
ΟΑΣΘ 


Εργαζόμενοι, άνεργοι, νεολαία 
και φτωχά λαϊκά στρώματα να 
πάρουμε την υπόθεση στα χέρια 
μας. Με πίστη στις δυνάμεις της 
τάξης μας, όπως δείχνουν η μαζική 
απόρριψη της «αξιολόγησης» από 
τους εργαζόμενους στο δημόσιο, 
η αντίσταση σε πλειστηριασμούς 
και κατασχέσεις, οι προσπάθειες 
οργάνωσης και κινητοποίησης των 
πιο σκληρά εκμεταλλευόμενων 
κομματιών της εργατικής τάξης 
(συμβασιούχοι, ντελιβεράδες 
κ.λπ.). 

Η ΟΚΔΕ καλεί τους 
εργαζόμενους, τα φτωχά λαϊκά 
στρώματα και τη νεολαία να 
διαδηλώσουν μαζικά στη ΔΕΘ, 
δίνοντας ηχηρό μήνυμα για μια 
«θερμή» αγωνιστική χρονιά. 


Τα ωμά ψέματα της κυβέρνησης για 
την «έξοδο στις αγορές» και όλων των 
μνημονιακών για την «σταθεροποίηση» 
και «ανάπτυξη», συντρίβονται πάνω 
στην άθλια κατάσταση που βιώνουν 
καθημερινά οι εργαζόμενοι, τα φτωχά 
λαϊκά στρώματα και η νεολαία, στη 
μετατροπή της χώρας σε Αποικία 
Χρέους και των εργαζόμενων σε 
σύγχρονους δουλοπάροικους. Ο 
ελληνικός καπιταλισμός για να 
επιβιώσει, χρειάζεται ένα συντριπτικό 
χτύπημα στην εργατική τάξη, ένα Νέο 
Σύστημα Εκμετάλλευσης χωρίς 
δικαιώματα και ελευθερίες για τους 
εργαζόμενους. 


ΌΛοι/ες στη Διαδήλωση της ΔΕΘ, ΣάθΡσιο 9 Σεπτεμβρίου. 

5:30μμ, Εννατίας και Αυ. Σοφίας 


Ο.Κ.Δ.Ε.: Με αγώνες να ανατρέψουμε παλιούς και νέους μνημονιακούς 



Μονοπώλιο 
τέλος, ζήτω το νέο 
μονοπώλιο! 

σελ. 5 



Νόμος Γαβρόγλου 

Ταφόπλακα στην 

τριτοβάθμια 

εκπαίδευση 

σελ. 6 



Αργεντινή 

Νεοφιλελεύθερος 
οδοστρωτήρας, 
δυνατοί αγώνες 

σελ. 11 


Ιστορία 

30 χρόνια από 
το θάνατο του X. 
Αναστασιάδη 

σελ. 13 


Οι κανίβαλοι της ΕΕ και του ΔΝΤ με 
τους πειθήνιους εντολοδόχους όλων των 
μνημονιακών δυνάμεων, κυβέρνησης και 
«αντιπολίτευσης», ετοιμάζουν νέους γύ¬ 
ρους επιθέσεων στους εργαζόμενους και 
τα φτωχά λαϊκά στρώματα. 

Με μια ακόμη αιματηρή «αξιολόγηση» 
υποδέχεται το φθινόπωρο η λαομίσητη 
συγκυβέρνηση ΣΥΡΙΖΑ-ΑΝΕΛ. Ετοιμά¬ 
ζουν χιλιάδες απολύσεις, κατασχέσεις, 
φοροεπιδρομή, μειώσεις μισθών και συ¬ 
ντάξεων, ξήλωμα όλων των εργατικών 
κατακτήσεων και δικαιωμάτων του προ¬ 
ηγούμενου αιώνα! Ιδιαίτερα με τις αντι¬ 
δραστικές «μεταρρυθμίσεις» σε Εργασια- 
κά/Συνδικαλιστικό Νόμο, έχουν στόχο να 
κάνουν αδύνατη τη συνδικαλιστική δρά¬ 
ση, να απαγορεύσουν την οποιαδήποτε 
αγωνιστική διεκδίκηση ή κινητοποίηση, 
ώστε να μένουν οι εργαζόμενοι έρμαιο 
στις εργοδοτικές αυθαιρεσίες. 

Η ελληνική αστική τάξη επιζητεί τη 
μεγαλύτερη συμμετοχή στα ιμπεριαλιστι¬ 
κά εγκλήματα των ΗΠΑ-ΝΑΤΟ-ΕΕ. Όχι 
σταθερότητα αλλά μόνο κινδύνους 
φέρνει αυτή η πολεμοκάπηλη στάση , 
καθώς ο παγκόσμιος καπιταλισμός/ιμπε- 
ριαλισμός, μέσα στην τεράστια κρίση του, 


σπρώχνει ξανά την ανθρωπότητα προς 
τον όλεθρο γενικευμένων πολέμων. 

Απέναντι στην κοινωνική καταστρο¬ 
φή που ζούμε και στις νέες επιθέσεις που 
έρχονται, απαιτείται σκληρή μάχη, στην 
οποία πρέπει να μπούμε αποφασισμένοι 
και να τη φτάσουμε μέχρι το τέλος. Καμιά 
αυταπάτη δεν πρέπει να έχουμε για τις 
ξεπουλημένες αστικοποιημένες ηγεσίες 
των συνδικάτων και της ΓΣΕΕ, που έχουν 
ταχθεί με τους δανειστές και τους «Μένου¬ 
με Ευρώπη» και έχουν οδηγήσει σε οικτρή 
κατάσταση το συνδικαλιστικό κίνημα. Κα¬ 
μιά εμπιστοσύνη στο ΚΚΕ και το ΠΑΜΕ, 
που σκορπούν την ηττοπάθεια, τη διαίρε¬ 
ση και τη συκοφαντία και παρά τους λε¬ 
ονταρισμούς, συντάσσονται με το αστικό 
μπλοκ εξουσίας σε κάθε κρίσιμη στιγμή. 

Να οργανωθούμε με συνελεύσεις και 
επιτροπές αγώνα σε κάθε χώρο δουλειάς 
και γειτονιά, για να σταματήσουμε συ¬ 
ντονισμένα και με ενότητα τη νέα επίθε¬ 
ση. Βασισμένοι όχι σε θολά μέτωπα και 
συμμαχίες με στόχο τις εκλογές, αλλά 
στην αυτοοργάνωσή μας και με ένα σχέδιο 
αγώνων, για να προετοιμάσουμε μια Πο¬ 
λιτική Γενική Απεργία Διάρκειας που 
θα τσακίσει στην πράξη τα μνημόνια και 


όσους τα εφαρμόζουν, νέους και παλιούς 
μνημονιακούς. 

Με την ενεργή συμμετοχή μας στη δι¬ 
αδήλωση της ΔΕΘ, με σύνθημα «Ενότητα 
στους Αγώνες, Αγώνας για την Ενότητα», 
να προωθήσουμε μια πραγματικά ενωτική 
πολιτική, για το ξεπέρασμα του αδιέξοδου 
κατακερματισμού των κινητοποιήσεων, 
για τον συντονισμό στην δράση όλων των 
δυνάμεων και αγωνιστών του κινήματος 
που πραγματικά θέλουν να παλέψουν. Η 
ΟΚΔΕ θα καταβάλλει κάθε δυνατή προ¬ 
σπάθεια σ’ αυτή την κατεύθυνση. 

Να μην περάσουν τα νέα μέτρα. 

Κάτω τα Μνημόνια, παλιά και νέα. 

Να διώξουμε όλες τις μνημονιακές κυ¬ 
βερνήσεις, Κυβέρνηση των Εργαζομένων 
Έξω τώρα από το Ευρώ και την ΕΕ. 
Αμεση εισαγωγή εθνικού νομίσματος. 
Κοινός αγώνας σε όλη την Ευρώπη 
Παύση πληρωμών - Διαγραφή Χρέους 
Εθνικοποίηση & Εργατικός Έλεγχος στις 
Τράπεζες, τις μεγάλες επιχειρήσεις και 
τομείς-κλειδιά της οικονομίας 
Έξω οι βάσεις, έξω από το ΝΑΤΟ, καμία 
συμμετοχή στις επεμβάσεις και πολέμους 
των ιμπεριαλιστών 

Σεπτέμβριος 2017 


Να οικοδομήσουμε την Ο.Κ.Δ.Ε. & την 4η Διεθνή 

- Για την οργάνωση της αντίστασης, τη νίκη των αγώνων 
- Για τον Σοσιαλισμό , μόνη διέξοδο 
στην καπιταλιστική κρίση, βαρβαρότητα και παρακμή 
- Για την αναγέννηση τον Επαναστατικού Μαρξισμού 

Εργαζόμενοι, άνεργοι, νέοι, φτωχά λαϊκά στρώματα τα τελευταία χρόνια, ιδι¬ 
αίτερα με τα μνημόνια, βιώνουμε καθημερινά την σκληρή επίθεση του κεφαλαίου. 
Παλιές και νέες αστικές/μνημονιακές δυνάμεις έχουν επιταχύνει την ιδιωτικοποίηση 
και διάλυση των δημόσιων υπηρεσιών, των κοινωνικών αγαθών, της υγείας, παιδείας, 
κοινωνικής ασφάλισης. Έχουν ενισχύσει τις τεράστιες ανισότητες, τον ανεξέλεγκτο 
πλουτισμό μιας χούφτας καπιταλιστών και πλουσίων, πατώντας στην υπερεκμετάλ- 
λευση και καταπίεση της εργασίας, στη λεηλασία της περιουσίας και της ζωής των 
φτωχών, βάζοντας χέρι σε λαϊκές καταθέσεις και αποταμιεύσεις, σπίτια, πρόσβαση 
σε ρεύμα, νερό, φάρμακα, στα πιο στοιχειώδη αγαθά. Οι αντιδραστικές μνημονιακές 
πολιτικές καταπατούν την ανθρώπινη αξιοπρέπεια, εκφυλίζουν το ήθος και τον πολι¬ 
τισμό της κοινωνίας, σπέρνουν οικονομική αποσύνθεση. Η απότομη φτωχοποίηση 
και εξαθλίωση μετρά εκατομμύρια ανέργους και υποαπασχολούμενους, διάλυση 
του «κοινωνικού κράτους» και κοινωνικού ιστού. Τα σκληρά, αντιδραστικά μέτρα 
(μειώσεις μισθών, κατάργηση συλλογικών συμβάσεων, όλο και χειρότερες, πιο «ελα¬ 
στικές» σχέσεις εργασίας, ποινικοποίηση και καταστολή συνδικαλισμού, απεργιών, 
αγώνων) έχουν χτυπήσει στην καρδιά της κοινωνίας, στον σκληρό πυρήνα της ερ¬ 
γατικής τάξης, με ξεκάθαρο στόχο το πλήρες τσάκισμά της. Με τη μαζική ανεργία 
και τους μισθούς πείνας, η εργατική τάξη (κυρίως οι νέοι) δυσκολεύεται ακόμα και 
να αναπαραχθεί. 

Εργαζόμενοι, άνεργοι, νέοι, φτωχά λαϊκά στρώματα, βλέπουμε τον πόλεμο 
να απειλεί την επιβίωση του ανθρώπινου γένους. Εστίες πολέμου σ'όλο τον πλανήτη 
αναφλέγονται απειλώντας ολόκληρη την ανθρωπότητα. Η εξαθλίωση, φτώχεια και 
πείνα, η μετανάστευση και προσφυγιά εξαπλώνονται δραματικά. Η παιδική εργασία, 
η εγκληματικότητα, ο ρατσισμός και εθνικισμός φουντώνουν. Η αλόγιστη χρήση των 
φυσικών πόρων από τις πολυεθνικές και τους ιμπεριαλιστές απειλεί με καταστροφή 
το περιβάλλον και το μέλλον της ανθρωπότητας. Η όξυνση αυτών των επιθέσεων γί¬ 
νεται μόνο και μόνο για να σώσουν οι καπιταλιστές τα κέρδη και το παρακμασμένο, 
σάπιο σύστημά τους από την κρίση. 

Μόνο εμείς, οι εργαζόμενοι, άνεργοι, νέοι και φτωχά λαϊκά στρώματα μπο¬ 
ρούμε και πρέπει να τους σταματήσουμε. Απέναντι στα αδιέξοδα του ατομισμού και 
της διαίρεσης, να χρησιμοποιήσουμε τους αγώνες και την αλληλεγγύη μας. Να πο¬ 
λεμήσουμε τον νεοφιλελευθερισμό, που γίνεται όλο πιο ακραίος, τα Μνημόνια, την 
κρατική καταστολή και τις σύγχρονες χούντες, τον ρατσισμό, φασισμό και πόλεμο. 
Με όπλα τα συνδικάτα, τις επιτροπές αγώνα, τις γενικές συνελεύσεις, σε κοινωνικούς 
χώρους και γειτονιές. Με όλες τις μορφές αυτοοργάνωσης και τις καλύτερες παρα¬ 
δόσεις του εργατικού κινήματος. 

Πρέπει να χτυπήσουμε το κακό στη ρίζα, στα μνημόνια, το ντόπιο και ξένο 
κεφάλαιο, την αντιδραστική ΕΕ, τον καπιταλισμό και τον ιμπεριαλισμό. Πρέπει να κα¬ 
ταργήσουμε την εκμετάλλευση ανθρώπου από άνθρωπο, να κοινωνικοποιήσουμε 
κάτω από εργατικό έλεγχο τις μεγάλες επιχειρήσεις στους τομείς—κλειδιά (τράπεζες, 
ενέργεια, μέσα μεταφοράς, επικοινωνίες κ.λπ.). Να σταματήσουμε να πληρώνουμε 
το χρέος, να βγούμε από τον ζουρλομανδύα του Ευρώ και τη «φυλακή» της ΕΕ του 
καπιταλισμού/ιμπεριαλισμού, του ρατσισμού και φασισμού, της καταστολής, των 
επεμβάσεων και πολέμων. 

Πρέπει να στρατευτούμε στον αγώνα, για να υπερασπιστούμε την εργασία, 
το βιοτικό επίπεδο, το δικαίωμά μας στη ζωή και στην αναπαραγωγή της εργατικής 
τάξης με σύγχρονους όρους. Να ανατρέψουμε τη βαρβαρότητα του νεοφιλελευθε¬ 
ρισμού, τις πολιτικές παλιών και νέων αστικών/μνημονιακών κομμάτων, τις ιμπερια¬ 
λιστικές επεμβάσεις και πολέμους. Μέσα από αγώνες, να επιβάλλουμε τη δική μας 
επαναστατική κυβέρνηση, μια ΚΥΒΕΡΝΗΣΗ ΤΩΝ ΕΡΓΑΖΟΜΕΝΩΝ. Έτσι μπο¬ 
ρούμε να εγγυηθούμετην εφαρμογή ενός ριζοσπαστικού, αντικαπιταλιστικού 
Προγράμματος Σωτηρίας - να ανοίξουμε τον δρόμο στη μόνη πραγματική 
εναλλακτική λύση, τον Σοσιαλισμό. 

Η Ο.Κ.Δ.Ε. είναι μια εργατική κομμουνιστική οργάνωση, στο ρεύμα του επι¬ 
στημονικού μαρξισμού/τροτσκισμού και της 4 ης Διεθνούς. Δεν έχουμε καμιά σχέ¬ 
ση με «τζάκια» και επαγγελματίες της πολιτικής, με το επίσημο κομματικό σκηνικό. 
Απευθυνόμαστε-Οργανώνουμε τους εργαζόμενους, άνεργους, νέους και φτωχά 
λαϊκά στρώματα, σε χώρους δουλειάς, σχολεία, σχολές και γειτονιές, στα κινήματα 
και τους αγώνες. 

Είμαστε η παλαιότερη οργάνωση της επαναστατικής αριστερός στην Ελ¬ 
λάδα (ίδρυση 1974 - ενώ το ρεύμα μας έχει ακόμα παλαιότερες, βαθύτερες ρίζες 
στην ιστορία του εργατικού και επαναστατικού κινήματος στην Ελλάδα). Δεν έχου¬ 
με λείψει από καμιά μικρή και μεγάλη αναμέτρηση του εργατικού κινήματος στη 
χώρα μας. Σε όλες τις κινητοποιήσεις και αγώνες (απεργίες, διαδηλώσεις, «αγανα- 
κτισμένοι» κ.λπ.) παρεμβαίνουμε με σχέδιο, υπομονή και επιμονή, προωθώντας τη 
ριζοσπαστικοποίησή τους, σεβόμενοι την εργατική δημοκρατία, την αυτοοργάνω- 
ση των μαζών, τους ρυθμούς ανάπτυξης της συνείδησής τους. Φιλοδοξώντας να οι- 
κοδομηθεί μια ικανή και αποφασιστική ηγεσία, ώστε οι αγώνες να φτάσουν ως την 
τελική νίκη. 

Παλεύουμε για μια σοσιαλιστική κοινωνία, που καμιά σχέση δεν έχει με τις σταλι¬ 
νικές δικτατορίες, τα πρότυπα της σοσιαλδημοκρατίας και «κεντροαριστεράς», κάθε 
ρεφορμιστικό σχέδιο νέο ή παλιό, που πρόδωσαν και δυσφήμισαν τον Σοσιαλισμό. 

Παλεύουμε για μια ταξική επαναστατική πολιτική, που ακόμα διαχωρίζεται αυ¬ 
στηρά από τις καταστροφικές πολιτικές των «Λαϊκών Μετώπων» («εαμική κουλτού¬ 
ρα», μέτωπα δημοκρατικά, πατριωτικά κ.λπ.), οι οποίες οδήγησαν σε ιστορικές προ¬ 
δοσίες και ήττες του εργατικού κινήματος. 

Παλεύουμε για μια πολιτική διεθνιστική. Η λύση στα μεγάλα προβλήματα της 
εποχής μας απαιτεί την αλληλεγγύη, κοινή πάλη και ισότιμη συνεργασία της εργα¬ 
τικής τάξης και των λαών, των εργατικών, επαναστατικών και κομμουνιστικών κινη- 
μάτων/δυνάμεων διεθνώς. Τοποθετούμαστε κατηγορηματικά ενάντια στις ουτοπι¬ 
κές, αντιδραστικές σταλινικές θεωρίες του «σοσιαλισμού σε μία μόνο χώρα». Στην 
Ευρώπη, παλεύουμε για τη διάλυση της καπιταλιστικής/ιμπεριαλιστικής ΕΕ, για μια 
Ευρώπη ριζοσπαστική, δημοκρατική, σοσιαλιστική - για τις Ενωμένες Σοσιαλιστικές 
Πολιτείες της Ευρώπης. 

Επιδιώκουμε μια οικονομία σχεδιασμένη από τους ίδιους τους εργαζόμενους. 
Μια Σοσιαλιστική Δημοκρατία, μια πραγματική δημοκρατία των «από κάτω», που θα 
οργανώνει την κοινωνία βάσει των πραγματικών αναγκών της πλειοψηφίας και όχι 
μιας χούφτας καπιταλιστών ή γραφειοκρατών. Μια σοσιαλιστική δημοκρατία πολύ 
πιο πλήρη, πολύ ανώτερη από το σάπιο αστικό κοινοβουλευτικό σύστημα και τον 
σταλινικό ολοκληρωτισμό. Αυτή είναι και η μόνη πραγματική λύση απέναντι στην 
κρίση του καπιταλισμού, που γεννά μόνο ανεργία, μνημόνια, χούντες και πολέμους. 
Πρέπει λοιπόν να στρατευτούμε στην Ο.Κ.Δ.Ε. και να οικοδομήσουμε το Παγκόσμιο 
Κόμμα της Σοσιαλιστικής Επανάστασης, μια αναγεννημένη 4 η Διεθνή. 


2 Εργατική Πάλη 


Κυκλοφορεί από τις εκδόσεις ΕΡΓΑΤΙΚΗ ΠΑΛΗ 


ΗΑΙΑΛΕΚΠΚΗ 
ΤΟΥ ΣΥΓΚΕΚΡΙΜΕΝΟΥ 



ί ==,.■ 


Η διαλεκτικτι τον 

σνγκεκ0^ίένον 

Συγγραφέας: Κάρελ Κόσικ 
Χρονολογία έκδοσης: Ιούνιος 2017 
Σελίδες: 236 
Τιμή: 7 ευρώ 


Η Διαλεκτική του συγκεκριμένου εκ- 
δόθηκε στα τσέχικα το 1962 αλλά πολύ 
γρήγορα γνώρισε διεθνή αναγνώριση και 
μεταφράστηκε σε όλες σχεδόν τις ευρω¬ 
παϊκές γλώσσες. Στο βιβλίο αυτό ο Κόσικ 
ανανεώνει την μαρξιστική φιλοσοφία εν¬ 
σωματώνοντας, με την διαλεκτική έννοια 
—δηλαδή διατηρώντας και ταυτόχρονα 
ξεπερνώντας— τα νέα ρεύματα της αστι¬ 
κής φιλοσοφίας (Χάιντεγκερ, Χούσερλ, 
κ.α.) αλλά και την Σ χολή της Φραν¬ 
κφούρτης, τον υπαρξισμό και τον στρου¬ 
κτουραλισμό. 

Το πρώτο κεφάλαιο του βιβλίου (Η 
διαλεκτική της συγκεκριμένης ολότητας) 
αποτελεί μια έξοχη, ευσύνοπτη και ορμη¬ 
τική παρουσίαση της υλιστικής διαλεκτι¬ 
κής και της μεθόδου της. 


Στο δεύτερο κεφάλαιο (Οικονομία και 
φιλοσοφία) ασκείται μια ανελέητη κριτική 
στις φετιχιστικές μορφές της συνείδησης 
και πραγματοποιείται μια αξιόλογη επίλυ¬ 
ση της σχέσης βάσης και εποικοδομή¬ 
ματος. 

Στο τρίτο κεφάλαιο (Φιλοσοφία και 
οικονομία) παρουσιάζεται η εξέλιξη των 
κατηγοριών του Κεφαλαίου του Μαρξ και 
ο ρόλος της φιλοσοφίας στον μαρξισμό. Το 
τέταρτο κεφάλαιο (Πράξη και ολότητα) 
εξετάζεται η σημαντική κατηγορία της 
πράξης, η ιστορία και η ελευθερία, η δι¬ 
αμόρφωση του ανθρώπου και η σχέση με 
την ολότητα του κόσμου. 

Από τον πρόλογο 



Πού θα βρείτε τις εκδόσεις 


ΕΡΓΑΤΙΚΗ ΠΑΛΗ 


Αθήνα 

Βιβλιοπωλεία: “Πρωτοπορία” Γραβιάς 3-5, “Πολιτεία” Ασκληπιού 1-3 & Ακαδημίας, 
“Εναλλακτικό Βιβλιοπωλείο” Θεμιστοκλέους 37 & σε όλα τα κεντρικά βιβλιοπωλεία. 

Θεσσαλονίκη 

Βιβλιοπωλεία: “Το Κεντρί” Δημ. Γούναρη 22 (Ναυαρίνο), “Πρωτοπορία” Λ. Νίκης 3 

Γιάννενα 

Βιβλιοπωλεία: “Δωδώνη”, “Το βιβλιοπωλείο” στην Αβέρωφ 


Πού θα βρείτε την εφημερίδα 

ΕΡΓΑΤΙΚΗ ΠΑΛΗ 

Αθήνα 

Περίπτερα: Πλ. Κάνιγγος και σχεδόν σε όλα τα περίπτερα των Εξαρχείων. 
Βιβλιοπωλεία: “Εναλλακτικό Βιβλιοπωλείο” Θεμιστοκλέους 37, 

“Καινά Δαιμόνια” Σουλτάνη 8, “Εκτός των Τειχών” Γραβιάς 10-12. 

Θεσσαλονίκη 

Πολιτικό-Πολιτιστικό Στέκι “Ισκρα”: Αμύντα 12, ισόγειο 
Βιβλιοπωλεία: “Το Κεντρί” Δημ. Γούναρη 22 (Ναυαρίνο) 

Κοζάνη 

Συνεταιριστικό Βιβλιοπωλείο Κοζάνης, Ρήγα Φεραίου 10 

Και στα κεντρικά πρακτορεία Αθηναϊκού τύπου σε όλη την Ελλάδα. 

Γίνε Συνδρομητής - Ενίσχυσε την ΕΡΓΑΤΙΚΗ ΠΑΛΗ 

Γράψτε μας στο ε-ιηώΐΐ 6Γ§αίί]άρα1ί@ο]«ΐ6.§Γ ή ταχυδρομήστε μας τα στοιχεία σας στην 
διεύθυνση Αγ. Κωσταντίνου 57, Τ.Κ. 104 37, Αθήνα. 

Ετήσια συνδρομή εσωτερικού 15 ευρώ - εξωτερικού 20 ευρώ. 


ΕΡΓΑΤΙΚΗ ΠΑΛΗ 

Μηνιαία εφημερίδα της Οργάνωσης Κομμουνιστών Διεθνιστών Ελλάδας 
Εκδίδεται από αστική μη κερδοσκοπική εταιρεία, Εκδότης: Σωφρόνης Παπαδόπουλος, Εκτύπωση: Κ. Φερέτος, Δερβενίων 30 
γραφεία: Αγ. Κωνσταντίνου 57, Τ.Κ. 10437, Αθήνα, τηλ. 210-5247227 - Κλεισούρας 4, Θεσσαλονίκη, τηλ. 2310-237938 

\ν\ν\ν.ο1«ΐ€.2Γ, σ-ιηαΐΐ: €Γ§αΙΐΚΐρα1ΐ@οΚ(ΐ€.2Γ 

Σεπτέμβριος 2017 


Η άΠΟΨή ΜΑΣ 


Εργατική Πάλη 3 


Η Εμείς ή Λυτοί 


Η άθλια κυβέρνηση ΣΥΡΙΖΑ/ 
ΑΝΕΛ έχει εξαπολύσει μια 
τεράστια επιχείρηση προ¬ 
παγάνδας, που θα ολο¬ 
κληρωθεί με την ομιλία του Τσίπρα στην 
ΔΕΘ, με στόχο να εξωραΐσει τις δραματι¬ 
κές συνέπειες των μνημονιακών μέτρων. 
Να αποσιωπήσει τα νέα οδυνηρά μέτρα 
-113 προαπαιτούμενα μέχρι το καλοκαίρι 
του 2018 που τελειώνει το 3° Μνημόνιο, 
τα πρώτα 95 το ερχόμενο Φθινόπωρο-, 
που έχει δεσμευτεί να πάρει με την επιτή¬ 
ρηση της «Τρόικας». Να διασκεδάσει τα 
μέτρα που ψήφισε για το κλείσιμο της β’ 
αξιολόγησης (πρωτογενές πλεονάσματα 
3,5% σε βάθος δεκαετίας, δραστική μεί¬ 
ωση αφορολόγητου, περικοπή συντά¬ 
ξεων κ.λπ.), που διαλύουν την οικονομία 
και καταβαραθρώνουν ακόμη περισσό¬ 
τερο το βιοτικό επίπεδο. Να εκχυδαΐσει/ 
μετατοπίσει την πολιτική συζήτηση σ' ένα 
ρηχό αντιδεζιό! αντινεοφιλελεύθερο λόγο 
και σε στημένες κοκορομαχίες με τον Κ. 
Μητσοτάκη. Και ακόμη να καλλιεργήσει 
προσδοκίες ότι περνάμε στην «περίοδο 
μετά την λιτότητα», τη «δίκαιη ανάπτυ¬ 
ξη», την «παραγωγική ανασυγκρότηση» 
κ.ά. Όλα αυτά για να εξαπατήσει ακόμη 
μια φορά τους εργαζόμενους, τα φτωχά 
λαϊκά στρώματα και τους νέους. 

Η Οικονομία βρίσκεται σε κώμα 

Η κατάσταση της καπιταλιστικής 
οικονομίας είναι απελπιστική και μονά¬ 
χα οι μνημονιακοί απατεώνες μπορούν 
να μιλάνε για «ανάπτυξη» και μάλιστα 
«δίκαιη», τη στιγμή που τα σύννεφα μια 
νέας παγκόσμιας κρίσης πυκνώνουν και 
το μεγάλωμα των κοινωνικών ανισοτή¬ 
των είναι το κύριο χαρακτηριστικό της 
λειτουργίας του καπιταλισμού στην περί¬ 
οδο του μακρού κύματος ύφεσης και του 
νεοφιλελευθερισμού. 

Πέρα όμως από αυτό, όλοι οι ζωντα- 
νοί/στρατηγικοί δείκτες της οικονομίας 
δείχνουν όχι μόνο τη σημερινή απελπι¬ 
στική κατάσταση, αλλά και τη χειρότερη 
που έρχεται, ανεξάρτητα από πρόσκαιρες 
ή εδώ κι εκεί ανακάμψεις και βελτιώσεις. 


Μόνο ενδεικτικά: 

- Διαρκής αύξηση της ανεργίας, υπο¬ 
απασχόλησης, «μαύρης» εργασίας κ.λπ. 
Στο 31,3% ανεβάζει το ποσοστό όλων αυ¬ 
τών η Ε.Κ. Τράπεζα. 

- Διαρκής διόγκωση των ελλειμμάτων 
και των χρεών (δημόσιου, ιδιωτικού, συλ- 
λογικού/ασφαλιστικών ταμείων). 

-Διαρκής διόγκωση των «κόκκινων» 
δανείων (πάνω από 100 δις στις Τράπεζες 
και άλλα τόσα στην εφορία κ.λπ.). 

- Διαρκής μείωση των τραπεζικών 
καταθέσεων (τώρα περίπου 120 δις, πριν 
την κρίση ήταν περίπου στα 240) και 
γενικά διαρκής μείωση/υποτίμηση του 
συσσωρευμένου πλούτου (δημόσιου, 
επιχειρήσεων, νοικοκυριών, συλλογικού/ 
ασφαλιστικών ταμείων), πράγμα που δεί¬ 
χνει ότι η οικονομική κρίση «τρώει» το 
εσωτερικό/τις σάρκες της οικονομίας και 
γενικά του παραγωγικού συστήματος. 
Τώρα μάλιστα μετά την εξολόθρεψη του 
δημόσιου πλούτου, αρχίζει το ξεκοκάλι- 
σμα με όλα τα μέσα του συσσωρευμένου 
πλούτου των νοικοκυριών. 

-Διαρκής μείωση των επενδύσεων, 
στην πραγματικότητα αύξηση των «απο- 
επενδύσεων» που αδυνατίζουν και μειώ¬ 
νουν διαρκώς την παραγωγική βάση της 
οικονομίας. 

-Διαρκής συρρίκνωση των μισθολο- 
γικών, δημοκρατικών, πολιτικών, συνδι¬ 
καλιστικών δικαιωμάτων και ελευθεριών 
κ.λπ., που μαζί με τον δεσποτισμό των 
εργοδοτών και τις μεσαιωνικού τύπου 
αποφάσεις του Άρειου Πάγου, δημιουρ¬ 
γούν ένα νέο Σύστημα Εκμετάλλευσης 
των Εργαζομένων. 

- Τραπεζικό σύστημα που είναι χρεο¬ 
κοπημένο και κυρίως ανενεργό ως προς 
τις βασικές του οικονομικές λειτουργίες 
στο καπιταλιστικό σύστημα. 

- Η μετατροπή της χώρας σε Αποικία 
Χρέους, που με πρόφαση την «εποπτεία» 


ή «αυστηρή δημοσιονομική πειθαρχία» 
έχουν καταργήσει το Σύνταγμα, την Βου¬ 
λή... την λαϊκή και εθνική κυριαρχία. 
Αυτά τα καθεστώτα -καθεστώτα μια άλ¬ 
λης εποχής- μονάχα προσωρινά και πρό¬ 
σκαιρα δίνουν, αν δίνουν, κάποια αποτε¬ 
λέσματα στους εμπνευστές τους, αλλά 
με τεράστιο τίμημα για τις εργατικές και 
λαϊκές μάζες, για την οικονομική προο¬ 
πτική και αργά ή γρήγορα οδηγούνται με 
μαθηματική ακρίβεια στην κατάρρευση. 

Ωστόσο, δεν είναι μόνο οι ζωντανοί/ 
στρατηγικοί δείκτες της οικονομίας που 
είναι δραματικοί. Και οι απλοί οικονομι¬ 
κοί δείκτες δείχνουν, αυτό που καθορί¬ 
ζουν οι ζωντανοί και στρατηγικοί. Έτσι 
έχουμε: 

- Η αύξηση του ΑΕΠ το 2017 να πε¬ 
ριορίζεται όπως, όλα δείχνουν, στο 1,5% 
(από 2,5% που πρόβλεπαν στην αρχή) και 
δεν αποκλείεται να είναι ακόμη μικρότε¬ 
ρη (1% προβλέπει η ΜειτίΠ Εγπείι) ή και 
καθόλου. 

- Η τεράστια φορολογία σε συνδυα¬ 
σμό με τους μισθούς των 200-300 ευρώ 
-που πληθαίνουν-, μειώνουν την κατανά¬ 
λωση, την συγκομιδή εσόδων με αποτέ¬ 
λεσμα έναν διαρκή φαύλο κύκλο που δεν 
αφήνει καμιά ζωτικότητα στην οικονομία 

- Κάτω από αυτές τις συνθήκες, η δέ¬ 
σμευση της κυβέρνησης για πρωτογενή 
πλεονάσματα 3,5% για μια δεκαετία μόνο 
και μόνο για να πληρωθούν οι δανειστές/ 
τοκογλύφοι (τα τοκοχρεολύσια της επό¬ 
μενης περιόδου είναι πολύ υψηλά) είναι, 
εκτός από απάνθρωπα και καταστροφικά, 
ανέφικτα. Το ανέφικτο, ακόμη χειρότερα, 
δε σημαίνει ότι δε θα πραγματοποιηθούν, 
αλλά ότι για να επιτευχθούν θα αρχίσει 
ο «αυτόματος δημοσιονομικός κόφτης», 
δηλαδή η καρατόμηση μισθών, συντά¬ 
ξεων, δαπανών για την υγεία, παιδεία, 
κοινωνική ασφάλιση, νέες φορολογικές 
επιβαρύνσεις... και ξανά η λειτουργία 


του φαύλου κύκλου: νέα μέτρα, φτωχο- 
ποίηση και εξαθλίωση των εργαζομένων, 
των φτωχών λαϊκών στρωμάτων και της 
νεολαίας κ.λπ. 

Η 3 η Αξιολόγηση 

Τα μέτρα που προβλέπονται για την 
3 η αξιολόγηση -αρχίζουν με τη μορφή 
καταιγίδας από το Φθινόπωρο- είναι τα 
χειρότερα απ’ όλα τα προηγούμενα, γιατί 
σκοπεύουν να δώσουν ένα ισχυρότατο 
χτύπημα στην εργατική τάξη σαν τάξη, 
στην οργάνωση και αυτοοργάνωσή της, 
στο δικαίωμα της απεργίας με την ταυ¬ 
τόχρονη ενίσχυση του δεσποτισμού των 
εργοδοτών /καπιταλιστών (ΙοεΕ-ουΐ, μη 
καταβολή μισθού κ.ά.). Εκτός από τα 
παραπάνω, ενδεικτικά προβλέπονται: 
Νέες ιδιωτικοποιήσεις ΔΕΚΟ και ότι έχει 
απομείνει από τη δημόσια περιουσία (νη¬ 
σιά, δάση κτίρια κ.λπ.). Νέα μέτρα για το 
ασφαλιστικό. Μέτρα για τα «κόκκινα δά¬ 
νεια» -πλήρης εφαρμογή των ηλεκτρονι¬ 
κών πλειστηριασμών, ευθυγράμμιση των 
αντικειμενικών αξιών με τις τιμές αγοράς. 
Αλλαγές στον Κώδικα Πολιτικής Δικο¬ 
νομίας για καλύτερη διασφάλιση των 
δανειστών. Μέτρα για το άνοιγμα των 
επαγγελμάτων που παραμένουν ακόμη 
κλειστά. Περικοπές δαπανών για την 
υγεία. Αύξηση των ωρών διδασκαλίας για 
δασκάλους και καθηγητές κ.ά. 

Το τέλος του ΣΥΡΙΖΑ είναι κοντά 

Ενώ οι εργατικές και λαϊκές μάζες βυ¬ 
θίζονται στην φτώχεια και όλοι αντιλαμ¬ 
βάνονται ότι έρχονται πολύ χειρότερες 
μέρες, ο Τσίπρας και η παρέα του ετοι¬ 
μάζονται, μετά τη ΔΕΘ, να οργανώσουν 
13 περιφερειακά αναπτυξιακά συνέδρια- 
«φιέστες», που θα ανοίξουν -όπως λένε- 
τη «νέα μεταμνημονιακή εποχή». Κανέ¬ 
νας δεν πρέπει να εξαπατηθεί από τα νέα 
«νταούλια και ζουρνάδες» του Τσίπρα. 
Αντίθετα, από τη ΔΕΘ πρέπει να ξεκινή¬ 
σουμε τους αγώνες και τις κινητοποιή¬ 
σεις για να στείλουμε νέους και παλιούς 
μνημονιακους εκεί που τους αξίζει, στα 
σκουπίδια. 



Η καπιταλιστική βαρβαρότητα... 


με την γλώσσα των αριθμών 


Α ύξηση των εργατικών ατυχημάτων καταγράφεται από το 
2013 και μετά, ως απόρροια τόσο της οικονομικής κρίσης όσο 
και, κυρίως, της αγριότητας της νεοφιλελεύθερης επίθεσης: 
το πρώτο τρίμηνο του 2017 παρατηρείται μία αύξηση 15% 
σε σχέση με την αντίστοιχη περσινή περίοδο. Με το ξεκίνημα της κρίσης, 
από τα πρώτα έξοδα που περιόρισαν οι επιχειρήσεις ήταν αυτά που αφο¬ 
ρούσαν τη λήψη μέτρων ασφάλειας της εργασίας, συμπεριλαμβανομένων 
και των επενδύσεων σε νέο εξοπλισμό εργασίας. Το 2013, τα θανατηφόρα 
«ατυχήματα» ήταν 65, το 2014 63, το 2015 67 και το 2016 73. Τα αίτια των 
θανατηφόρων ατυχημάτων, ως έναν βαθμό, διαφοροποιούνται από τα αί¬ 
τια των δηλωθέντων ατυχημάτων και οι τρεις κυριότερες αιτίες είναι πτώ¬ 
ση από ύψος, ηλεκτροπληξία και παθολογικά αίτια. Το 2016, είχαμε, στο 
πρώτο τρίμηνο, 1.421 δηλωθέντα εργατικά ατυχήματα σε όλη τη χώρα, 
ενώ, για το 2017, ανήλθαν στα 1.608. Βλέποντας την εξέλιξη των εργατι¬ 
κών ατυχημάτων, εκτιμάται ότι για το 2017 τα δηλωθέντα ατυχήματα θα 
ξεπεράσουν τα 7.000. Δεκαέξι εργατικά δυστυχήματα έχουν καταγραφεί 
τους τελευταίους δύο μήνες, με εργαζόμενους να αφήνουν την τελευταία 
τους πνοή εν ώρα εργασίας. Εργαζόμενοι σε υπηρεσίες καθαριότητας, 
αλλά και σε εταιρείες που παρουσιάζονται ως «επενδυτές», έχουν βρει 
τραγικό θάνατο, με τις κατά τόπους καταγγελίες για τις συνθήκες εργασί¬ 
ας να μην εισακούονται από κανέναν «υπεύθυνο». 


Σ ε καθεστώς ομηρίας βρίσκεται η νέα γενιά της χώρας, καθώς το 48% των 
νέων ηλικίας 18-35 ετών δηλώνουν ως βασική πηγή του εισοδήματος την 
«οικονομική στήριξη από γονείς ή άλλους συγγενείς». Σύμφωνα με τα 
αποτελέσματα της έρευνας, η οικονομική στήριξη από γονείς ή άλλους 
συγγενείς είναι η πιο συχνή πηγή εισοδήματος συγκριτικά με τη μισθωτή εργασία 
που είναι στο 45%. Το εντυπωσιακό είναι ότι τα χρήματα που μέσω των γονέων 
τους καρπώνονται και οι νέοι, προέρχονται κυρίως από τις συντάξεις. Η έρευνα δεί¬ 
χνει ότι η βασική πηγή εισοδήματος για τους γονείς είναι οι συντάξεις σε ποσοστό 
31,8%, με τη μισθωτή εργασία να έρχεται δεύτερη με 29%. 

Ευκαιρία να «αποδράσουν» από τον οικονομικά ασφυκτικό τρόπο διαβίωσης 
που έχει διαμορφώσει η παρατεταμένη κρίση αναζητούν 3 στους 4 νέους στην Ελ¬ 
λάδα, οι οποίοι στο μεγαλύτερο ποσοστό τους προσπορίζονται με τη σύνταξη των 
γονέων τους, ενώ ζουν με λιγότερα από 250 ευρώ τον μήνα! 

Όπως έδειξαν οι απαντήσεις, οι νέοι διατίθενται να μετακομίσουν σε μιαν άλλη 
χώρα για να βρουν εργασία σε ποσοστό 75% (το 40,9% απάντησε «ναι» στη σχετική 
ερώτηση και το 34,1% «ίσως»). Ποσοστό 29% των νέων πιστεύουν ότι το βιοτικό 
τους επίπεδο στο μέλλον θα είναι χειρότερο από το βιοτικό επίπεδο των γονιών 
τους. Επίσης από την έρευνα προκύπτει ότι ο συνδυασμός χαμηλού μορφωτικού 
επιπέδου και οικονομικής ανεπάρκειας των γονέων έχει ως αποτέλεσμα πολύ υψη¬ 
λότερα ποσοστά ανεργίας στα παιδιά τους. 

4 Εργατική Πάλη 


ΕΡΓΑΖΟΜΕΝΟΙ 


Σεπτέμβριος 2017 


<§> 


Διανομεκ-Ντελιβεράδες 

Οργανωθήκαμε και διεκδικούμε! 


Ως «Αντεπίθεση των Εργαζομένων στον επισιτισμό-του- 
ρισμό» πήραμε την πρωτοβουλία να οργανώσουμε τους δι¬ 
ανομείς φαγητού και αυτό σε ένα πρώτο επίπεδο επετεύχθη. 
Στις 20 Ιουνίου πραγματοποιήθηκε συνέλευση, όπου αποφα- 
σίστηκε η συγκρότηση της «Επιτροπής Αγώνα Διανομέων 
Θεσσαλονίκης», με στόχο την οργάνωση και κινητοποίηση 
όλων των συναδέλφων που εργάζονται στον κλάδο του επισι¬ 
τισμού. Ως διανομείς αποφασίσαμε: 

1. Να κινηθούμε ενωτικά με τους υπόλοιπους συναδέλ¬ 
φους μας στον κλάδο του επισιτισμού (μάγειρες, σερβιτόρους, 
μπουφετζήδες, λαντζιέρηδες, ταμίες, πωλητές κ.τ.λ.), αφού 
αντιμετωπίζουμε κοινά προβλήματα στα καταστήματα όπου 
εργαζόμαστε και γενικότερα στον κλάδο, και παράλληλα να 
οργανωθούμε/εγγραφούμε στο Συνδικάτο Εργατοϋπαλλή¬ 
λων Τουριστικών-Επισιτιστικών Επιχειρήσεων Θεσσαλονί- 
κης-Πιερίας-Χαλκιδικής (ΣΕΤΕΠΕ), για την ενίσχυση και 
ανασυγκρότησή του. 

2. Να αναδείξουμε τα ιδιαίτερα προβλήματα των διανομέ¬ 
ων: τα εργατικά δυστυχή ματα-δολοφονίες, τις αντίξοες συν¬ 
θήκες εργασίας, τη μη παροχή μέσων εργασίας (εξοπλισμός, 
ένδυση κ.α.). 

3. Η Επιτροπή να λειτουργεί με γενικές συνελεύσεις, να 
προχωρά σε κινητοποιήσεις, με αλληλεγγύη, ενότητα, συνα¬ 
δελφικότητα, για την οργάνωση της αντίστασης και τη διεκ¬ 
δίκηση των δίκαιων αιτημάτων μας. 

Στη συνέλευση καθορίστηκαν επίσης τα αιτήματα και το 
πλαίσιο διεκδικήσεων: 

— Να εφαρμόζεται από όλους τους εργοδότες η ισχύουσα 
εργατική νομοθεσία. 

— Κανένας ανασφάλιστος! Πλήρης ασφάλιση για όλους. 

— Πληρωμή δώρων, αδειών, επιδόματος άδειας. 

— Πληρωμή υπερωριών και προσαυξήσεων για εργασία 
τη νύχτα και Κυριακές/αργίες. 

— 672€ βασικό μισθό, 4€/ώρα καθαρά. 

— Επίδομα επικινδυνότητας 10% και ταμειακών λαθών 
5%. 

— Να δουλεύουμε με μηχανάκι της επιχείρησης, πληρω¬ 
μένες βενζίνες, πληρωμένα σέρβις ή εφάπαξ αποζημίωση ενός 
μισθού (για σέρβις). 

— Παροχή εξοπλισμού (αδιάβροχο, μπουφάν, κράνος, 
υπόδηση). 

Η απεργία στις 20 Ιούλη 

Παράλληλα αποφασίσαμε μοτοπορεία στις 20 Ιούλη, 
ημέρα πανελλαδικής απεργίας του κλάδου του Επισιτισμού- 
Τουρισμού, που αποφάσισε η Ομοσπονδία και το ΣΕΤΕΠΕ 
(ελέγχεται από το ΠΑΜΕ). Ήταν μια επετειακή απεργία, 
χωρίς καμιά οργάνωση, προετοιμασία και σχέδιο, μια ακόμη 
τουφεκιά στον αέρα, όπως συνηθίζουν οι γραφειοκράτες και 
οι ρεφορμιστές του ΠΑΜΕ, που όχι μόνο δεν προσφέρουν 
τίποτα, αλλά δημιουργούν σύγχυση στους εργαζόμενους, 
σπέρνουν την ηττοπάθεια και τη ματαιότητα. 


Η «Αντεπίθεση των Εργαζομένων» και η νεοσύστατη 
«Επιτροπή Αγώνα Διανομέων Θεσσαλονίκης» προσπαθήσα¬ 
με με παρεμβάσεις στους χώρους εργασίας και στον δρόμο 
να κινητοποιήσουμε τους συναδέλφους. Η συμμετοχή τους 
ήταν πολύ ικανοποιητική και πραγματοποιήθηκε μοτοπο¬ 
ρεία στους κεντρικούς δρόμους της πόλης, με κατάληξη στο 
υπουργείο Μακεδονίας-Θράκης. 

Την ίδια μέρα και ώρα υπήρχε συγκέντρωση κι από το 
ΠΑΜΕ. Ήταν μια άμαζη κινητοποίηση, όπου κατά βάση συμ¬ 
μετείχαν οι φοιτητές της ΚΝΕ και ελάχιστοι εργαζόμενοι του 
κλάδου. Σε αυτή την κινητοποίηση-παρωδία συμμετείχαν δυ¬ 
στυχώς και οι υπόλοιπες δυνάμεις της εξωκοινοβουλευτικής 
αριστεράς (η «Λάντζα», που αποτελείται από δυνάμεις της 
ΑΝΤΑΡΣΥΑ, του Ξεκινήματος και του ΚΚΕ μ-λ), οι οποίες 
αγνόησαν επιδεικτικά τους πραγματικούς εργαζόμενους-δι- 
ανομείς φαγητού, επιλέγοντας για ακόμη μια φορά να υπο¬ 
ταχθούν στο ΠΑΜΕ! Αποδεικνύεται ξανά ότι για όλες αυτές 
τις δυνάμεις ενότητα σημαίνει η «από τα πάνω» συνεννόηση 
των οργανώσεων της αριστερός και όχι η παρέμβαση στους 
χώρους δουλειάς, η προσπάθεια οργάνωσης και δράσης των 
εργαζομένων, στόχοι που συνειδητά παλεύει η «Αντεπίθεση 
των Εργαζομένων». 

Κινητοποιήσεις ενόψει ΔΕΘ 

Στις 23 Αυγούστου πραγματοποιήθηκε η δεύτερη συνέ¬ 
λευση της Επιτροπής, όπου αποφασίστηκε το εξής πρόγραμ¬ 
μα δράσεων: 

Το Σάββατο 9/9, ημέρα εγκαινίων της ΔΕΘ, θα πραγματο¬ 
ποιηθούν δύο συγκεντρώσεις-μοτοπορείες: 

α) Στις 10.30 το πρωί, στη συμβολή των οδών Αγ. Σοφίας 
με Εγνατία. 

β) Στις 6 το απόγευμα, συγκέντρωση στο ίδιο σημείο, 
όπου θα συμμετέχουμε μαζί με τους υπόλοιπους εργαζόμε¬ 
νους στο πανελλαδικό-πανεργατικό συλλαλητήριο. 

Επίσης, αποφασίστηκε να γίνουν δύο μικρές μοτοπορείες 
ενημέρωσης στις ανατολικές και δυτικές συνοικίες της πόλης 
την εβδομάδα πριν τη ΔΕΘ, ενώ θα αναρτηθούν πανό σε κε¬ 
ντρικά σημεία. 

Τέλος, έγινε συζήτηση και ενημέρωση για την περίπτωση 
εργατικού ατυχήματος στον δρόμο, με αφορμή ένα ατύχημα 
συναδέλφου (η περίπτωση αντιμετωπίστηκε άμεσα με τη βο¬ 
ήθεια της Επιτροπής). Τις επόμενες μέρες θα εκδοθεί λεπτο¬ 
μερής οδηγός με τα δικαιώματα των εργαζομένων καθώς και 
πώς αντιμετωπίζουμε ένα εργατικό ατύχημα. 

Για ενημέρωση-επικοινωνία με την Επιτροπή: 

Τηλέφωνο: 6982268508 

Βΐο§: άίαηοηΐ0ίδΐ1ΐ6δδ.ΐ3ΐο§δροΐ.§Γ 

ΕαεεΕοοΕ: Επιτροπή Αγώνα Διανομέων 

■ Νίκος Κ, 

μέλος της Επιτροπής Αγώνα Διανομέων Θεσ/κης 


15ο ΑντικηπιιιιΛιστικό Οοηιρίηο 


Μ ε επιτυχία πραγματοποιήθηκε από τις 29 Ιουλίου 
ως τις 6 Αυγούστου, στο Μονολίθ ι Πρέβεζας, το 
15ο Αντικαπιταλιστικό Οαηιρίη§ που διοργάνω- 
σαν η ΟΚΔΕ, η Αντεπίθεση των Εργαζομένων, η Σοσιαλιστι¬ 
κή Σπουδαστική Πάλη και η Μαθητική Αντεπίθεση. 

Η συμμετοχή στο Οαηιρίη§ ήταν αυξημένη, με σημαντική 
παρουσία πολλών νεαρών συντρόφων, γεγονός που στέλνει 
ένα ελπιδοφόρο μήνυμα για τη συνέχεια. 

Η διάθεση για συζήτηση ήταν μεγάλη. Στις κεντρικές συ¬ 
ζητήσεις αναπτύχθηκαν θέματα όπως η απειλή του πολέμου, 
η επέτειος από τη Χούντα των συνταγματαρχών, η προσφο¬ 
ρά της Οκτωβριανής Επανάστασης στην τέχνη, η κατάσταση 
στην Αριστερά σήμερα. 

Ακόμα πραγματοποιήθηκαν εργαστήρια-συναντήσεις 
της Αντεπίθεσης των Εργαζομένων, της Αντεπίθεσης των 
Εκπαιδευτικών, της Σοσιαλιστικής Σπουδαστικής Πάλης, της 
Μαθητικής Αντεπίθεσης, στα οποία έγινε απολογισμός της 
επέμβασης των παρατάξεων, ανταλλαγή εμπειριών και ένας 
σχεδιασμός της επέμβασης και δράσης μετά το καλοκαίρι. 

Στο Οαιηρίη§ συμμετείχαν και συντρόφισσες από τη γαλ¬ 
λική οργάνωση ΕιιίΙε Ουνπέιτ (Εργατική Πάλη), παρουσιά¬ 
ζοντας σε δικό τους εργαστήριο την οικονομική και πολιτική 
κατάσταση στη Γαλλία, τις εμπειρίες από τους αγώνες και την 
παρέμβαση της οργάνωσής τους. 


Το πρόγραμμα περιλάμβανε μουσικές βραδιές και αφιε¬ 
ρώματα σε καλλιτέχνες, προβολές ταινιών, βραδιές αφηγη¬ 
ματικού παραμυθιού και μία εκδρομή. Πολύ αποτελεσματική 
ήταν η λειτουργία του παιδότοπου, με δημιουργικές δραστη¬ 
ριότητες και προβολές επιλεγμένων ταινιών για τους μικρούς 
μας φίλους. 

Όλες οι δραστηριότητες, συμπεριλαμβανομένης της 
προετοιμασίας του φαγητού, βασίστηκαν στη λογική της αυ¬ 
τοοργάνωσης, με τη συμμετοχή όλων. 

Ευχαριστούμε όλους τους συντρόφους και φίλους 
της ΟΚΔΕ για την επιτυχημένη διεξαγωγή και αυτού του 
Οαηιρίη§ και δίνουμε ραντεβού για το 16ο Αντικαπιταλιστικό 
Οαηιρίη§. Με περισσότερες εμπειρίες και ακόμη μεγαλύτερη 
διάθεση για συζήτηση, ψυχαγωγία και ποιοτικές διακοπές! 

Ελπίζουμε ο πλούτος των συζητήσεων, τα συμπερά¬ 
σματα από αυτές αλλά και από τη συνολική λειτουργία του 
Οαηιρίη§ να φανούν χρήσιμα για την πολιτική επέμβαση και 
τα δύσκολα πολιτικά μέτωπα που έχουμε μπροστά μας. Η 
ΟΚΔΕ, αξιοποιώντας και αυτήν την εμπειρία, θα καταβάλλει 
κάθε δυνατή προσπάθεια, βασιζόμενη στην αυτοοργάνωση 
και τους αγώνες, για να βοηθήσει να ξεμπερδέψουμε με τα 
μνημόνια και τους υπηρέτες τους, να επιβάλλουμε τις λύσεις 
και το δίκιο μας, να φτάσουμε σε μια κοινωνία σοσιαλιστική. 


<$> 


/ επίκαιρα... 

Κάτω τα χέρια από τους αγωνιστές! 

Την Πέμπτη 7 Σεπτέμβρη εκδικάζεται η υπόθεση για 
τη δίωξη του Γιώργου Παρασκευόπουλου, μέλος του Δ.Σ. 
του συλλόγου καθαριότητας στο Δήμο Καλλιθέας. Διώ¬ 
κεται από τον Οκτώβρη του 2011, όταν οι εργαζόμενοι 
στους ΟΤΑ βρίσκονταν σε πολυήμερες δυναμικές κινητο¬ 
ποιήσεις με απεργίες και καταλήψεις, με βασικό αίτημα να 
μην περάσει ο νόμος 4024 που προέβλεπε νέο μισθολόγιο 
και μειώσεις μισθών. Είχαν κατορθώσει να ακινητοποι- 
ήσουν τα πάντα επί 25 μέρες, με σχεδόν καθολική συμ¬ 
μετοχή ενώ υπήρχε 24ωρη περιφρούρηση στους χώρους 
δουλειάς (αμαξοστάσια, χωματερές κ.λπ.) για να αποτρέ¬ 
πουν τις προσπάθειες της τότε Κυβέρνησης και των Δη¬ 
μάρχων για το σπάσιμο της απεργίας. 

Η τότε διοίκηση του Δήμου είχε αναλάβει την συκο- 
φάντηση και υπονόμευση του αγώνα, με πρωτοστάτες 
τον αντιδήμαρχο καθαριότητας Παυλίδη και τη διευθύ¬ 
ντρια Αλεξανδράκη, «συνδικαλίστρια» και μέλος του 
συλλόγου. Αφού οι προσπάθειές τους έπεσαν στο κενό, 
προφασίστηκαν ότι ο Παρασκευόπουλος τους προπη¬ 
λάκισε και τον απείλησαν με μήνυση. Οι εργαζόμενοι, 
στη γενική συνέλευση του συλλόγου, αποφάσισαν να 
διαγράψουν την Αλεξανδράκη από τον σύλλογο εάν επέ¬ 
μενε στη μήνυση. Η πρώτη ημερομηνία της δίκης ήταν 
στις 16/6/2016, με αναβολή πήγε για τις 19/5/2017 και 
ορίστηκε νέα δικάσιμος για τις 7/9 στο 8ο Μονομελές 
Πλημμελειοδικείο, χωρίς ο Γ. Παρασκευόπουλος να λά¬ 
βει καμία ειδοποίηση, γιατί η μηνύτρια είχε δηλώσει την 
παλιά διεύθυνση κατοικίας του. 

Συνεχίζονται τα θανατηφόρα εργατικά 
δυστυχή ματα-δολοφονίες στον βωμό των 
Μνημονίων 

Νέα Μάκρη : 44χρονος συμβασιούχος στην καθαρι¬ 
ότητα σκοτώθηκε όταν φόρτωνε κάδο με τον συνάδελφό {«} 

του στο απορριμματοφόρο και ένα IX αυτοκίνητο έπεσε 
πάνω του. Η σύμβασή του έληγε τον Σεπτέμβρη και ήταν 
ένας από τους εργαζόμενους που συμμετείχαν δυναμικά 
στις κινητοποιήσεις των ΟΤΑ. 

Σκάλα Λακωνίας : Έχασε τη ζωή του ο 51χρονος 
βούλγαρος εργάτης, μέλος συνεργείου ιδιώτη εργολά¬ 
βου που είχε αναλάβει τον καθαρισμό του αντλιοστασίου 
του βιολογικού καθαρισμού στο Δήμο Ευρώτα. Νεκρός 
και ο 37χρονος Βασίλης Αλεξανδρής, εργαζόμενος σε 
κοντινό σούπερ μάρκετ, που προσπάθησε να βοηθήσει 
τον εργάτη να βγει. Απεβίωσε και ο 22χρονος Γιώργος 
Δεντάκος, που χαροπάλευε εδώ και 24 μέρες. Ο συνά¬ 
δελφος έπεσε στο αντλιοστάσιο για να βοηθήσει τους 
δύο προαναφερθέντες, που είχαν ήδη χάσει τις αισθήσεις 
τους από τις δηλητηριώδεις αναθυμιάσεις. 

Σκουριές Χαλκιδική : 46χρονος υλοτόμος που ερ¬ 
γαζόταν σε εργολαβική εταιρεία για λογαριασμό της 
«Ελληνικός Χρυσός» σκοτώθηκε κατά τη διάρκεια υλο¬ 
τομικών εργασιών στον Λάκκο Καρατζά, όταν καταπλα¬ 
κώθηκε από οξιά. 

Κερατσίνι: 44χρονος εργάτης έχασε τη ζωή του το 
βράδυ της Κυριακής 27/8, ενώ δούλευε στις εγκαταστά¬ 
σεις ιδιωτικής εταιρείας μέσα στον σταθμό εμπορευματο¬ 
κιβωτίων στο Ικόνιο Κερατσινίου. 

Πύργος Ηλείας : Απορριμματοφόρο πάτησε και σκό¬ 
τωσε εργαζόμενη στην υπηρεσία καθαριότητας του δή¬ 
μου. 

Οι ατελείωτοι θάνατοι των συναδέλφων μας, που 
έχουν γίνει καθημερινό φαινόμενο, είναι ανθρωποθυσί¬ 
ες στο βωμό των βάρβαρων Μνημονίων που δήθεν θα 
βγάλουν το καπιταλιστικό σύστημα από την κρίση του. 

Το παρόν και το μέλλον μας είναι να δουλεύουμε σαν 
ζώα, χωρίς κανένα απολύτως δικαίωμα, για μεροκάματο 
πείνας και η ζωή μας να μην έχει καμία αξία. Πρέπει να 
βάλουμε ένα τέλος σε αυτή τη ζοφερή κατάσταση. Οι ερ¬ 
γαζόμενοι, οι νέοι και τα φτωχά λαϊκά στρώματα πρέπει 
να εξεγερθούμε απέναντι στον πόλεμο που μας έχουν 
επιβάλει. Με μαχητικούς και αποφασιστικούς αγώνες, 
να πετάξουμε στον σκουπιδοτενεκέ της ιστορίας τους 
μνημονιακούς κανίβαλους και το σάπιο καπιταλιστικό 
σύστημα που τους παράγει. 

ΕΡΓΑΖΟΜΕΝΟΙ 


Εργατική Πάλη 5 


Αξιολόγηση στο Δημόσιο 

Καθολική άρνηση συμμετοχής 


Σ ε αδιέξοδο βρίσκεται πλέον 
η κυβέρνηση, μπροστά στην 
άρνηση της συντριπτικής 
πλειονότητας των δημοσίων 
υπαλλήλων να συμπληρώσουν τα έντυ¬ 
πα αξιολόγησης, καθώς συμμετέχουν 
μαζικά στην απεργία-αποχή από την αξι¬ 
ολόγηση του νόμου 4369/2016 του Βερ- 
ναρδάκη, που έχει κηρύξει η ΑΔΕΔΥ από 
τις 15 Μαρτίου. Κάλεσμα αποχής από τη 
διαδικασία της αξιολόγησης απευθύνουν 
επίσης τόσο η ΠΟΕ-ΟΤΑ όσο και η Πα¬ 
νελλήνια Ομοσπονδία Συλλόγων Επιστη¬ 
μονικού Υγειονομικού Προσωπικού ΕΟ- 
ΠΥΥ-ΠΕΔΥ. 

Προς το παρόν, η αξιολόγηση των 
δημοσίων υπαλλήλων μένει μόνο στα 
χαρτιά, καθώς απέτυχε και η τρίτη προ¬ 
σπάθεια για την εφαρμογή της, ενώ η 
θέση της κυβέρνησης γίνεται όλο και πιο 
δύσκολη, αφού έχουν μπλοκαριστεί και 
άλλες δράσεις που συνδέονται με την αξι¬ 
ολόγηση και που θα συζητηθούν με την 
τρόικα τον Οκτώβριο, όταν θα ξεκινήσει η 
τρίτη αξιολόγηση. Πιο συγκεκριμένα, κά¬ 
ποια από τα προαπαιτούμενα (περιλαμβά¬ 
νονται στο 4ο Μνημόνιο) τα οποία πρέπει 
να προχωρήσει σταδιακά η κυβέρνηση, 
προκειμένου να κλείσει η τρίτη αξιολό¬ 
γηση του μνημονίου και να εκταμιευτεί η 
αντίστοιχη δόση είναι: 

1. Η «αξιολόγηση» των δημοσί¬ 
ων υπαλλήλων σύμφωνα με τον νόμο 
4369/2016 έπρεπε να έχει ολοκληρωθεί 
μέχρι τις 31/3. Βλέποντας την καθολική 
σχεδόν συμμετοχή των δημοσίων υπαλ¬ 
λήλων στην απεργία-αποχή, η υπουργός 


Διοικητικής Ανασυγκρότησης Όλγα Γε- 
ροβασίλη, μετά από συμφωνία με τους 
«θεσμούς», ζήτησε με έκδοση νέας εγκυ¬ 
κλίου να έχει ολοκληρωθεί η διαδικασία 
μέχρι το τέλος Ιουνίου. Η μαζική συμμε¬ 
τοχή στην απεργία-αποχή ανάγκασε την 
υπουργό σε έκδοση τρίτης εγκυκλίου, με 
νέα καταληκτική ημερομηνία στις 8/8, η 
οποία είχε την τύχη των προηγούμενων. 

Η διαδικασία της αξιολόγησης, σύμ¬ 
φωνα με τον νόμο Βερναρδάκη, συνδέ¬ 
εται με τον μισθό και δημιουργεί διαφο¬ 
ρετικές κατηγορίες υπαλλήλων μέσα στον 
ίδιο κλάδο. Από 1/1/2018, όσοι βαθμολο¬ 
γούνται με άριστα σε τρεις συνεχόμενες 
αξιολογήσεις θα έχουν πιθανότητες να 
ανέβουν ένα επιπλέον μισθολογικό κλι¬ 
μάκιο. Με κοινή Υπουργική Απόφαση θα 
ορίζεται πλαφόν των υπαλλήλων στους 
οποίους θα χορηγείται το επιπλέον κλι¬ 
μάκιο (ένα ποσοστό 5-15% του συνολικού 
αριθμού υπαλλήλων). Αντίθετα, όποιος 
υπάλληλος κριθεί σε τρεις συνεχόμενες 
αξιολογήσεις ανεπαρκής από τους προϊ¬ 
σταμένους του, θα χάσει την προβλεπόμε- 
νη μισθολογική αναβάθμισή του. 

2. Τα νέα «περιγράμματα θέσεων» στις 
δημόσιες υπηρεσίες, που έπρεπε να έχουν 
ολοκληρωθεί μέχρι το τέλος Αυγούστου 
του 2017, θα καθορίζουν τα προσόντα τα 
οποία πρέπει να έχει ένας δημόσιος υπάλ¬ 
ληλος, προκειμένου να απασχολείται στην 
αντίστοιχη θέση εργασίας, και είναι απα¬ 
ραίτητα για να ξεκινήσει η κινητικότητα. 

3. Ο μηχανισμός μόνιμης κινητικότη¬ 
τας πρέπει να είναι έτοιμος και να μπει σε 
εφαρμογή από το τέλος Σεπτέμβρη του 


2017. 

Η μη εφαρμογή της αξιολόγησης έχει 
επίσης δημιουργήσει προβλήματα στο 
Εθνικό Μητρώο Επιτελικών Στελεχών 
και στο σύστημα επιλογής προϊσταμένων 
των τμημάτων των δημοσίων υπηρεσιών, 
που θα πρέπει να ολοκληρωθεί μέχρι τον 
Απρίλιο του 2018, ενώ το σύνολο των γε¬ 
νικών διευθυντών θα πρέπει να έχει επι- 
λεγεί μέχρι το τέλος Δεκέμβρη του 2017. 

Η τεράστια συμμετοχή στην απεργία- 
αποχή εκδηλώθηκε ενάντια στις πιέσεις 
που ασκήθηκαν από την κυβέρνηση και 
στις περισσότερες των περιπτώσεων κι¬ 
νείται σε ποσοστά από 90 έως 100%. Η 
αποτυχία της κυβέρνησης να πείσει πως η 
αξιολόγηση που επιχειρεί είναι «ανώδυνη» 
και θα «ωφελήσει» τους εργαζόμενους και 
τις υπηρεσίες ήταν ολοκληρωτική. Η συ¬ 
ντριπτική πλειονότητα των εργαζομένων 
στο δημόσιο έχει κατανοήσει ότι με την 
προωθούμενη αξιολόγηση επιχειρείται η 
ενοχοποίησή τους, το φόρτωμα, σε αυτούς 
και μόνο, όλων των κακών του δημόσιου 
τομέα, για τα οποία δεν φέρουν ευθύνη. 
Επιπλέον, στοχεύουν στη δημιουργία ενός 
μόνιμου μηχανισμού μειώσεων μισθών, κι¬ 
νητικότητας ή ακόμα και διαθεσιμότητας- 
απολύσεων, ανατρέποντας τις εργασιακές 
σχέσεις στο δημόσιο. Με την αξιολόγηση 
των δομών θα επανέλθουν οι καταργή¬ 
σεις και συγχωνεύσεις υπηρεσιών, ενώ θα 
επιβληθεί η λειτουργία τους με ιδιωτικο¬ 
οικονομικά κριτήρια σε όλο το δημόσιο, 
κυρίως όμως στον τομέα των κοινωνικών 
υπηρεσιών. 

Δεδομένου ότι τόσο η ΑΔΕΔΥ όσο 


και η ΠΟΕ-ΟΤΑ δεν φαίνονται διατεθει¬ 
μένες να διαφοροποιήσουν τη θέση τους, 
οι επικεφαλής του υπουργείου αναζητούν 
εναλλακτικά σενάρια για την αντιμετώ¬ 
πιση της κατάστασης. Το πιο πιθανό φαί¬ 
νεται να είναι η παροχή «κινήτρων» για 
προαγωγές, μπόνους για μετατάξεις και 
υποσχέσεις για αυξήσεις μισθών στους 
δημοσίους υπαλλήλους και τους προ¬ 
ϊσταμένους τους. Ενώ η υπουργός έχει 
δεσμευτεί ότι δεν θα κινήσει πειθαρχικές 
διαδικασίες σε βάρος των υπαλλήλων που 
απείχαν από τη διαδικασία, αναμένεται 
νομοθετική διάταξη, όπου θα ορίζεται ότι 
η συμμετοχή των δημοσίων υπαλλήλων 
στην αξιολόγηση αποτελεί απαραίτητη 
προϋπόθεση για τη συμμετοχή τους στο 
νέο σύστημα κινητικότητας, που θα εφαρ¬ 
μοστεί τον Σεπτέμβριο. Όσοι δεν συμμε¬ 
τέχουν στην αξιολόγηση, θα χάνουν τη 
δυνατότητα να μετακινηθούν σε θέσεις 
που επιθυμούν. Επίσης, θα μπορούν να 
συμμετέχουν στη διαδικασία επιλογής 
προϊσταμένων και βαθμολογικής εξέλιξης 
μόνο όσοι συμπληρώσουν τα φύλλα αξι¬ 
ολόγησης. 

Όσο τα χρονικά περιθώρια της κυ¬ 
βέρνησης στενεύουν, οι πιέσεις προς τους 
εργαζόμενους, η προσπάθεια εκφοβισμού 
και διαίρεσής τους θα εντείνονται. Μετά 
την πολύ επιτυχημένη συμμετοχή στην 
απεργία-αποχή, απαιτείται η καλύτερη 
οργάνωσή της, με την ενημέρωση των 
εργαζομένων, την τόνωση της αυτοπεποί¬ 
θησής τους, την καλλιέργεια πνεύματος 
αντίστασης, ώστε να αποτελέσει την αρχή 
για έναν πανδημοσιοϋπαλληλικό αγώνα 
διάρκειας για την κατάργηση της «αξιολό¬ 
γησης», την αποτροπή της πλήρους ιδιω¬ 
τικοποίησης του δημόσιου τομέα και των 
κοινωνικών του υπηρεσιών, την κατάργη¬ 
ση των μνημονίων. 


ΟΑΣΘ 


Μονοπώλιο τέλος, ζήιω το νέο μεγάλο μονοπώλιο! 


Σ τις 19 Ιουλίου, η συγκυβέρνη¬ 
ση ΣΥΡΙΖΑ-ΑΝΕΛ ψήφισε στη 
Βουλή το νομοσχέδιο για την 
«κρατικοποίηση» του Οργανι¬ 
σμού Αστικών Συγκοινωνιών Θεσσαλονί¬ 
κης (ΟΑΣΘ). Κατά του νομοσχεδίου ψή¬ 
φισαν ΝΔ, Χρυσή Αυγή, ΚΚΕ και Ποτάμι, 
ενώ Δημοκρατική Συμπαράταξη και Ένω¬ 
ση Κεντρώων δήλωσαν «παρών». 

Έτσι, ο ΟΑΣΘ περνάει στον «έλεγχο 
του ελληνικού δημοσίου», υπό καθεστώς 
εκκαθάρισης. Η περιουσία του ωστόσο 
παραμένει προσωρινά στην κατοχή του, 
το αργότερο μέχρι το τέλος του 2019, όταν 
και θα ολοκληρωθεί η εκκαθάριση. Ιδρύο¬ 
νται δύο νέοι «δημόσιοι φορείς», ο ΟΣΕΘ 
Α.Ε. και ο ΑΣΙΘ Α.Ε. Ο πρώτος φορέας θα 
έχει την εποπτεία και τον συντονισμό όλων 
των μέσων μαζικής μεταφοράς της πόλης 
και της περιφερειακής ενότητας Θεσσα¬ 
λονίκης (λεωφορεία, μετρό, τραμ, θαλάσ¬ 
σιες συγκοινωνίες, αστικά ΚΤΕΛ) και, σε 
συνεργασία με την Περιφέρεια Κεντρικής 
Μακεδονίας, και τον έλεγχο των ταξί. Ο 
ΑΣΙΘ θα είναι ο φορέας λειτουργίας των 
αστικών λεωφορείων (αργότερα και του 
μετρό) και θα τα αναλάβει, μόλις είναι 
έτοιμος και έχει την κατάλληλη υποδομή, 
το αργότερο την 3η Δεκεμβρίου 2019. Και 
στους δύο φορείς θα συμμετέχουν στη δι¬ 
οίκηση εκπρόσωποι της τοπικής αυτοδιοί¬ 
κησης, ενώ όλες οι θέσεις εργασίας στον 
ΟΑΣΘ και τον ΣΑΣΘ μεταφέρονται στους 
νέους φορείς. 


Η μεγάλη απάτη της... 
κρατικοποίησης 

«Χωρίς λόγο» ωρύονται οι παλιοί μνη- 
μονιακοί, αφού η άθλια συγκυβέρνηση του 
Τσίπρα, έχοντας γίνει εξπέρ στα ψέματα, 
δεν κρατικοποιεί επί της ουσίας τον ΟΑΣΘ. 
Την ίδια ώρα ξεπουλάει για 45 εκ. ευρώ 
την ΤΡΑΙΝΟΣΕ και ετοιμάζει το ξεπούλη¬ 
μα των αστικών συγκοινωνιών στην Αθή¬ 
να. Με τον νέο νόμο δημιουργούνται δύο 
Ανώνυμες Εταιρίες, που θα λειτουργούν με 
ιδιωτικοοικονομικά κριτήρια, καθώς προ- 
βλέπεται η επιβολή ανώτατου επιτρεπτού 
λειτουργικού χιλιομετρικού κόστους ανά 
όχημα και κατώτερος επιτρεπτός βαθμός 
ικανοποίησης της πελατείας. Δηλαδή, όταν 
ξεπεραστεί το όριο του επιτρεπτού λειτουρ¬ 
γικού κόστους, θα μειώνονται τα δρομολό¬ 
για και οι μισθοί των εργαζομένων, θα αυξά¬ 
νονται οι τιμές των εισιτηρίων! 

Η κυβέρνηση, σπάζοντας το μονοπώ¬ 
λιο του παλιού ΟΑΣΘ, ανοίγει την αγορά 
(μετά την εκκαθάριση των παλιών φορέ¬ 
ων και την ένταξη των δύο νέων εταιριών 
στο υπερταμείο ιδιωτικοποιήσεων) και σε 
άλλους παίκτες, είτε εγχώριους (προβλέπε- 
ται η δυνατότητα συμμετοχής των δήμων 
στο μετοχικό κεφάλαιο, σε ποσοστό μέχρι 
49%), είτε ξένους. Το κράτος δεν γίνεται 
ιδιοκτήτης/διαχειριστής παρά μόνο πρό¬ 
σκαιρα, για να οργανώσει το παιχνίδι, να 
λειτουργήσει ως τροχονόμος των ιδιωτικών 
συμφερόντων, όπως θέλει να λειτουργεί και 
στο υπόλοιπο δημόσιο. 


Ουσιαστικά, ο λαός και 
οι εργαζόμενοι του ΟΑΣΘ 
θα «πληρώσουν το μάρμα¬ 
ρο». Θα αποζημιωθούν οι 
μέτοχοι, που για δεκαετίες 
λυμαίνονταν το κρατικό χρήμα, που είχαν 
εγγυημένα μερίσματα, άσχετα με το αν ο 
οργανισμός παρουσίαζε κέρδη ή ζημιές. Οι 
εργαζόμενοι θα υπαχθούν στο Ενιαίο Μι¬ 
σθολόγιο, με καταβαράθρωση μισθών και 
κατάργηση δώρων και επιδομάτων. Στο τέ¬ 
λος της εκκαθάρισης, θα έρθει και ο συνο¬ 
λικός λογαριασμός από χρέη και ζημιές. Τα 
περί επενδύσεων, εκσυγχρονισμού, βελτίω¬ 
σης της ποιότητας των συγκοινωνιών είναι 
«φύκια για μεταξωτές κορδέλες»! 

Το διαχρονικό έγκλημα, το 
μεγάλο φαγοπότι στον ΟΑΣΘ 

Με λεόντειες συμφωνίες με τις εκάστο- 
τε κυβερνήσεις, από το 1957, ο ΟΑΣΘ, μια 
ιδιότυπη ιδιωτική αλλά κρατικοδίαιτη εται¬ 
ρεία, είχε το μονοπώλιο της μετακίνησης 
των πολιτών στη Θεσ/κη. Δισεκατομμύρια 
αρπάχτηκαν όλα αυτά τα χρόνια από τους 
μεγαλομετόχους, που χρησιμοποίησαν 
κάθε κομπίνα για να αρμέγουν το δημό¬ 
σιο. Ταυτόχρονα, μείωναν τα δρομολόγια 
και καταργούσαν τα νυχτερινά, οι βλάβες 
στα λεωφορεία πολλαπλασιάζονταν, γενι¬ 
κεύονταν οι αντεργατικές και ρατσιστικές 
συμπεριφορές των ελεγκτών, οι εργαζόμε¬ 
νοι χρησιμοποιούνταν ως μέσο πίεσης προς 
την κυβέρνηση, ώστε να προκαταβάλει 



τις ετήσιες αντισταθμιστικές εισφορές κ.α. 
Μεγάλες ευθύνες φέρει και το σωματείο 
εργαζομένων, καθώς η ηγεσία του σιγόντα- 
ρε τη διοίκηση του ΟΑΣΘ. Μετά από αυτά 
τα εγκλήματα, οι παλιοί μνημονιακοί δεν 
έχουν δικαίωμα να μιλάνε, όπως και οι νεο- 
μνημονιακοί ΣΥΡΙΖΑ-ΑΝΕΛ, γιατί απλώς 
τα συνεχίζουν. 

Η μετακίνηση με τα ΜΜΜ είναι δημό¬ 
σιο αγαθό και μόνο ένας δημόσιος φορέας 
μπορεί να το διασφαλίσει: 

— Άμεση εθνικοποίηση του ΟΑΣΘ με κοι¬ 
νωνικό και εργατικό έλεγχο. 

— Η κρατική χρηματοδότηση να αξιοποιη- 
θεί για την ανανέωση του στόλου των λεω¬ 
φορείων και για δρομολόγια εκτός πολεο- 
δομικού συγκροτήματος Θεσ/κης. 

— Προσανατολισμός σε οικολογική και 
φτηνή μετακίνηση. Να αξιοποιηθεί γι’ αυτό 
η ΕΛΒΟ και έτσι να λήξει το καθεστώς ξε¬ 
πουλήματος και διάλυσής της. 

— Επαναχάραξη των δρομολογίων στη 
βάση των κοινωνικών αναγκών. 

— Διασφάλιση των θέσεων εργασίας και 
προσλήψεις για να καλυφθούν οι ανάγκες. 

— Δωρεάν μετακίνηση για άνεργους, κοι¬ 
νωνικό εισιτήριο για μαθητές, φοιτητές, 
συνταξιούχους, ευπαθείς ομάδες. Άμεσα 
ριζική μείωση των τιμών, με την προοπτική 
δωρεάν αστικών συγκοινωνιών για όλους. 


$ 

6 Εργατική Πάλη 


ΕΚΠΑΙΔΕΥΣΗ & ΝΕΟΛΑΙΑ 


Σεπτέμβριος 2017 


Νόμος Γαβρόγλου:Ταφόπλακα στην τριτοβάθμια εκπαίδευση 


Ψ ηφίστηκε εν μέσω καλοκαιριού, 
στις 2 Αυγούστου (όπως συνή¬ 
θιζαν να κάνουν και οι παλιοί 
μνημονιακοί) το νέο νομοσχέδιο 
της συγκυβέρνησης ΣΥΡΙΖΑ-ΑΝΕΛ για την 
Παιδεία. Η κατάσταση στην οποία βρίσκονται 
σήμερα τα ΑΕΙ και ΤΕΙ της χώρας είναι τρα¬ 
γική. Χαρακτηριστικά η χρηματοδότηση των 
πανεπιστημίων είναι σήμερα κατά 80% λιγό- 
τερη σε σχέση με αυτήν που ήταν το 2009, με 
αποτέλεσμα πολλές σχολές να μην μπορούν 
να ικανοποιήσουν βασικές τους ανάγκες. 
Νέες προσλήψεις επιστημονικού και διδακτι¬ 
κού προσωπικού δεν γίνονται, ενώ όλο και 
περισσότερες φοιτητικές παροχές περικόπτο¬ 
νται και τα έξοδα φοίτησης μετακυλίονται 
στις πλάτες των φοιτητών. 

Αυτή την κατάσταση έρχεται να οξύνει ο 
νέος νόμος Γαβρόγλου, ο οποίος περιέχει τα 
ακόλουθα μέτρα: 

1) Κάθε τμήμα ανώτατης σχολής θα μπο¬ 
ρεί να δημιουργήσει ένα διετές πρόγραμμα 
επαγγελματικής εκπαίδευσης για αποφοίτους 
των ΕΠΑΛ, παράλληλα με το κανονικό πρό¬ 
γραμμα σπουδών που έχει κάθε σχολή. Δια- 
σπάται έτσι ο τετραετής ή πενταετής κύκλος 
σπουδών κάθε τμήματος, δηλαδή το πτυχίο, 
συνεπώς περιορίζονται και διαλύονται τα 
επαγγελματικά δικαιώματα με τα οποία αυτό 
συνδεόταν. 

2) Όσον αφορά το πανεπιστημιακό άσυ¬ 
λο, ο νόμος ουσιαστικά συνεχίζει να επιτρέπει 


την στην πράξη κατάργησή του όπως ίσχυε 
έως σήμερα, με μόνη διαφορά ότι, σε ορισμέ¬ 
νες περιπτώσεις, για την είσοδο της αστυνο¬ 
μίας θα απαιτείται απόφαση του Πρυτανικού 
Συμβουλίου και όχι μόνο του πρύτανη. 

3) Με προεδρικό διάταγμα που θα εκ- 
δίδεται έπειτα από πρόταση των Υπουργών 
Παιδείας και Οικονομικών θα μπορούν να 
ιδρύονται, συγχωνεύονται, κατατέμνονται, 
μετονομάζονται και καταργούνται ΑΕΙ και 
να μεταβάλλεται η έδρα τους όταν μια σχο¬ 
λή έχει «δυσανάλογα μεγάλο ή μικρό ετήσιο 
αριθμό φοιτητών ή αποφοίτων ανά μέλος 
ΔΕΠ» ή όταν αυτό «συνάδει με τις οικονομι¬ 
κές και κοινωνικές αναπτυξιακές ανάγκες και 
δυνατότητες της χώρας». Σχολές και τμήματα 
θα κλείνουν αν έχουν λίγους εισακτέους ή 
αν χρειάζεται να μειωθούν τα κρατικά έξοδα 
για την επίτευξη δημοσιονομικών στόχων 
(τα αιματοβαμμένα πρωτογενή πλεονάσμα¬ 
τα) ή ακόμη αν οι απόφοιτοι ενός τμήματος 
δεν απορροφούνται από την αγορά εργασίας 
(όπως συμβαίνει σε όλα τα τμήματα). 

4) Απαγορεύει την ύπαρξη σχολής με ένα 
μόνο τμήμα, εκτός από πολύ συγκεκριμένες 
περιπτώσεις και με περιορισμούς. Έτσι οι μο- 
νοτμηματικές σχολές θα είναι οι πρώτες που 
θα συγχωνευθούν. 

5) Γενικεύονται τα δίδακτρα στα μετα¬ 
πτυχιακά, αφού αναφέρεται ρητά ότι, αν τα 
χρήματα από τις πηγές χρηματοδότησης για 
τα μεταπτυχιακά δεν επαρκούν, προ βλέπεται 


η επιβολή διδάκτρων για την κάλυψη των 
εξόδων. Σε μια προσπάθεια να αναδειχθεί, ως 
συνήθως, το ψευτο-φιλολαϊκό προφίλ της κυ¬ 
βέρνησης, απαλλάσσονται από τα τέλη φοί¬ 
τησης όσοι μεταπτυχιακοί φοιτητές παρουσι¬ 
άζουν εισόδημα κάτω από το εθνικό διάμεσο 
διαθέσιμο ισοδύναμο εισόδημα, που καθορί¬ 
ζεται κάθε χρόνο από την ΕΛΣΤΑΤ. Ωστόσο 
αυτοί δεν μπορούν να ξεπερνούν το 30% του 
συνόλου των μεταπτυχιακών φοιτητών, ενώ η 
απαλλαγή ισχύει μόνο για ένα μεταπτυχιακό 
πρόγραμμα. Όσοι δεν απαλλάσσονται πλη¬ 
ρώνουν δίδακτρα ή εργάζονται σε δομές του 
πανεπιστημίου. Κατ’ αυτόν τον τρόπο θεσμο¬ 
θετείται η απλήρωτη και ανασφάλιστη εργα¬ 
σία των νέων, ενώ προετοιμάζεται το έδαφος 
για την επιβολή διδάκτρων και στα προπτυχι¬ 
ακά, κάτι που αποτελεί τον ουσιαστικό κρυφό 
πόθο της αστικής τάξης στην Ελλάδα. 

6) Οι σχολές με τουλάχιστον πέντε υπο¬ 
χρεωτικά έτη φοίτησης (Πολυτεχνικές) θα 
παρέχουν πτυχίο που θα αναγνωρίζεται ως 
μεταπτυχιακό. 

7) Ιδρύεται σε κάθε πανεπιστήμιο ένα Κέ¬ 
ντρο Επιμόρφωσης και Δια Βίου Μάθησης, το 
οποίο θα συντονίζει την ανάπτυξη προγραμ¬ 
μάτων κατάρτισης και δια βίου μάθησης. Θα 
χρηματοδοτείται από την ΕΕ και από έσοδα 
των εκπαιδευόμενων. Η συγκυβέρνηση συνε¬ 
χίζει την διάβρωση της εκπαίδευσης μέσω της 
Δια Βίου Μάθησης, που είχε σταματήσει εδώ 
και μια δεκαετία στη χώρα μας. 



8) Συστήνονται σε κάθε διοικητική περι¬ 
φέρεια της Ελλάδας Ακαδημαϊκά Συμβούλια 
Ανώτατης Εκπαίδευσης καιΈρευνας. Τα συμ¬ 
βούλια αυτά «θα λαμβάνουν υπόψιν τους τις 
αναπτυξιακές προοπτικές και τους στόχους 
που έχει θέσει κάθε ΑΕΙ», «θα εισηγούνται σε 
αυτά σχετικά με τις διαδικασίες, τα μέσα και 
τις πηγές εύρεσης πόρων για την ανάπτυξη 
τους» και «θα υποβάλουν προς τον Υπουργό 
Παιδείας έκθεση ως προς το βαθμό υλοποίη¬ 
σης του στρατηγικού σχεδίου και του προϋπο¬ 
λογισμού των Α.Ε.Ι.». Όλα αυτά θα συκλίνουν 
προς τη μείωση των κρατικών κονδυλίων για 
την παιδεία και την ενίσχυση της οικονομικής 
τους αυτονομίας, δηλαδή προς την επιβολή 
διδάκτρων. 

Η ΣΣΠ θα δώσει όλες της τις δυνάμεις της 
για να μην εφαρμοστεί αυτός ο νόμος-έκτρω- 
μα για την τριτοβάθμια εκπαίδευση. Με συνε¬ 
λεύσεις, καταλήψεις και διαδηλώσεις να υπε¬ 
ρασπιστούμε τα δικαιώματά μας ενάντια σε 
νέους και παλιούς μνημονιακούς, ΕΕ και ΔΝΤ. 


Πανελλαδική συνάντηση της ΑΝΤΕΠΙΘΕΣΗΣ των ΕΚΠΑΙΔΕΥΤΙΚΩΝ 

ΣΑΒΒΑΤΟ 14 ΟΚΤΩΒΡΗ 2017 
ΑΘΗΝΑ - Αγ. Κωνσταντίνου 57,1ος όροφος 

> 10:30-13:00, Τα Νέα Αντιεκπαιδευτικά-Αντεργατικά Μέτρα και Πού Στοχεύουν 
> 17:00-19:30, Η Πρότασή μας και το Σχέδιο Αντίστασης στα Μνημόνια στην Εκπαίδευση 


Η νεομνημονιακή συγκυβέρνηση 
ΣΥΡΙΖΑ-ΑΝΕΛ, με το 3ο και 
4ο μνημόνιο, συνεχίζει επάξια 
το έργο που ξεκίνησαν η ΕΕ, 
το ΔΝΤ και όλες οι προηγούμενες μνημονι- 
ακές κυβερνήσεις. Όλοι οι ζωντανοί δείκτες 
της ελληνικής οικονομίας δείχνουν την επι¬ 
δείνωση της κατάστασης του ελληνικού κα¬ 
πιταλισμού. Σε αυτή την οικονομική βάση, 
είναι ουσιαστικά αδύνατο να διατηρηθεί το 
όποιο επίπεδο μισθών, συντάξεων, δαπανών 
για υγεία, παιδεία, συνδικαλιστικών και κοι¬ 
νωνικών δικαιωμάτων. Μετά το νέο αντι- 
ασφαλιστικό νομοσχέδιο, το φορολογικό, 
το ξεπούλημα της δημόσιας περιουσίας, τον 
«κόφτη» κ.τ.λ., τον Σεπτέμβρη έρχεται νέος 
γύρος μέτρων για τα εργασιακά, ο νόμος 
Γαβρόγλου στην εκπαίδευση, η επιτάχυνση 
των πλειστηριασμών κ.α. Για τη σωτηρία της 
χρεοκοπημένης ελληνικής καπιταλιστικής 
οικονομίας απαιτούνται διαρκή μέτρα, όλο 
και μεγαλύτερης βαρβαρότητας. Παράλ¬ 
ληλα, για να εφαρμοστούν οι μνημονιακές 
πολιτικές χρειάζεται ένα ακόμη πιο ισχυρό 
«Κράτος Έκτακτης Ανάγκης». Σε αυτή την 
κατεύθυνση εντάσσονται οι αλλαγές στον 
συνδικαλιστικό νόμο, οι απαγορευτικοί περι¬ 
ορισμοί στην κήρυξη απεργίας, η κατάργηση 
της προστασίας των μελών διοικήσεων σω¬ 
ματείων κ.α. 

Ο ελληνικός καπιταλισμός μπαίνει σε μια 
περίοδο που θα οδηγήσει την εργατική τάξη 
σε μια νέα πραγματικότητα, όπου ο εργαζό¬ 
μενος θα είναι κυριολεκτικά χωρίς δικαιώ¬ 
ματα και πραγματικό μισθό. Διαμορφώνεται, 
από τους καπιταλιστές και τα πολιτικά τους 
επιτελεία, ένα Νέο Σύστημα Εκμετάλλευσης 
της Εργασίας, με το τσάκισμα όλων των κοι¬ 


νωνικών, πολιτικών, συνδικαλιστικών δικαι¬ 
ωμάτων και ελευθεριών των εργαζομένων. 
Από αυτή την πραγματικότητα δεν θα ξεφύ- 
γουμε οι μόνιμοι εκπαιδευτικοί. Το μέλλον 
μας θα είναι οι άθλιες εργασιακές σχέσεις των 
αναπληρωτών ή αυτές του ιδιωτικού τομέα 
(απολύσεις, απλήρωτη εργασία κ.α.). 

Η εφαρμογή του «κόφτη», 
του 3ου και 4ου μνημονίου 
στην παιδεία... 

...ξεκίνησε και συνεχίζεται με τον νόμο 
Γαβρόγλου για το Λύκειο και την εισαγωγή 
στην τριτοβάθμια εκπαίδευση, καθώς και 
με όλα τα Προεδρικά Διατάγματα και τις 
εγκυκλίους του υπουργείου Παιδείας. Πρώ¬ 
τος στόχος όλων των μέτρων στην παιδεία 
(αθρόες περικοπές μαθημάτων και διδακτι¬ 
κών ωρών, συμπτύξεις και κλεισίματα τμη¬ 
μάτων, καταργήσεις δικαιωμάτων των συλ¬ 
λόγων διδασκόντων και των εκπαιδευτικών, 
αντιπαιδαγωγικές «αναθέσεις» μαθημάτων, 
αλλαγές στα ΓΕΛ και ΕΠΑΛ, μαθητεία, 
αξιολόγηση, αυτονομία της σχολικής μο¬ 
νάδας, μειώσεις μισθών κ.α.) είναι η πλήρης 
ιδιωτικοποίηση της Δημόσιας Δωρεάν Εκ¬ 
παίδευσης και η καταστροφή ολόκληρων 
κομματιών της. Δεύτερος στόχος είναι να 
τσακιστούν τα μορφωτικά δικαιώματα και να 
πεταχτούν εκτός εκπαιδευτικής διαδικασίας 
οι μαθητές των εργατικών και φτωχών οικο¬ 
γενειών. Τρίτος στόχος είναι η εξοικονόμη¬ 
ση προσωπικού. Μετά από 7 χρόνια σχεδόν 
μηδενικών διορισμών μόνιμων εκπαιδευτι¬ 
κών, επιχειρούν όχι μόνο να λειτουργούν τα 
σχολεία με το υπάρχον προσωπικό, αλλά να 
μειώσουν δραματικά τον αριθμό των προ¬ 
σλήψεων αναπληρωτών. Επίσης, στο πλαίσιο 


του Νέου Συστήματος Εκμετάλλευσης της 
Εργασίας, επιχειρούν να τσακίσουν όλα τα 
εργασιακά δικαιώματα των εκπαιδευτικών. 
Τα τεχνητά πλεονάσματα που δημιουργεί 
το υπουργείο με δεκάδες τρόπους, το όργιο 
αυθαιρεσιών από τα υπηρεσιακά συμβούλια 
(ΠΥΣΔΕ-ΠΥΣΠΕ), εκτός του ότι πετούν 
στην ανεργία χιλιάδες αναπληρωτές, επιβάλ¬ 
λουν σε πολλούς εκπαιδευτικούς εργασιακή 
περιπλάνηση (διάθεση σε 4-5 σχολεία, ακόμα 
και σε ΙΕΚ για μία ώρα!) και ανοίγουν τον 
δρόμο για υποχρεωτικές μετακινήσεις εντός 
περιφέρειας και απολύσεις μονίμων. 

Η βαρβαρότητα των Μνημονίων δεν 
αντιμετωπίζεται με τις πολιτικές των 
παρατάξεων που κυριαρχούν στο 
συνδικαλιστικό μας κίνημα 

Η κατάσταση αυτή έχει διογκώσει αντι¬ 
κειμενικά τις διαιρέσεις στο εσωτερικό της 
εργατικής τάξης, αλλά και των εκπαιδευτι¬ 
κών, με αποτέλεσμα να εντείνεται ο αντα¬ 
γωνισμός μεταξύ τους, να καλλιεργούνται ο 
φόβος και η ανασφάλεια, που δυσχεραίνουν 
την οργάνωσή τους. 

Ταυτόχρονα, το Συνδικαλιστικό Κίνημα 
(ΣΚ) περνά μία από τις μεγαλύτερες κρίσεις 
του, αντιμέτωπο με τη συρρίκνωση, την πα¬ 
ράλυση, τα εκφυλιστικά φαινόμενα. Κύρια 
υπεύθυνες είναι οι δυνάμεις του μνημονι- 
ακού-κυβερνητικού συνδικαλισμού ΔΑΚΕ 
(ΝΑ), ΔΗΣΥ-ΠΕΚ (ΠΑΣΟΚ), ΣΥΝΕΚ-ΕΡΑ 
(ΣΥΡΙΖΑ), που σε αγαστή πλέον συνεργα¬ 
σία είναι το μακρύ χέρι κυβέρνησης-τρόικας 
μέσα στον κλάδο και διαλύουν συνειδητά 
τα συνδικάτα. Τεράστια η ευθύνη και του 
ΠΑΜΕ (ΚΚΕ), που επιδιώκει τη διάλυση των 
δομών του ΣΚ, ώστε να εμφανίζεται ως η 


μόνη δύναμη, και συνεχίζει τις συκοφαντικές 
επιθέσεις ενάντια σε αγωνιστές και σωματεία 
που βρίσκονται στα αριστερά του. Σημαντι¬ 
κές ευθύνες βαραίνουν και τις Παρεμβάσεις 
(ΑΝΤΑΡΣΥΑ), γιατί η πολιτική τους, να 
πιέζουν μέσα στα όργανα τις δυνάμεις της 
συνδικαλιστικής γραφειοκρατίας ή να επικα¬ 
λούνται την ενότητα της αριστερός (αντί να 
απευθύνονται απευθείας στους εκπαιδευτι¬ 
κούς) για να ανασυγκροτήσουν το ΣΚ, έχει 
καταντήσει αδιέξοδη. 

Η πρότασή μας 

Ο αγώνας για την αντιμετώπιση της βαρ¬ 
βαρότητας που βιώνουμε απαιτεί από όλους 
τους εκπαιδευτικούς να καταπιαστούμε απο¬ 
φασιστικά με την ανασυγκρότηση του ΣΚ 
στην εκπαίδευση και την επίλυση των προ¬ 
βλημάτων του. Η «Αντεπίθεση των Εκπαι¬ 
δευτικών» καλεί όποιον/α αγωνιστή/ρια ανα¬ 
γνωρίζει την κρισιμότητα της κατάστασης 
και έχει τη διάθεση να αγωνιστεί, να συζητή¬ 
σουμε πώς θα οργανώσουμε την προώθηση 
ενός σχεδίου ανασυγκρότησης των ΕΛΜΕ 
και των Συλλόγων Πρωτοβάθμιας. Με στό¬ 
χο την ενεργοποίηση όλο και περισσότερων 
συναδέλφων και τη δημιουργία Επιτροπών 
Αγώνα και Απεργιακών Επιτροπών, με κα¬ 
θήκοντα την ενημέρωση των συναδέλφων, 
τη στήριξη των Γενικών Συνελεύσεων, την 
αποτελεσματική προετοιμασία και περιφρού¬ 
ρηση των απεργιών. Μόνο έτσι μπορούμε να 
προετοιμάσουμε μαζικές και ριζοσπαστικές 
κινητοποιήσεις, που θα κλιμακώνονται και 
θα συντονίζονται με όσους εργαζόμενους κι¬ 
νητοποιούνται ενάντια στα Μνημόνια, και να 
οικοδομήσουμε ένα Πανεκπαιδευτικό Μέτω¬ 
πο με γονείς, μαθητές, φοιτητές. 

ΔΙΚΑΙΩΜΑΤΑ 


Εργατική Πάλη 7 


Τέσσερα χρόνια από τη δολοφονία 
του Παύλου Φύσσα 

Να καταδικαστούν οι δολοφόνοι φασίστες 
Όλοι-ες στις κινητοποιήσεις 



Η πολύκροτη δίκη της Χρυσής Αυγής ξε¬ 
κινάει και πάλι στις 5 Σεπτέμβρη στο 
Εφετείο Αθηνών, μετά από καλοκαιρινή 
διακοπή. Πρόκειται για μία δίκη η οποία 
ξεκίνησε πριν από δύο χρόνια, με 69 κατηγορούμε¬ 
νους, 18 από τους οποίους είναι βουλευτές της Χρυσής 
Αυγής, ενώ μέχρι στιγμής έχουν κληθεί εκατοντάδες 
μάρτυρες κατηγορίας. Οι περισσότερες καταθέσεις 
αναδεικνύουν τις δολοφονικές επιθέσεις των ταγμά¬ 
των εφόδου της Χρυσής Αυγής κατά μεταναστών και 
αγωνιστών, οι οποίες σε ορισμένες περιοχές αποτε¬ 
λούσαν κομμάτι της καθημερινότητας, με την κάλυψη 
πάντα του κρατικού μηχανισμού. 

Ο λόγος που τα αστικά επιτελεία αναγκάστηκαν 
να οδηγήσουν τη Χρυσή Αυγή στα δικαστήρια ήταν η 
δολοφονία του αντιφασίστα μουσικού Παύλου Φύσσα 
στις 17 Σεπτέμβρη του 2013, αλλά και το κίνημα που 
ακολούθησε και έδωσε μια δυναμική απάντηση, οδη¬ 
γώντας του φασίστες πίσω στις τρύπες τους. 

Το ναζιστικό μόρφωμα εξακολουθεί να αντιμε¬ 
τωπίζεται με επιείκεια. Ενδεικτικό είναι το επεισόδιο 
στην τελευταία δίκη πριν την καλοκαιρινή διακοπή, 
όταν και όσοι θέλησαν να παρακολουθήσουν τη δίκη 
και δεν άνηκαν στην Χρυσή Αυγή, αντιμετώπισαν την 
καταστολή μέσα στο ίδιο το δικαστήριο, ενώ οι χρυ- 
σαυγίτες ανενόχλητοι έβριζαν και προκαλούσαν ακό¬ 
μα και τη μητέρα του δολοφονημένου. Παράλληλα γί¬ 
νονται προσπάθειες να αποσυνδεθεί η δολοφονία από 
τη φασιστική ιδεολογία. Σε αυτό συνδράμουν τόσο 
στελέχη της ΝΔ (έχοντας δηλώσει πολλές φορές στο 
παρελθόν πως θα μπορούσαν να συγκυβερνήσουν με 
μια «σοβαρή» Χρυσή Αυγή), όσο και η συγκυβέρνηση 
ΣΥΡΙΖΑ-ΑΝΕΛ (βλ. τις κοινές επισκέψεις που πραγ¬ 
ματοποίησαν με βουλευτές της Χρυσής Αυγής τον πε¬ 
ρασμένο χειμώνα στα ελληνικά νησιά). 


Σύμφωνα με την πλευρά των φασιστών, όλα τα 
χτυπήματα των ταγμάτων εφόδου αποτελούν ατο¬ 
μικές ενέργειες και μεμονωμένα περιστατικά. Με 
περίσσεια ευκολία «αδειάζουν» τα στελέχη που τα 
πραγματοποιούν, υποστηρίζοντας πως δεν είναι μέλη 
τους. Αντίστοιχη τακτική ακολουθούν και στην υπό¬ 
θεση Φύσσα: δηλώνουν ότι δεν γνώριζαν τον δολο¬ 
φόνο Γιώργο Ρουπακιά, ο οποίος εκτίει την ποινή του 
σε κατ’ οίκον περιορισμό, την ίδια ώρα που αγωνιστές 
του κινήματος και φιλικά τους πρόσωπα τιμωρούνται 
χωρίς στοιχεία από τη βιομηχανία κατασκευής ενόχων 
(π.χ. Ηριάννα, Περικλής). 

Το τελευταίο χρόνο βλέπουμε πως η Χρυσή Αυγή 
παίρνει ξανά θάρρος από τα χάδια κυβέρνησης - αφε¬ 
ντικών και αρχίζει πάλι δειλά-δειλά να δοκιμάζει τις 
δυνάμεις τις (προκλήσεις στη δίκη, παρουσία σε δημό¬ 
σιες εκδηλώσεις κ.λπ.), πάντα υπό την προστασία της 
αστυνομίας. Στηριζόμενη πάνω στην συγκάλυψη και 
ατιμωρησία από τους κατασταλτικούς μηχανισμούς, η 
ναζιστοσυμμορία παραμένει μια «χρυσή εφεδρεία» του 
μνημονιακού καθεστώτος. 

Για να τελειώσουμε μια και καλή με τους φασίστες 
και τα αφεντικά τους, πρέπει να απαλλαγούμε από 
τα μνημόνια και τις κυβερνήσεις που τα εφαρμόζουν. 
Αυτού του είδους οι ναζιστικές ομάδες βρίσκονται σε 
πλήρη σύμπλευση και συνεργασία με το μνημονια- 
κό καθεστώς. Είναι οι πρώτοι που θα τρέξουν για να 
χτυπήσουν έναν εργατικό αγώνα, εξασφαλίζοντας την 
τάξη και ασφάλεια για την εργοδοσία. Η πραγματική 
δικαιοσύνη θα αποδοθεί από την εργατική τάξη και 
την νεολαία μέσα από την ανάπτυξη του κινήματος 
και των αγώνων. 

■ Γιώργος Τσο. 


Γιώργος Κούλης (1949-2017) 

Την Παρασκευή 1/9 στο Β' Νεκροταφείο 
Αθηνών συγγενείς, σύντροφοι και φίλοι αποχαι- 
ρετήσαμε το σ. Γ. Κούλη, που έφυγε από κοντά 
μας σε ηλικία 68 ετών, αφού πάλεψε για αρκετά 
χρόνια με τον καρκίνο. Ο σύντροφος Κούλης 
από πολύ μικρός επηρεάστηκε από τις ιδέες και 
τις αρχές του εργατικού κινήματος στο οποίο 
έμεινε πιστός μέχρι το τέλος της ζωής του. Σχε¬ 
δόν ταυτόχρονα ήρθε σε επαφή με τις σοσιαλι¬ 
στικές και μαρξιστικές ιδέες και για ένα διάστη¬ 
μα πάλεψε μέσα από τις γραμμές της ΕΔΕ. 

Ο σ. Κούλης έπαιξε πολύ σημαντικό ρόλο σε 
μια από τις πιο εμβληματικές απεργίες στην αρχή 
της Μεταπολίτευσης. Το 1974 δούλευε στη βιο¬ 
μηχανία ηλεκτρικών ειδών ΕΣΚΙΜΟ (3 η σε μέγε¬ 
θος μετά την ΙΖΟΛΑ και ΠΙΤΣΟΣ), όπου οι συν¬ 
θήκες εργασίες ήταν άθλιες και οι μισθοί παρά 
πολύ χαμηλοί -έτσι είχαν συνηθίσει οι εργοδότες 
στη διάρκεια της χούντας. Οι περίπου 1.000 ερ¬ 
γάτες της ΕΣΚΙΜΟ προχώρησαν στην ίδρυση 
εργοστασιακού σωματείου - ήταν η εποχή που 
εμφανίστηκε και άνθισε ο εργοστασιακός συν¬ 
δικαλισμός- πρόεδρος του οποίου αναδείχτηκε 
ο σ. Κούλης. Λίγο μετά την πτώση της χούντας, 
τον Μάη του 1975 ξέσπασε η μεγάλη απεργία 
της ΕΣΚΙΜΟ, με αιτήματα μισθολογικά και βελ¬ 
τίωσης των συνθηκών εργασίας, όπως ήταν τα 
βασικά αιτήματα όλου εκείνου του τεράστιου 
απεργιακού κύματος και ιδιαίτερα των εργοστα¬ 
σίων. Το ξεχωριστό της κινητοποίησης των ερ¬ 
γατών της ΕΣΚΙΜΟ είναι ότι προχώρησαν και 
σε κατάληψη του εργοστασίου, που μάλλον είναι 
η πρώτη ή από τις πρώτες της Μεταπολίτευσης. 

Ο σ. Γ. Κούλης ήταν ένας σεμνός αγωνιστής 
και συμμετείχε σ’ όλους τους αγώνες όλα αυτά 
τα χρόνια και ο θάνατός του είναι μια μεγάλη 
απώλεια για το κίνημα. 

Η ΟΚΔΕ εκφράζει τα βαθειά συλλυπητήρια 
της στη οικογένεια, στους συντρόφου και τους 
φίλους του. 

■ £.17. 


ΕΚΔΗΛΩΣΗ -ΣΥΖΗΤΗΣΗ 

Σάββατο 16/9, Αντιρατσιστικό Φεστιβάλ στα Χανιά 
«Η Δίκη στις 27/9 των μελών της Ο.Κ.Δ.Ε. που διώκονται στα Χανιά» 

Ομιλητές: Φώτης Μπιχάκης, Βαγγέλης Κιτσώνης, Γιάννης Φουφουδάκης 


Ο ι σύντροφοι Βαγγέλλης Κιτσώ- 
νης και Γιάννης Φουφουδάκης δι¬ 
κάζονται εξ’ αναβολής στις 27/9/17 
στο Πρωτοδικείο Χανιών, για¬ 
τί στις 27 Απρίλη 2014 κατά την προεκλογική κα- 
μπάνια της Ο.Κ.Δ.Ε. δύο αστυνομικοί της ασφά¬ 
λειας επιτέθηκαν αναίτια σε μέλος της οργάνωσης, 
και κατόπιν αντέστρεψαν την πραγματικότητα με 
κατασκευασμένα ψεύδη. Οι αστυνομικοί επιτέθη¬ 
καν σχεδιασμένα στον σύντροφο (πιθανότητα ενη¬ 
μερώθηκαν από κάποιο καλοθελητή/χαφιεδάκο) 
χωρίς -ούτε για τους τύπους- να επιδείξουν αστυνο¬ 
μική ταυτότητα και χωρίς καν να ανακοινώσουν την 
ιδιότητα τους. Μάλιστα, η αναίτια και βίαιη αυτή 
επίθεση (λίγα μέτρα κάτω από τα γραφεία της Χρυ¬ 
σής Αυγής) προκάλεσε και την έντονη διαμαρτυρία 
αρκετών περαστικών που σοκαρίστηκαν, όπως ήταν 
φυσικό, από την συμπεριφορά τους. 

Ο σύντροφος κατηγορήθηκε για απρόκλητη 
επίθεση, για ξυλοδαρμό, για διατάραξη κοινής ει¬ 
ρήνης, για φθορά ξένης ιδιοκτησίας, ζητώντας να 
ομολογήσει τις κατηγορίες και να καταδώσει κά¬ 
ποιο «σύνεργό» που δήθεν είχε κλέψει το πορτοφόλι 
του ενός αστυνομικού!!! Πρόκειται για τη γνωστή 
τακτική της αστυνομίας που για να «τυλίξει» τους 
αγωνιστές σε μια κόλλα χαρτί διαστρεβλώνει τα 
πραγματικά γεγονότα, αποκρύπτει την αλήθεια και 
δημιουργεί γεγονότα που ξεπερνούν και την επιστη¬ 


μονική φαντασία! 

Είναι ξεκάθαρο ότι οι διώξεις αυτές είναι πολιτι¬ 
κές και η κατασκευή αυτών των δράσεων έχει σαν 
σκοπό να τρομοκρατήσει όσους θέλουν να αγωνι¬ 
στούν για το τσάκισμα των μνημονίων, την διάλυση 
της αντιδραστικής Ε.Ε. και την εγκαθίδρυση μιας 
Σοσιαλιστικής Κοινωνίας, που θα εξαφανίσει την 
καταπίεση και την εκμετάλλευση ανθρώπου από άν¬ 
θρωπο. Το ΚράτοςΈκτακτης Ανάγκης των Σαμαρά- 
Βενιζέλου που χτίστηκε με επιθέσεις της αστυνομί¬ 
ας και δικαστικές διώξεις απέναντι σε αγωνιστές του 
κινήματος, επαναφέρει η νεομνημονιακή Κυβέρνη¬ 
ση ΣΥΡΙΖΑ-ΑΝ.ΕΛ.. Ο νόμος προφανώς δεν είναι 
ίδιος για όλους. Την ώρα που διώκονται με εξοντω¬ 
τικές ποινές αγωνιστές του κινήματος οι εγκλημα¬ 
τίες της Χρυσής Αυγής είναι όλοι ελεύθεροι, ακόμα 
και ο δολοφόνος του Παύλου Φύσσα, Ρουπακιάς. 
Δεν διστάζουν να επιβάλουν εξοντωτικές ποινές 
όπως της Ηριάννας και του Περικλή, για να επιτύ¬ 
χουν τους σκοπούς τους, για να τρομοκρατήσουν 
τους εργαζόμενους και τους αγωνιστές. Δεν πρέπει 
να αφήσουμε να καταδικαστεί κανένας αγωνιστής 
με χαλκευμένες κατηγορίες της αστυνομίας. Πρέπει 
να βάλουμε τέλος στα μνημόνια και στις πολιτικές 
δυνάμεις που τα εφαρμόζουν, στους κατασταλτι¬ 
κούς μηχανισμούς του αστικού κράτους. 

Ο.Κ.Δ.Ε. 


Εφετείο συντρόφου που καταδικάστηκε 

σε 22 μήνεο φυλάκιση 
Συγκέντρωση στα δικαστήρια 
Θεσσαλονίκης στις 26/9 

Ε ίκοσι δύο μήνες φυλάκιση με τριετή αναστολή για ψευδή 
καταμήνυση και συκοφαντική δυσφήμιση. Αυτή ήταν η 
απόφαση του δικαστηρίου σε βάρος ανέργου συντρό¬ 
φου, που δεν είχε εισιτήριο σε μέσο μαζικής μεταφοράς. 
Στις 15 Νοεμβρίου του 2011 ο άνεργος, Βαγγέλης Κιτσώνης, 
ο οποίος δεν είχε εισιτήριο στο λεωφορείο της γραμμής 11 στη 
Θεσσαλονίκη, διαπομπεύτηκε, εξυβρίστηκε και κρατήθηκε πα¬ 
ράνομα για περισσότερες από τρεις στάσεις από δύο ελεγκτές, 
παρ’ ό,τι είχε επιδείξει την κάρτα ανεργίας του. Ένας συνεπιβά¬ 
της, ο Βασίλης Κεφαλάς, κατέθεσε υπέρ του ανέργου στο Αστυ¬ 
νομικό Τμήμα της Χαριλάου, στο οποίο οδηγήθηκαν όλοι. Ο Β. 
Κιτσώνης κατέθεσε μήνυση για παράνομη παρακράτηση και εξύ¬ 
βριση προς τους ελεγκτές του ΟΑΣΘ, οι οποίοι κατέθεσαν και 
αυτοί μήνυση για ψευδή καταμήνυση και συκοφαντική δυσφή¬ 
μιση. Επιπλέον, κατέθεσαν μήνυση και στον Β. Κεφαλά, ο οποίος 
είναι συνδικαλιστής και μέλος του Διοικητικού Συμβουλίου του 
Συνδικάτου Επισιτισμού - Τουρισμού Θεσ/νίκης. 

Στις 4 Νοεμβρίου 2015 εκδικάστηκε η μήνυση των ελεγκτών 
κατά του Β. Κιτσώνη και του επιβλήθηκε ποινή 22 μηνών με τριε- 
τή αναστολή, παρ’ ό,τι όλοι οι μάρτυρες (υπεράσπισης και κατη¬ 
γορίας) όπως και οι ελεγκτές, βεβαίωναν ότι η συμπεριφορά του 
δεν ήταν επιλήψιμη. Ακόμη και από την έδρα του δικαστηρίου 
έγινε παραδεκτό ότι η συμπεριφορά των ελεγκτών ήταν προκλη¬ 
τική και ότι κράτησαν τον άνεργο επιβάτη για περισσότερο από 
τρεις στάσεις. Όμως, ταυτόχρονα, το δικαστήριο αποφάνθηκε 
ότι οι ελεγκτές έδρασαν νομίμως μέσα στα πλαίσια της εργασίας 
τους και ότι επιτροπές αγώνα και συνδικάτα δεν μπορούν επεμ¬ 
βαίνουν σε ζητήματα δικαιοσύνης. Ο ίδιος σύντροφος στις 27/9 
διώκεται και στα Χανιά. 

8 Εργατική Πάλη 


Φάκελος: Παγκόσμια κρίση 


Σεπτέμβριος 2017 


10 χρόνια μετά την χρηματοπιστωτική κρίση 

■ Ηρακλής Χριστοφορίδης 


Μια αμφίβολη και 
διακοπτόμενη ανάκαμψη... 

Το 2007, όταν η χρηματοπιστω¬ 
τική κρίση είχε ήδη ξεδιπλωθεί, το 
ΑΕΠ σε παγκόσμιο επίπεδο αυ¬ 
ξάνονταν κατά 4,2% σε σχέση με 
το προηγούμενο έτος. Το 2008 το 
ποσοστό αύξησής του έπεσε στο 
1,8%, εγκαινιάζοντας τον πρώτο 
χρόνο της κρίσης και το 2009 έπε¬ 
σε στο κατώτατο σημείο του, στο 
-1,7% (κατώτατο σε όλη την μετα¬ 
πολεμική περίοδο). Από το 2010 
άρχισε η μεταστροφή της παγκό¬ 
σμιας καπιταλιστικής οικονομίας, 
δηλαδή το τέλος της οικονομικής 
κρίσης, και το ποσοστό αύξησης 
του ΑΕΠ ανέβηκε ξανά στο 4,3%. 
Αυτό δεν κράτησε πολύ, και το 

2011 ξαναπέφτει στο 3,1% ενώ το 

2012 πέφτει στο 2,4%, δηλαδή ελά¬ 
χιστα πιο πάνω από την κρίση του 
2001, όπου είχε πέσει στο 1,9% και 
λίγο πιο πάνω από την κρίση του 
1991, όπου είχε μειωθεί στο 1,4%. 
Από το 2013 μέχρι και το 2016, η 
αύξηση του παγκόσμιου ΑΕΠ κινή¬ 
θηκε ελαφρά μέχρι το 2,7% για να 
ξαναπέσει στο 2,4% το 2016. Αρχή 
μιας νέας κρίσης; Μένει να φανεί, 
αν και αυτό είναι μάλλον το μικρό¬ 
τερο πρόβλημα που πρέπει να απα¬ 
σχολεί τους καπιταλιστές. 

Ο ακαθάριστος σχηματισμός 
παγίου κεφαλαίου σε παγκόσμιο 
επίπεδο ακολουθεί κι αυτός την 
ίδια λίγο πολύ εξέλιξη. Το πο¬ 
σοστό αύξησής του από 5,5% το 
2007 βυθίζεται στο 1,5% το 2008 
και γκρεμίζεται στο εντυπωσιακό 
-4,7% το 2009. Πρόκειται για την 
μεγαλύτερη μείωση επενδύσεων 
στην μεταπολεμική ιστορία του κα¬ 
πιταλισμού, σχεδόν διπλάσια της 
μείωσης που είχαμε στην κρίση του 
1974-75, του 1982 και του 1991-92. 
Ακόμα χειρότερα, παρ’ όλο που θα 
γνωρίσει μία απότομη επανάκαμψη 
το 2010, ξανανεβαίνοντας στο 4,9, 
δεν θα κρατηθεί εκεί παρά μόνο για 
ένα ακόμη χρόνο (2011: 5,2%) και 
εν συνεχεία θα πέφτει συνεχώς μέ¬ 


χρι το 3% το 2015 — αυτή η γρήγο¬ 
ρη πτώση του ποσοστού αύξησης 
του ακαθάριστου σχηματισμού πα¬ 
γίου κεφαλαίου συμβαίνει επίσης 
για πρώτη φορά στην μεταπολεμι¬ 
κή ιστορία. 

Περίπου την ίδια εξέλιξη με τα 
παραπάνω έχει και το ετήσιο πο¬ 
σοστό αύξησης των παγκόσμιων 
εξαγωγών αγαθών και υπηρεσιών. 
Το 2007 ανέρχονταν στο 6,5%, το 
2008 ξαναμειώθηκε στο 2,7% και 
το 2009 καταβαραθρώθηκε στο 
-10%. Αλλά το 2010 ξανανέβη- 
κε στο 11,5% για να ξαναπέσει το 
2012 στο αναιμικό 2,8% όπου και 
παραμένει μέχρι το 2016. Να ση¬ 
μειώσουμε ότι το μέσο ποσοστό 
την πενταετία 2012-16 είναι παρό¬ 
μοιο με αυτό της κρίσης του 1991 
και λίγο μεγαλύτερο της κρίσης 
του 2001 (0,4%) και της κρίσης του 
1982 (0,2%). 

Είναι γεγονός ότι αυτή η εξέλιξη 
της παγκόσμιας καπιταλιστικής οι¬ 
κονομίας δείχνει ότι το ξεπέρασμα 
της κρίσης του 2009-10 (η χρημα¬ 
τοπιστωτική προηγείται κατά δύο 
χρόνια περίπου) είναι και αναιμική, 
και διακοπτόμενη και αρκετά αμ¬ 
φίβολη. Βέβαια όλες οι χώρες δεν 
γνωρίζουν την ίδια εξέλιξη. Από τις 
κλασικές ιμπεριαλιστικές χώρες οι 
ΗΠΑ γνωρίζουν μια καλύτερη ανά¬ 
καμψη τόσο στο ΑΕΠ όσο και στις 
επενδύσεις σε σχέση με τις άλλες 
δύο, δηλαδή την Γερμανία και την 
Ιαπωνία. Από τις λεγάμενες ΒΚΙΩ8 
η Κίνα και η Ινδία θα γνωρίσουν 
πτώση στο ποσοστό αύξησης του 
ΑΕΠ τους, παρ’ όλα αυτά τα πο¬ 
σοστά τους την πενταετία 2012-16 
εξακολουθούν να είναι εντυπωσια¬ 
κά (κατά μέσο όρο περίπου 6,7% η 
πρώτη και 6,5-7% η δεύτερη). Από 
τους χαμένους των ΒΚΙΩ8 είναι η 
Βραζιλία της οποίας το ΑΕΠ παρ’ 
όλο που εκτινάσσεται το 2010 κατά 
7,5%, έκτοτε υποχωρεί συνεχώς και 
το 2014 γνωρίζει αύξηση κατά 0,5% 
αλλά την διετία 2015-16 μειώνεται 
συνολικά κατά 7,4%. 






Επιπλέον, και παρά αυτήν την 
εξέλιξη, οι ανακατατάξεις στην 
παγκόσμια οικονομία ενισχύονται 
ολοένα και περισσότερο σε βάρος 
πάντα των παλιών ιμπεριαλιστικών 
χωρών. Ενδεικτικά να αναφέρουμε 
την βιομηχανική παραγωγή τον 
Απρίλη του 2017: της Κίνας ανέρ¬ 
χονταν σε 438 δις δολάρια (αντι¬ 
προσώπευε το 27,1% της παγκό¬ 
σμιας βιομηχανικής παραγωγής), 
των ΗΠΑ σε 282 δις, της Ιαπωνίας 
σε 131 δις, της Γερμανίας σε 92 δις, 
της Ινδίας σε 53 δις, της Ρωσίας 44 
δις και ακολουθούν Ιταλία (37 δις), 
Ινδονησία (37 δις), Βρετανία (37 
δις), Ν. Κορέα (37 δις), Βραζιλία 
(36 δις), Μεξικό (33 δις), Γαλλία 
(30,7 δις) κ.ο.κ. 

... με τεράστιο κόστος 

Ωστόσο η πραγματική εικόνα 
της παγκόσμιας καπιταλιστικής 
οικονομίας απέχει πολύ ακόμη και 
από την παραπάνω παρουσίαση 
της λεγάμενης ανάκαμψης μετά 
την κρίση του 2008-09. Ακόμη κι 
αν αυτή η ανάκαμψη είναι αναι¬ 
μική, διακοπτόμενη και αμφίβολη, 
και ίσως πολύ σύντομα δώσει την 
θέση της σε μια νέα βαθιά κρίση. 
Γιατί το κόστος για να επιτευχθεί 
αυτή η ανάκαμψη είναι τεράστιο: 

α) Διόγκωση του χρέους. Το συ¬ 
νολικό χρέος του δημόσιου τομέα, 
των νοικοκυριών, των επιχειρή¬ 
σεων και του χρηματοπιστωτικού 
τομέα, σε παγκόσμιο επίπεδο, το 
2000, έφθανε τα 87 τρις δολάρια. 
Το 4ο τρίμηνο του 2007, στη μέση 
σχεδόν της κρίσης, και προτού 
αρχίσουν να ξεδιπλώνονται οι πο¬ 
λιτικές διάσωσης του χρηματοπι¬ 
στωτικού τομέα, είχε φτάσει τα 142 
τρις ενώ το 2ο τρίμηνο του 2014, 
ως αποτέλεσμα της αντιμετώπισης 
της κρίσης αλλά και της τόνωσης 
της ανάκαμψης, έφθασε τα 199 τρις 
ή το 286% του παγκόσμιου ΑΕΠ. 
Παρ’ όλα αυτά, και παρ’ όλη την 
ανάκαμψη, συνέχισε να αυξάνει 
και σχεδόν τρία χρόνια μετά, στο 
τέλος του 2016, θα πρέπει να το 
υπολογίζουμε στα εξακριβωμένα 
215 τρις (χρέος του δημοσίου, των 


νοικοκυριών και του επιχειρήσεων) 
συν -κατά προσέγγιση- άλλα 45 
τρις του χρηματοπιστωτικού τομέα 
(υποθέτουμε ότι το χρέος παρέμει- 
νε σταθερό από το 2014): δηλαδή 
συνολικά 260 τρις! Υπενθυμίζουμε 
ότι σε αυτό το χρέος δεν υπολογί¬ 
ζεται το χρέος των ασφαλιστικών 
ταμείων κ.α. 

Είναι επίσης προφανές ότι ειδι¬ 
κά μετά το 2010 και πολύ περισσό¬ 
τερο μετά το 2014 έχουμε μια πολύ 
πιο ραγδαία αύξηση του χρέους 
στις ΒΚΙΩ5 και στις άλλες αναδυ- 
όμενες οικονομίες. 

β) Η όξυνση της κρίσης της πα¬ 
γκόσμιας ηγεσίας, που εκδηλώνε¬ 
ται με την άνοδο του Τραμπ, αλλά 
που δεν οφείλεται σε αυτόν, και 
που οδηγεί, τουλάχιστον εν δυνά¬ 
μει, προς ένα αποσυντονισμό στην 
αντιμετώπιση της οικονομικής κα¬ 
τάστασης. Αυτό στην καλύτερη πε¬ 
ρίπτωση γιατί, όπως ήδη βλέπουμε, 
έχουμε ολοένα και περισσότερο 
την μετατροπή του παγκόσμιου 
οικονομικού ανταγωνισμού σε πα¬ 
γκόσμιες στρατιωτικές συγκρού¬ 
σεις. 

γ) Οι διάφορες σημαντικές έως 
και άγριες επιθέσεις απέναντι στο 
εργατικό κίνημα και στις φτωχές 
λαϊκές μάζες σε παγκόσμιο επίπε¬ 
δο, που έχουν οδηγήσει προς τα 
κάτω ή έχουν καταβαραθρώσει το 
βιοτικό επίπεδο, τις εργασιακές 
σχέσεις, την παιδεία, την υγεία κ.α. 

δ) Η όξυνση της κοινωνικής και 
πολιτικής κρίσης ακόμη και στις 
ίδιες τις ιμπεριαλιστικές χώρες. 

Με αυτήν την έννοια, μπορού¬ 
με να συνοψίσουμε γι’ αυτήν την 
ανάκαμψη, δέκα χρόνια μετά την 
κρίση, ότι κόστισε τόσο πολύ και 
έδωσε τόσα λίγα αποτελέσματα. 

Οι ανισορροπίες όχι μόνο 
διατηρούνται, αλλά οξύνονται 

Ωστόσο, για να ολοκληρώσου¬ 
με την περιγραφή της κατάστασης 
της παγκόσμιας καπιταλιστικής 
οικονομίαςν πρέπει να συμπληρώ¬ 
σουμε ότι παρά αυτού του είδους 
την ανάκαμψη, οι ανισορροπίες 
της καπιταλιστικής οικονομίας όχι 

του 2007-08 


μόνο δεν αμβλύνονται αλλά οξύνονται: 

α) Η συγκέντρωση του χρηματικού κε¬ 
φαλαίου ή καλύτερα ο χρηματοπιστωτικός 
τομέας διογκώθηκε αντί να μειωθεί στα 
δέκα τελευταία χρόνια και παρά τις κορώ¬ 
νες των αστικών επιτελείων για τον περιο¬ 
ρισμό του. Η κεφαλαιοποίηση των χρημα¬ 
τιστηρίων, δηλαδή η τρέχουσα αξία όλων 
των μετοχών σε όλα τα χρηματιστήρια του 
κόσμου έφθασε σε νέο πρωτοφανές ύψος 
τον Νοέμβριο του 2016: 65,6 τρις — το 
2003 ήταν μόνο 28,1 τρις. Αυτό είναι κεφά¬ 
λαιο που διψά για... κέρδος. 

Το ύψος της ονομαστικής αξίας των πα- 
ραγώγων έφτασε το 2013 σε νέο ύψος ρε¬ 
κόρ, κοντά στα 700 τρις, και εν συνεχεία, με 
τον περιορισμό της ποσοτικής χαλάρωσης 
(Ιαπωνία, ΕΕ) ή το σταμάτημά της (ΗΠΑ) 
ξαναέπεσε στα τέλη του 2016 στα 483 τρις. 

Σε τελευταία ανάλυση, η διατήρηση ή 
και η ισχυροποίηση του χρηματοπιστωτι¬ 
κού τομέα υποδηλώνει δύο πράγματα: 1) 
το τεράστιο μέγεθος των χρηματικών κε¬ 
φαλαίων (απόρροια της υπερσυσσώρευσης 
του κεφαλαίου στην παραγωγή) που απαι¬ 
τούν εξίσου κολοσσιαίες μάζες υπεραξίας, 
που όμως δεν μπορεί να παράγει η «πραγ¬ 
ματική» οικονομία, πολύ περισσότερο όταν 
η «πραγματική» οικονομία (δηλαδή η πα¬ 
ραγωγή) περιορίζεται στις ιμπεριαλιστικές 
χώρες, δηλαδή ακριβώς εκεί που χρειάζο¬ 
νται τεράστιες μάζες υπεραξίας. 2) Η πο¬ 
λιτική κυριαρχία του χρηματοπιστωτικού 
κεφαλαίου μετατρέπεται σε πολιτικό και 
κοινωνικό καθεστώς, πράγμα που σημαίνει 
ληστρικό καθεστώς άνευ προηγουμένου σε 
κάθε είδους νεοπαραγόμενο πλούτο (τρέ¬ 
χοντα κέρδη βιομηχανίας, μισθοί κ.α.) και 
συσσωρευμένο πλούτο (από εργοστάσια 
και κάθε είδους αποταμιεύσεις μέχρι σπίτια 
και δημόσια περιουσία). 

β) Οι κοινωνικές και οικονομικές ανι¬ 
σότητες συνεχίζουν να αυξάνουν ακάθεκτα 
όπως δείχνουν όλες οι μελέτες. Ολοένα και 
περισσότεροι φτωχαίνουν, ολοένα και λι- 
γότεροι πλουτίζουν! Αλλά αυτό πέρα από 
τις κοινωνικές και πολιτικές επιπτώσεις έχει 
επίσης και τρομερές οικονομικές συνέπειες: 
αποτελεί τον μαρξιστικό ορισμό της κρί¬ 
σης, δηλαδή το χάσμα ανάμεσα στην παρα¬ 
γωγή και στην κατανάλωση των μαζών. Με 
αυτούς τους ρυθμούς αύξησης είναι πλέον 
αδύνατο να συνεχιστεί ακόμη και η ήδη 
υπάρχουσα παραγωγή. 

γ) Τα μέσα για την αντιμετώπιση της 
όποιας νέας κρίσης έχουν εξαντληθεί. Αυτό 
υποδηλώνει η θηριώδης αύξηση του χρέους 
αλλά και ένας ακόμη δείκτης: οι Κεντρικές 
Τράπεζες των ιμπεριαλιστικών χωρών και 
των ΒΚΙΌ5 έχουν ενεργητικό πάνω από 20 
τρις σε τίτλους (και το μεγάλο τμήμα είναι 
σε σάπιους τίτλους), όταν πριν την κρίση 
είναι ζήτημα αν είχαν το 1/5 αυτού του πο¬ 
σού. 

Με αυτήν την έννοια η οικονομική κρί¬ 
ση είναι βαθιά και πρωτοφανής, ανεξάρτη¬ 
τα από την επιφάνεια της καπιταλιστικής 
οικονομίας, και κυρίως μετατρέπεται σε 
κοινωνική και πολιτική, δηλαδή σε γενικευ- 
μένη ή καθολική κρίση του καπιταλιστικού 
συστήματος._ 


Τύμπανα πολέμου στην Κορέα 


■ Σταύρος Σκεύος 


Κ λιμακώνεται επικίνδυνα η κρίση στην Κορέα. 

Μετά τις δηλώσεις Τραμπ στα μέσα Αυγού- 
στου για «πυρ και οργή» ενάντια στη Β. Κορέα, 
η εκτόξευση βορειοκορεάτικου πυραύλου που 
πέρασε πάνω από την Ιαπωνία, χρησιμοποιήθηκε από τις 
ΗΠΑ, τους δυτικούς ιμπεριαλιστές και τα ΜΜΕ τους για 
ένα νέο κύμα επιθετικότητας. Η εκτόξευση ήταν απάντηση 
στις κοινές στρατιωτικές ασκήσεις Ν. Κορέας-ΗΠΑ, ενώ 
σύμφωνα με το καθεστώς προετοιμάζει την αναχαίτιση 
επιθέσεων από την αμερικανική βάση της νήσου Γκουάμ (ο 
πληθυσμός του έχει υποστεί τα πάνδεινα απ’ τις ΗΠΑ). Ο 
Τραμπ απείλησε λέγοντας ότι οι ΗΠΑ συνομιλούν με τη 
Β. Κορέα και την πληρώνουν εκβιαστικά επί 25 χρόνια, 
ότι τα λόγια δεν είναι λύση και ότι όλες οι επιλογές είναι 
στο τραπέζι. Ο υπουργός άμυνας της Γαλλίας ανακάλυψε 
ότι σύντομα η Β. Κορέα θα μπορεί να πλήξει πυρηνικά τις 
ΗΠΑ... και την Ευρώπη! Οι σύμμαχοι των ΗΠΑ Ιαπωνία 
και Ν. Κορέα απάντησαν, η πρώτη με προγραμματισμένη 
άσκηση πυραύλων εδάφους-αέρος, η δεύτερη με ρίψη βομ¬ 
βών από μαχητικά σε σκοπευτήριο κοντά στα δια-κορεατι- 
κά σύνορα στο Ταεμπάεκ. 

Σε έκτακτη συνεδρίαση, τα 15 μέλη του Συμβουλίου 
Ασφαλείας του ΟΗΕ καταδίκασαν ομόφωνα την Πιόνγι- 
ανγκ (η δήλωση συντάχθηκε απ’ τις ΗΠΑ), καλώντας σε 
«αυστηρή και πλήρη» εφαρμογή των αποφάσεων για οικο¬ 
νομικές κυρώσεις εναντίον της. Δεν γίνεται καμία απόπει¬ 
ρα διπλωματικών διαπραγματεύσεων. 

Ο Πούτιν μίλησε για αδιέξοδη «πίεση, στρατιωτική και 
προσβλητική ρητορική», για αυτοσυγκράτηση και διάλογο 
ώστε ν’ αποφευχθεί «μια ευρεία σύγκρουση», σπεύδοντας 
να απομακρύνει από τα σύνορα με τη Β. Κορέα 1.500 Ρώ¬ 
σους. Μόσχα και Πεκίνο έχουν επανειλημμένα προτείνει 
διπλό μορατόριουμ, αναστολή των πυρηνικών και βαλλι¬ 
στικών δοκιμών της Β. Κορέας και των ασκήσεων ΗΠΑ-Ν. 
Κορέας. 

Οι ΗΠΑ έχουν 15 στρατιωτικές βάσεις στη Ν. Κορέα, 
με όλων των ειδών όπλα μαζικής καταστροφής, ενώ πρό¬ 
σφατα εγκαθίδρυσαν εκεί το πυραυλικό σύστημα ΤΗΑΑΌ 
(δίνει ουσιαστικά τη δυνατότητα πρώτου πυρηνικού πλήγ¬ 
ματος). Αμερικάνικα βομβαρδιστικά από το Γκουάμ πρό¬ 
σφατα έκαναν ασκήσεις στη Ν. Κορέα, ενώ από το Μάιο 
έχουν πετάξει παράνομα 11 φορές πάνω από τη Β. Κορέα. 
Από τους 500.000 στρατιώτες της Ν. Κορέας, εξαιρετικά 
βαριά και σύγχρονα εξοπλισμένους, το μεγαλύτερο μέρος 
βρίσκεται κοντά στα σύνορα με τη Β. Κορέα. 

Η κλιμάκωση είναι θανάσιμος κίνδυνος για τους λαούς 
της περιοχής και όλη την ανθρωπότητα. Η σοβαρότατη 
κρίση του αμερικάνικου ιμπεριαλισμού (στο εσωτερικό του 
και παγκόσμια), η αστάθεια στα επιτελεία του και στις επι¬ 
λογές τους, η αδυναμία του Τραμπ (έχει φτάσει στα όρια 
της καθαίρεσης), έχουν στρώσει το έδαφος για νέους τυ¬ 
χοδιωκτισμούς. Πραγματικός στόχος δεν είναι βέβαια η Β. 
Κορέα του Κιμ Γιονγκ Ουν, αλλά οι μεγάλες δυνάμεις και 
παγκόσμιοι ανταγωνιστές των ΗΠΑ, Κίνα και Ρωσία. Η 
συγκέντρωση στρατιωτικής ισχύος γύρω από την Κορέα, 


όπου στάλθηκε πρόσφατα και αμερικάνικος στόλος, οπλι¬ 
σμένος με πυρηνικά, είχε ήδη ξεκινήσει με την «στροφή 
στην Ασία» του Ομπάμα. 

Όλη αυτή η προετοιμασία δύσκολα δεν θα καταλήξει και 
σε κάποιο στρατιωτικό πλήγμα ενάντια στη Β. Κορέα. Αρ¬ 
χικά ίσως για «παραδειγματισμό», ανοίγοντας όμως δρόμο 
κλιμάκωσης της πολεμικής σύγκρουσης, με ανυπολόγιστες 
συνέπειες. Όπως αποδείχτηκε και σε Ουκρανία και Συρία, 
Ρωσία και Κίνα δεν είναι πλέον διατεθειμένες να υποκύ¬ 
πτουν στους «τσαμπουκάδες» του αμερικάνικου ιμπερι¬ 
αλισμού. Στο βαθμό που είναι συνασπισμένες, μαζί και μ’ 
άλλες σημαντικές χώρες και πυρηνικές δυνάμεις (Σύμφωνο 
Σαγκάης), είναι αδύνατο οι ΗΠΑ (και πολύ περισσότερο 
ψοφοδεείς ιμπεριαλιστές εκ... Παρισίων, που δεν έχουν πια 
ανάστημα για τέτοιες γιγάντιες συγκρούσεις) να επικρα¬ 
τήσουν, εκτός κι αν αρχίσουν να χρησιμοποιούν πυρηνικά, 
ανοίγοντας την πόρτα του τρελοκομείου. Ο κίνδυνος είναι 
υπαρκτός, τρέφεται από την κρίση του συστήματος, την 
τρομακτική αστάθεια και χάος που σπέρνει, τις πολεμοκά¬ 
πηλες και τυχάρπαστες «ηγεσίες» που αναδεικνύει. 

Εργαζόμενοι και νεολαία πρέπει να σταματήσουμε τον 
όλεθρο που ετοιμάζουν οι ΗΠΑ και όλος ο «πολιτισμένος» 
δυτικός κόσμος. Να αποκαλύψουμε την γκεμπελική προ¬ 
παγάνδα των ιμπεριαλιστικών ΜΜΕ. Δεν είναι πουθενά 
«επιτιθέμενη» η Β. Κορέα. Δεν κινδυνεύουμε από κανέναν 
«Κιμ», αλλά από την τρομακτική στρατιωτική και κατα¬ 
στροφική ισχύ των ιμπεριαλιστών, με πρώτες τις ΗΠΑ: το 
δίκτυο βάσεών τους που πνίγει τον πλανήτη, τη νέα παγκό¬ 
σμια κούρσα εξοπλιστικών δαπανών, τα όλο πιο θανατηφό¬ 
ρα συμβατικά όπλα, το αναβαθμισμένο πυρηνικό οπλοστά¬ 
σιό τους, «ισχυρότερο από ποτέ» όπως λέει ο Τραμπ. Ότι κι 
αν έχει κανείς να πει για το καθεστώς της Πιόνγιανγκ, δεν 
ισοφαρίζει τα ιστορικά εγκλήματα του αμερικάνικου ιμπε¬ 
ριαλισμού στον πόλεμο της Κορέας το 1950-53, όταν ισο¬ 
πέδωσε τη χώρα και δολοφόνησε εκατομμύρια πληθυσμού. 
Δεν σβήνει την απανθρωπιά των ιμπεριαλιστών, που έχουν 
οδηγήσει με κυρώσεις και εμπάργκο τα παιδιά και τον πλη¬ 
θυσμό στη Β. Κορέα να έχουν αντιμετωπίσει αφάνταστες 
στερήσεις, ως και λιμό. Και όσο κι αν είμαστε ως επαναστά¬ 
τες ενάντια σε όλα τα πυρηνικά, κανέναν δεν σκιάζουν τα 
«οπλοστάσια του Κιμ» απέναντι στο πυρηνικό τέρας των 
ΗΠΑ, το πρώτο που πρέπει να αφοπλιστεί. 

Μετά και τις αποδειγμένες απάτες της ιμπεριαλιστι¬ 
κής προπαγάνδας και τις καταστροφές που τις ακολούθη¬ 
σαν («όπλα μαζικής καταστροφής» στο Ιράκ, άνοιγμα του 
μετώπου στη Συρία με την χρήση του 1518 από τις ΗΠΑ 
κ.λπ.), δεν πρέπει να δώσουμε το παραμικρό περιθώριο για 
νέους πολεμικούς τυχοδιωκτισμούς. Είναι ζήτημα επιβί¬ 
ωσης. Παντού πρέπει να προετοιμαστεί ένας αντιπολεμι¬ 
κός και αντιιμπεριαλιστικός ξεσηκωμός. ΗΠΑ και λοιποί 
«πρόθυμοι»: Κάτω τα χέρια από την Κορέα! Κατάργηση 
των Πυρηνικών Όπλων! Έξω ΝΑΤΟ και Βάσεις! Αυτή η 
επέμβαση του κινήματος είναι ο μοναδικός τρόπος για να 
αποτραπεί ο νέος πολεμικός όλεθρος και μάλιστα η χρήση 
πυρηνικών._ 

Να αποκατασταθεί το μνημείο του Παντελή Πουλιόπουλου 


Η Ο.Κ.Δ.Ε. ξεκινάει καμπάνια 
για την αποκατάσταση του 
μνημείου και της μνήμης 
του Παντελή Πουλιόπουλου, 
που πριν περίπου ένα χρόνο αφαιρέθη- 
κε (πιθανόν κλάπηκε) από την θέση του 
στην πόλη της Θήβας, στη συμβολή των 
οδών Μπέλλου και Θρεψιάδου. Η προ¬ 
τομή τοποθετήθηκε εκεί το 2006 από τον 
Δήμο Θηβαίων (επί δημαρχίας Θανάση 
Σκούμα) με την αμέριστη συμπαράστα¬ 
ση των κατοίκων της πόλης και της πε¬ 
ριοχής. Έπρατταν έτσι το ελάχιστο για 
τον Π. Πουλιόπουλο, τον μεγάλο επα¬ 
ναστάτη και θεωρητικό του μαρξισμού 
που τιμά την ιστορία της πόλης, την ιστο¬ 
ρία του ελληνικού και παγκόσμιου εργα¬ 
τικού κινήματος, για τα ιδανικά του οποί¬ 
ου έδωσε την ζωή του. 

Ο Π. Πουλιόπουλος είναι η κορυφαία 
ηγετική φυσιογνωμία του Εργατικού και 
Κομμουνιστικού κινήματος στην χώρα 
μας. Γεννήθηκε το 1900 στην Θήβα, 
σπούδασε νομικά στο Πανεπιστήμιο της 
Αθήνας και στο διάστημα του ελληνο¬ 
τουρκικού πολέμου (1919-1922) παίρνει 
μέρος στην διαμόρφωση του Κομμουνι¬ 
στικού Κινήματος της χώρας μας. Από 
το 1923 ως το 1925 έπαιξε ηγετικό ρόλο 
στο κίνημα των βετεράνων του πολέμου 
και το 1924 εκλέχτηκε πρόεδρος της Πα¬ 
νελλήνιας Ομοσπονδίας Παλαιών Πολε¬ 
μιστών και Θυμάτων Στρατών, η οποία 


Ά λλο ένα τερατώδες σκάνδαλο 
προστίθεται σ’ αυτά της κυβέρ¬ 
νησης με την τροπολογία τρι¬ 
ών βουλευτών (Σκουρολιάκου 
από τον ΣΥΡΙΖΑ, Σαρίδη από την Ένωση 
Κεντρώων και Λαζαρίδη από τους ΑΝΕΛ) 
που προβλέπει απαλλαγή από φορολο¬ 
γικές υποχρεώσεις που εκκρεμούν για τα 
ακίνητα εντός και εκτός του Αγίου Όρους. 
Την ίδια στιγμή που η ελληνική κοινωνία 
στενάζει κάτω από τα μνημόνια και οι πλέ¬ 
ον φτωχοί, εργαζόμενοι και λαϊκά στρώμα¬ 
τα, καλούνται να πληρώσουν μόνο για τον 
ΕΝΦΙΑ 2,6 δις. 

Η τροπολογία κατατέθηκε μάλιστα 
δύο φορές στη Βουλή σε άσχετα, ως συ¬ 
νήθως, νομοσχέδια. Την πρώτη φορά 
κατατέθηκε στις 27/7 σε νομοσχέδιο του 
υπουργείου Οικονομικών. Η υφυπουργός 
Οικονομικών, Κατερίνα Παπανάτσιου, 
παρ’ ότι «είδε θετικά την τροπολογία» 
δεν την συμπεριέλαβε στο νομοσχέδιο. Οι 
τρεις όμως δεν το έβαλαν κάτω και στις 
4/8 επανήλθαν σε νομοσχέδιο του Νίκου 
Παππά, ο οποίος και την έκανε δεκτή. Την 
τροπολογία υπερψήφισαν ο ΣΥΡΙΖΑ, η 
ΝΔ, οι ΑΝΕΛ, η Χρυσή Αυγή. Η Ένωση 
Κεντρώων, το ΔΗΣΥ και το ΚΚΕ ψήφισαν 
«παρών» και το Ποτάμι «όχι». 

Η τροπολογία αφορά την «φορολο¬ 
γική απαλλαγή ακινήτων εντός και εκτός 
του Αγίου Όρους από υποθέσεις που εκ¬ 
κρεμούν», φοροαπαλλαγή τόσο από τον 
Φόρο Μεγάλης Ακίνητης Περιουσίας, που 
είχε επιβληθεί το 2010, όσο και από το Ενι¬ 
αίο Τέλος Ακινήτων, που είχε επιβληθεί το 
2008. Οι τρεις βουλευτές επικαλέστηκαν 
το ειδικό προνομιακό καθεστώς που προ¬ 
βλέπει το σύνταγμα για το Άγιο Όρος και 
τις ισχύουσες διατάξεις προηγούμενων 
νόμων που απαλλάσσουν τις μονές από 


εξέδιδε την εφημερίδα Παλαιός Πολε¬ 
μιστής με κυκλοφορία που έφτανε τα 
20 χιλιάδες φύλλα. Το 1924 εκλέγεται 
Γενικός Γραμματέας του Κ.Κ.Ε. με βαθιά 
μαρξιστική και γενική μόρφωση, κάτο¬ 
χος πολλών ξένων γλωσσών, είναι από 
τους σημαντικότερους θεωρητικούς του 
μαρξισμού και ένας από τους σημαντικό¬ 
τερους Κομμουνιστές ηγέτες σε διεθνές 
επίπεδο. Υιοθέτησε από τους πρώτους 
μέσα στο ΚΚΕ τις απόψεις της Αριστερής 
Αντιπολίτευσης και του επαναστατικού 
μαρξισμού-τροτσκισμού και γι αυτόν τον 
λόγο διαγράφεται από το Κ.Κ.Ε. το 1927. 

Τον Νοέμβριο του 1927 έπαιξε 
πρωταγωνιστικό ρόλο στη συγκρότη¬ 
ση της Αριστερής Αντιπολίτευσης με 
την ονομασία Σπάρτακος, σχεδόν ταυτό¬ 
χρονα με τη Διεθνή Αριστερή Αντιπολί¬ 
τευση, που δημιούργησε ο Τρότσκι. Το 
1934 ιδρύει την Οργάνωση Κομμουνι¬ 
στών Διεθνιστών Ελλάδας (ΟΚΔΕ). Εκεί¬ 
νη την περίοδο, που σηματοδοτείται από 
την επικράτηση του σταλινισμού στο 
κομμουνιστικό κίνημα, ο Π. Πουλιόπου¬ 
λος αντιπάλευε την άποψη που διαμορ¬ 
φωνόταν στο ΚΚΕ και παγώθηκε στην 
6 η Ολομέλεια της Κεντρικής Επιτροπής 
το 1934, που θεωρούσε ότι λόγω του 
μη-ανεπτυγμένου ελληνικού καπιταλι¬ 
σμού η επανάσταση στην Ελλάδα δε θα 
ήταν «σοσιαλιστική αλλά αστικοδημο- 
κρατική». Με το μνημειώδες έργο του Δη¬ 


τον ΕΝΦΙΑ! Έτσι, λοιπόν, οι μονές απαλ¬ 
λάσσονται αναδρομικά από τις φορολογι¬ 
κές οφειλές που εκκρεμούν. 

Βέβαια, δεν είναι η πρώτη φορά που 
το Άγιο Όρος, και η εκκλησία γενικότερα, 
έχουν οικονομικά προνόμια και απαλλάσ¬ 
σονται από φόρους. Για την ιστορία, ποτέ 
και καμιά κυβέρνηση δεν ήρθε σ’ οποιαδή¬ 
ποτε ρήξη σε σχέση με τα οικονομικά προ¬ 
νόμια της εκκλησίας. Το θέμα δε της τερά¬ 
στιας ακίνητης περιουσίας της ποτέ δεν 
τέθηκε επί τάπητος. Όταν τέθηκε το 1987, 
από την τότε κυβέρνηση του ΠΑΣΟΚ που 
επιχείρησε να εθνικοποιήσει μέρος της εκ¬ 
κλησιαστικής περιουσίας με τον νόμο του 
υπουργού Παιδείας Αντώνη Τρίτση, έλη¬ 
ξε με νίκη της εκκλησίας. Η εκτίμηση της 
αξίας της εκκλησιαστικής περιουσίας είχε 
ανατεθεί στον τότε ο Οργανισμός Διοική- 
σεως και Διαχειρίσεως της Εκκλησιαστικής 
και Μοναστηριακής περιουσίας, ο οποίος 
κατέληξε να υπογράψει με 169 μονές σύμ¬ 
βαση παραχώρησης ενός τμήματος της πε¬ 
ριουσίας στο κράτος. Η σύμβαση αυτή δεν 
εφαρμόστηκε ποτέ και το κράτος δεν πήρε 
ποτέ στην κυριότητά του την περιουσία, 
όπως μπορούσε να κάνει. Τα μέλη του Δ.Σ. 
του παραπάνω Οργανισμού αφορίστηκαν, 
ο Ανδρέας Παπανδρέου συναντήθηκε με 
τον τότε αρχιεπίσκοπο Σεραφείμ, παραί¬ 
τησε τον Υπουργό και κατάργησε τον Ορ¬ 
γανισμό. Το ζήτημα της εκκλησιαστικής 
περιουσίας δεν άνοιξε ποτέ ξανά από τότε. 

Το 1997, η κυβέρνηση Σημίτη απαλ¬ 
λάσσει την εκκλησία από τον Φόρο Με¬ 
γάλης Ακίνητης Περιουσίας. Το 2004, η 
ίδια κυβέρνηση κατάργησε την «εισφο¬ 
ρά» που έδινε η εκκλησία, ένα ποσοστό 
επί των ακαθάριστων εσόδων της, έναντι 
της μισθοδοσίας των παπάδων από το 
κράτος. Αξίζει να σημειωθεί ότι η εισφο¬ 


μοκρατική ή Σοσιαλιστική Επανάσταση 
στην Ελλάδα; υποστήριξε τον σοσιαλιστι¬ 
κό χαρακτήρα της επανάστασης και προ- 
έβλεψε ότι το Κ.Κ.Ε. εγκατέλειψε μια για 
πάντα την επανάσταση. Τον Αύγουστο 
του 1938 συνελήφθη από την δικτατορία 
Μεταξά και φυλακίστηκε στην Ακροναυ- 
πλία, όπου συνέχισε την πολιτική του 
δράση και το συγγραφικό του έργο. 

Το 1942, κατά τη διάρκεια της Γερμα¬ 
νικής Κατοχής, μεταφέρθηκε άρρωστος 
στο Δημοτικό Νοσοκομείο της Αθήνας, 
στη συνέχεια στις φυλακές Αβέρωφ και 
τέλος στο στρατόπεδο συγκέντρωσης 
της Λάρισας. Η δικτατορία Μεταξά δεν 
απελευθέρωσε τους πολιτικούς κρατού¬ 
μενους με την κατάληψη της Ελλάδας 
από τους Γερμανούς αλλά τους παρέδω¬ 
σε στους κατακτητές. Στις 6 Ιουνίου του 
1943 ο Π. Πουλιόπουλος, μαζί με άλλους 
105 φυλακισμένους από το στρατόπεδο 
συγκέντρωσης Λάρισας, εκτελέστηκε 
από τις ιταλικές κατοχικές δυνάμεις στο 
χωριό Νεζερό (σημερινός Αγιος Στέφα¬ 
νος) κοντά στο Δομοκό σε αντίποινα για 
την ανατίναξη της σήραγγας στο Κούρ- 
νοβο από τον ΕΛΑΣ. Απευθύνθηκε 
στους στρατιώτες του εκτελεστικού απο¬ 
σπάσματος καλώντας τους να μην τους 
εκτελέσουν στο όνομα του αντιφασισμού 
και της διεθνιστικής αλληλεγγύης. Μί¬ 
λησε στα ιταλικά στους ιταλούς φαντά¬ 
ρους προτρέποντας τους να εξεγερθούν 


ρά χαρακτηρίστηκε «αναποτελεσματική», 
και πράγματι ήταν, και έτσι καταργήθηκε 
τελείως! Η επόμενη κυβέρνηση Κ. Καρα¬ 
μανλή κατήργησε τον φόρο στα εισοδήμα¬ 
τα από εκμίσθωση γαιών και κτισμάτων. 
Το 2011 λοιπόν, η εκκλησία κατέβαλε στο 
κράτος 12,6 εκ. ευρώ, ενώ η μισθοδοσία 
των παπάδων από το κράτος έφτανε τα 
220 εκ. ευρώ. Στη συνέχεια η εκκλησία 
απαλλάχθηκε από τον ΕΝΦΙΑ. 

Από την συγκυβέρνηση ΣΥΡΙΖΑ- 
ΑΝΕΛ δεν μπορούσε κανείς να περιμένει 
τίποτε καλύτερο. Η μνημονιακή της με¬ 
τάλλαξη δεν αφήνει κανένα περιθώριο και 
για τη στάση της απέναντι στην εκκλησία. 
Άλλωστε, η επίσκεψη Τσίπρα στο Άγιο 
Όρος το 2014, λίγο πριν από την άνοδό του 
στην κυβέρνηση, μόνο καλό προμήνυμα 
δεν ήταν. Το 2014, στη Βουλή, με πρότα¬ 
ση 16 βουλευτών της ΝΔ και την αποδοχή 
της από μεριάς του τότε υπουργού Παιδεί¬ 
ας Ανδρέα Λοβέρδου, αποφασίστηκε να 
μην πληρώνουν οι μονές τον οφειλόμενο 
φόρο όταν απασχολούν μισθωτούς ή ερ¬ 
γαζόμενους με μπλοκάκι (και να τον απο¬ 
δίδει ολόκληρο ο εργαζόμενος), να μην 
πληρώνουν το Τέλος Χαρτοσήμου από τα 
κτίρια που νοικιάζουν, αλλά να το κατα¬ 
βάλει ολόκληρο ο ενοικιαστής. Μάλιστα, 
αιτιολόγησαν τα παραπάνω ως αναγκαία 
για «την απερίσπαστη επιτέλεση του μο¬ 
ναχικού τους έργου»!!! Ο ΣΥΡΙΖΑ ψήφισε 
παρών και ο εκπρόσωπός του, Θ. Δρίτσας, 
το αιτιολόγησε ως εξής: «δεν διαφωνούμε 
κατ’ ανάγκη επί της ουσίας, είμαστε όμως 
αιφνιδιασμένοι και δεν προλαβαίνουμε να 
δούμε το θέμα στην έκτασή του». Ο ΣΥΡΙ- 
ΖΑ εξαίρεσε την εκκλησία πρώτη από τα 
ο&ρώΐ οοηΐΓοΙδ, υποχώρησε στο θέμα των 
Θρησκευτικών και γενικά είναι φανερό ότι 
η εκκλησία δεν έχει να φοβάται τίποτε από 



ενάντια στον πόλεμο των Ιμπεριαλι¬ 
στών, οι στρατιώτες αρνήθηκαν να τους 
εκτελέσουν και την εκτέλεση έκαναν τε¬ 
λικά οι αξιωματικοί. 

Όλοι, ιδιαίτερα οι εργαζόμενοι και 
η νεολαία, πρέπει να τιμήσουμε τον Π. 
Πουλιόπουλο. Η Ο.Κ.Δ.Ε. παίρνει την 
Πρωτοβουλία να φτιάξει μια ανοιχτή επι¬ 
τροπή μαζί με τους κατοίκους της Θήβας 
και άλλες πολιτικές οργανώσεις, για την 
αποκατάσταση του μνημείου με την το¬ 
ποθέτηση νέας προτομής. Θα γίνει κα¬ 
μπάνια οικονομικής ενίσχυσης για τα έξο¬ 
δα της αποκατάστασης, με εκδηλώσεις 
στην πόλη της Θήβας και παρεμβάσεις 
στα Μ.Μ.Ε. 



την κυβέρνηση ΣΥΡΙΖΑ. 

Η στάση του ΚΚΕ στην ψήφιση της 
τροπολογίας δεν πρέπει να εκπλήσσει κα- 
νέναν. Άλλωστε, και στην παραπάνω ψη¬ 
φοφορία, του 2014, πάλι παρών ψήφισε. Η 
πρόταση νόμου του ΚΚΕ το 2008, για τον 
διαχωρισμό εκκλησίας και κράτους, μόνο 
τολμηρή δεν μπορεί να χαρακτηριστεί. 
Αρκεί να σημειωθεί ότι για τη μισθοδοσία 
των παπάδων προτείνει «να εξασφαλι¬ 
στούν οι μισθοί των παπάδων, προοπτικά 
να το κάνει η εκκλησία με την προϋπόθεση 
να έχει τα οικονομικά μέσα»! 

Η εκκλησία υπήρξε πάντα ο υποστη- 
ρικτής των πιο αντιδραστικών και αντερ- 
γατικών πολιτικών δυνάμεων και των δι¬ 
κτατοριών σε όλη την ιστορία της χώρας. 
Πατώντας πάνω στην οικονομική και κοι¬ 
νωνική κρίση που αυξάνει την ανασφάλεια 
και κάθε λογής φόβους, προσπαθεί να 
αποκτήσει επιρροή. Εκείνο που μένει στα¬ 
θερό είναι ο αντιδραστικός πολιτικός της 
ρόλος, ενίοτε και με τα χρυσαυγήτικα κη- 
ρύγματά της και πάνω απ’ όλα η σχέση της 
με το κράτος και το πουγκί της. Μόνο με 
την εθνικοποίηση της τεράστιας περιουσί¬ 
ας της, τον διαχωρισμό της από το κράτος 
και την αντιμετώπιση τής κάθε θρησκείας 
ως «όπιο του λαού» μπορεί αυτό το αντι¬ 
δραστικό μεσαιωνικό κατάλοιπο να εξα¬ 
φανιστεί. 


Προκλητικές ιερές φοροαπαλλαγές! 

Αργεντινή 

Νεοφιλελεύθερος οδοστρωτήρας - δυνατοί αγώνες - 
εδραίωσα της ειταναστσττκής Αριστερός 


Η άνοδος του Μαουρίσιο Μάκρι 
στην προεδρία της Αργεντινής 
τον Δεκέμβριο του 2015 σήμα- 
νε μια ακραία νεοφιλελεύθερη 
επίθεση ενάντια στους εργαζόμενους και τα 
φτωχά λαϊκά στρώματα, μια αντιδημοκρατική 
αναδίπλωση ενάντια σε δημοκρατικά δικαιώ¬ 
ματα και πολιτικές ελευθερίες, μια ιδεολογική 
αντεπίθεση ενάντια στις μαχητικές διεκδική¬ 
σεις, τους αγώνες, την Αριστερά. Στο διεθνές 
επίπεδο ο Μάκρι προσκολλήθηκε αυτόματα 
στις στρατηγικές επιλογές των ΗΠΑ στην 
περιοχή και ένωσε τις δυνάμεις του με όλες 
τις αντιδραστικές κυβερνήσεις της περιο¬ 
χής (Μεξικό, Κολομβία, Χιλή κλπ) ενάντια 
στην Μπολιβαριανή Επανάσταση στην Βενε¬ 
ζουέλα. Η νεοαναδυόμενη πολιτική ελίτ που 
αποτελείται από ζάπλουτους και “γκουρού 
της αγοράς” ακροβατεί συνεχώς πάνω σε ένα 
τεντωμένο σχοινί, ανάμεσα στις επιτακτικές 
ανάγκες του κεφαλαίου και τους αγώνες των 
εργαζομένων και της νεολαίας. 

Στις 14 Αυγούστου διεξήχθηκαν προκρι¬ 
ματικές εκλογές όπου ψηφίζονται οι υπο¬ 
ψήφιοι των κομμάτων για τις επερχόμενες 
εκλογές στις 22 Οκτωβρίου. Τον Οκτώβρη 
ανανεώνεται το 50% των εδρών της Βουλής 
(127 βουλευτές) και το ένα τρίτο εκείνων 
της Γερουσίας (24 γερουσιαστές). Πρόκειται 
αυτή την φορά όμως για μια τυπική διαδικα¬ 
σία αφού οι υποψήφιοι των κομμάτων είχαν 
ήδη επιλεγεί πριν τις εκλογές. Ουσιαστικά 
αυτές οι εκλογές ήταν ένα δημοψήφισμα για 
τις πολιτικές δυνάμεις και ένα βαρόμετρο για 


τον συσχετισμό των δυνάμεων, με τον οποίο η 
κυβέρνηση Μάκρι θα συνεχίσει έως τις προ¬ 
εδρικές του 2019. Τα αποτελέσματα έφεραν 
πρώτο τον κυβερνών συνασπισμό που ηγείται 
ο Μάκρι (. Αλλάζουμε ) με 36%, ενώ 22% πήρε 
ο συνασπισμός της πρώην προέδρου Χριστί¬ 
να Κίρχνερ (Ενωση Πολιτών ), η οποία είναι 
υποψήφια γερουσιαστής στην επαρχία του 
Μπουένος Αϊρες. Στο τελευταίο, όπου κατοι¬ 
κεί το 40% των ψηφοφόρων της χώρας, οι δύο 
μεγάλοι συνασπισμοί ήρθαν σχεδόν ισόπαλοι 
με 34% έκαστος. 

Το σημαντικό των εκλογών είναι ο πολύ 
υψηλός κατακερματισμός της περονικής αντι¬ 
πολίτευσης (στο μόνο που συμφωνούν είναι 
η εναντίωση στην Κίρχνερ), όπου μια σειρά 
από κόμματα και συνασπισμούς παίρνουν σε 
όλη την χώρα 25% των ψήφων. Όμως το πιο 
σημαντικό είναι τα αποτελέσματα της επανα- 
στατικής/τροτσκιστικής Αριστερός, η οποία 
συμμετείχε στις εκλογές με δύο συνασπι¬ 
σμούς, το “Μέτωπο τηςΑριστεράς και των Ερ¬ 
γαζομένων” (ΡΙΤ, συμμετέχουν Ρ.Ο, ΡΤ8,15) 
και το “Σοσιαλιστικό Μέτωπο της Αριστεράς” 
(ΙΡ5, συμμετέχουν Νυενο ΜΑ5, Μ5Τ). Και οι 
δύο συνασπισμοί πήραν συνολικά 1.165.000 
ψήφους. Για το ΡΙΤ το αποτέλεσμα σημαίνει 
μια αύξηση 30% των ψήφων (από 750.000 το 
2015 στους σχεδόν 1 εκατ. ψήφους). Από τις 
22 περιφέρειες που παρουσίασε λίστες, στην 
επαρχία Χουχούη το ΡΙΤ έφτασε το 13,45%, 
στην επαρχία του Μπουένος Αϊρες 3,6%, Σά- 
ντα Κρουζ, Μεντόζα, Σάλτα 8%, Νεουκέν 6% 
, στην Κόρντομπα 4%. 


Τα σημαντικά αυτά 
εκλογικά αποτελέ¬ 
σματα, που έρχονται 
κυρίως από την βιομη¬ 
χανική εργατική τάξη 
και την νεολαία, είναι 
φρούτο του πολύχρονου ριζώματος της επα¬ 
ναστατικής Αριστερός εκεί που δουλεύει και 
ζει η εργατική τάξη, με σημαντική συμβολή 
στους αγώνες των τελευταίων χρόνων. Τα 
κόμματα της Επαναστατικής Αριστερός πρω¬ 
ταγωνιστούν και ηγούνται σκληρών αγώνων 
μέσα στο βιομηχανικό προλεταριάτο και μέσα 
από την καθημερινή τους πρακτική κερδίζουν 
αργά αλλά σταθερά χώρο έναντι της δαιδα- 
λώδους και σκληρής περονικής συνδικαλι¬ 
στικής γραφειοκρατίας. Η οργάνωση εργο¬ 
στασιακών επιτροπών, που μέσα από γενικές 
συνελεύσεις, εκλεγμένους και ανακλητούς 
αντιπροσώπους, καταφέρνουν να κάνουν πο¬ 
λύμηνους αγώνες ξεπερνώντας την γάγγραι¬ 
να της γραφειοκρατίας. Οι αναρίθμητοι αγώ¬ 
νες των τελευταίων χρόνων γίνονται ενάντια 
σε ένα μεγάλο κύμα αποβιομηχάνισης, που 
συρρικνώνει την βιομηχανική εργατική τάξη 
και πετάει χιλιάδες εργάτες στο δρόμο. Από 
τον Σεπτέμβρη του 2015 έως σήμερα το πο¬ 
σοστό των εργαζομένων στην βιομηχανία 
μειώθηκε κατά 5%, κάτι που σημαίνει 62.817 
εργαζόμενους λιγότερους. Η μακροπρόθεσμη 
στάση άλλωστε είναι μη αναστρέψιμη, με την 
βιομηχανία να πέφτει από το 25% της συνολι¬ 
κής απασχόλησης στο 20% σήμερα. 

Αυτοί οι αγώνες αντικειμενικά συγκρούο¬ 



νται με την κυβέρνηση και αποκτούν κεντρι¬ 
κή σημασία, όπως ο αγώνας των εργαζομένων 
της Ρερδίεο (600 απολύσεις) όπου η κυβέρνη¬ 
ση χρειάστηκε να επέμβει στρατιωτικά για 
να λήξει την κατάληψη του εργοστασίου και 
οι εργαζόμενοι έδωσαν σκληρή μάχη για την 
υπεράσπιση του. Την επομένη της καταστολής 
30.000 εργαζόμενοι διαδήλωσαν στο Μπουέ¬ 
νος Άιρες. Οι δεκάδες αγώνες του τελευταίου 
6μήνου (νομιμοποίηση της έκτρωσης, πολλές 
απεργίες σε εργοστάσια και βιομηχανικούς 
κλάδους, μεγάλη απεργία εκπαιδευτικών, εν 
εξελίξει πολύ σημαντικές κινητοποιήσεις ενά¬ 
ντια στην εξαφάνιση του αγωνιστή Σ. Μαλ- 
ντονάδο από την Αστυνομία) σκοντάφτουν 
στην προδοτική πολιτική της συνδικαλιστι¬ 
κής γραφειοκρατίας που ουσιαστικά στηρίζει 
την κυβέρνηση με την διαίρεση των αγώνων. 

Οι εκλογές στις 22 Οκτωβρίου θα είναι 
ένα τεστ για την κυβέρνηση Μάκρι, η οποία 
δεν διαθέτει κοινοβουλευτική πλειοψηφία και 
βασίζεται στις συμμαχίες για να επιβάλλει το 
σκληρό αντεργατικό πρόγραμμά της και σειρά 
αντιδημοκρατικών νόμων για τον περιορισμό 
των αγώνων, την μεγαλύτερη καταστολή και 
τον περιορισμό της επαναστατικής Αριστερός 
που εκφράζει την άνοδο των αγώνων και την 
ριζοσπαστικοποίηση των εργαζομένων. 

■ Παουλίν Μπονμπονλίμα 


Καταλονία 

Ανιίσιροιρη μέτρηση για το δημοψήφισμα, απρόΡλεπτες οι εξελίξεις 


Τ ο καταλανικό εθνικό ζήτημα 
επανέρχεται με τρομερή οξύτητα 
στην ευρωπαϊκή πολιτική σκηνή, 
καθώς στο δημοψήφισμα της 1 ης 
Οκτωβρίου θα κριθεί το αν θα ανακηρυχθεί ή 
όχι η δημιουργία ανεξάρτητου καταλανικού 
κράτους. Σε νομοσχέδιο που έχει κατατεθεί 
στο αυτόνομο καταλανικό κοινοβούλιο, κα¬ 
θορίζεται η σχετική διαδικασία. Η επικράτηση 
του «Ναι», ακόμα και με μία ψήφο διαφορά, 
θα οδηγήσει στην ανακήρυξη της καταλα- 
νικής ανεξαρτησίας εντός 48 ωρών, ενώ δεν 
υπάρχει πρόβλεψη για ακύρωση του δημοψη¬ 
φίσματος σε περίπτωση χαμηλού ποσοστού 
συμμετοχής. 

Τη διεξαγωγή του δημοψηφίσματος 
προωθεί ο κυβερνητικός συνασπισμός του 
δεξιού αστικού κόμματος ΩΌΩ (Δημοκρατι¬ 
κή Σύγκλιση της Καταλονίας) και της ΕΚΟ 
(Ρεπουμπλικανική Αριστερά Καταλονίας), 
η οποία συμμάχησε με τους δεξιούς εθνικι- 
στές στο όνομα του «εθνικού σκοπού». Η 
αυτόνομη καταλανική κυβέρνηση εντείνει τις 
προετοιμασίες για την ανεξαρτησία σε οικο¬ 
νομικό και διοικητικό επίπεδο, ενώ απέστειλε 
σε κυβερνήσεις άλλων χωρών ένα μνημόνιο 
20 σελίδων, επιχειρηματολογώντας υπέρ του 
δικαιώματος του καταλανικού λαού στην αυ¬ 
τοδιάθεση. 

Ιδιαίτερα αξιοσημείωτη είναι η διαίρεση 
που διαφαίνεται στο εσωτερικό της καταλα- 
νικής αστικής τάξης. Τα ισχυρότερα κομμάτια 
της, με επικεφαλής τον πρόεδρο των Ισπα¬ 
νών επιχειρηματιών Χουάν Ροσέλ, που έχουν 
πολλά να χάσουν από οικονομικής πλευράς, 
αντιτάσσονται σφοδρά στην ανεξαρτησία και 


εγκαταλείπουν ή και καταγγέλλουν τη ΩΌΩ. 
Αντίθετα, άλλες αστικές δυνάμεις συσπειρώ¬ 
νονται γύρω από τον επικεφαλής της ΩΌΩ 
και της αυτόνομης καταλανικής κυβέρνησης 
Κάρλες Πουιγδεμόντ. Ο Πουιγδεμόντ απο¬ 
μάκρυνε τον υπουργό Επιχειρηματικότητας, 
καθώς αυτός εξέφρασε σοβαρές αμφιβολίες 
για το κατά πόσο μπορεί να γίνει το δημοψή¬ 
φισμα, και δήλωσε πως όποιος δεν μπορεί να 
πάει την υπόθεση μέχρι το τέλος, να αποχω¬ 
ρήσει. 

Όπως είναι φυσικό, έχει σημάνει συναγερ¬ 
μός στα επιτελεία του ισπανικού κεφαλαίου, 
καθώς ενδεχόμενη απόσχιση της Καταλονίας 
όχι μόνο θα του στερήσει σχεδόν το 20% του 
συνολικού ΑΕΠ, αλλά θα ανοίξει και τον ασκό 
του Αιόλου σε άλλες περιοχές (Χώρα των Βά¬ 
σκων, Γαλικία κ.α.). Σχεδόν καθημερινές είναι 
οι απειλές από στελέχη της αντιδραστικής 
κυβέρνησης Ραχόι, ενώ έχουν τεθεί σε επι¬ 
φυλακή οι ένοπλες δυνάμεις, με την υπουργό 
Άμυνας να δηλώνει ότι μπορεί να «παραλύσει 
την καταλανική ανεξαρτησία σε 24 ώρες». Η 
κυβέρνηση της Μαδρίτης σχεδιάζει ακόμα 
και κλείσιμο των σχολείων στην Καταλονία, 
ώστε να μην μπορούν να χρησιμοποιηθούν 
ως εκλογικά κέντρα. Παράλληλα, έχει κατα¬ 
θέσει προσφυγή στο Συνταγματικό Δικαστή¬ 
ριο για ακύρωση του δημοψηφίσματος και 
απειλεί με ενεργοποίηση του άρθρου 155 του 
ισπανικού συντάγματος, ώστε να καταργηθεί 
ακόμα και η αυτονομία της Καταλονίας. Τα 
αστικά ΜΜΕ ζητούν παραδειγματική τιμωρία 
για τους «προδότες» που θα στηρίξουν την 
καταλανική ανεξαρτησία. Από κοντά και το 
Σοσιαλιστικό Κόμμα (ΣΚ), παρά την επανα¬ 
φορά του «αριστερού» Σάντσεθ στην ηγεσία. 


Το Ροάειηοδ και η Ενωμένη Αριστερά, ενώ 
δεν αντιτάσσονται στη διενέργεια του δημο¬ 
ψηφίσματος, καλούν τους Καταλανούς να 
ψηφίσουν υπέρ της «ενότητας» του ισπανικού 
κράτους, καθώς επιδιώκουν τη συγκρότη¬ 
ση «αντιδεξιού» μετώπου με το ΣΚ. Ασαφής 
παραμένει η στάση της δημάρχου της Βαρκε¬ 
λώνης Άντα Κολάου (εξελέγη με μεγάλο πο¬ 
σοστό, με τη στήριξη του Ροάεηιοδ και άλλων 
αριστερών δυνάμεων), που ετοιμάζεται να 
ιδρύσει δικό της κόμμα. 

Το μοναρχικό ισπανικό καθεστώς αλλά 
και η ΕΕ επιχειρούν να εκμεταλλευτούν την 
πρόσφατη τρομοκρατική επίθεση στη Βαρ¬ 
κελώνη, ώστε να τονίσουν την ανάγκη διατή¬ 
ρησης της ενότητας του ισπανικού κράτους, 
και κατηγορούν την αυτόνομη καταλανική 
κυβέρνηση για «ελλιπή μέτρα ασφαλείας». 
Ωστόσο, τόσο ο Ραχόι όσο και ο βασιλιάς 
Φελίπε αποδοκιμάστηκαν κατά την παρουσία 
τους στις «αντιτρομοκρατικές» εκδηλώσεις 
και καταγγέλθηκαν οι σχέσεις του καθεστώ¬ 
τος με τη Σαουδική Αραβία, τον βασικό υπο- 
στηρικτή και χρηματοδότη των κάθε είδους 
τζιχαντιστών. Αλλά και στη διαδήλωση που 
πραγματοποιήθηκε στη Βαρκελώνη για να 
καταγγελθεί η τρομοκρατική επίθεση κυριάρ¬ 
χησαν οι καταλανικές σημαίες. 

Η πολιτική δύναμη που μπορεί να ηγηθεί 
στον αγώνα των καταλανικών μαζών (που δεν 
αφορά τόσο την εθνική τους υπόσταση, όσο 
την απαλλαγή τους από τη νεοφιλελεύθερη 
βαρβαρότητα Μαδρίτης και Βρυξελλών) εί¬ 
ναι η ΟΙΙΡ (Υποψηφιότητα Λαϊκής Ενότητας), 
ένας συνασπισμός όλων σχεδόν των δυνάμε¬ 
ων της καταλανικής άκρας αριστεράς. Δυστυ¬ 
χώς, η ηγεσία της φαίνεται να διολισθαίνει σε 


μια πολιτική «εθνικής ενότητας» και απαρά¬ 
δεκτων υποχωρήσεων απέναντι στην αστική 
καταλανική κυβέρνηση, όπως δείχνει η ψήφος 
υπέρ της έγκρισης του προϋπολογισμού της. 
Μια πολιτική που θα δώσει στην καταλανική 
υπόθεση ταξικό και διεθνιστικό περιεχόμενο 
είναι απαραίτητη, όχι μόνο για την υπεράσπι¬ 
ση των συμφερόντων της εργατικής τάξης, όχι 
μόνο γιατί δεν πρέπει να υπάρχει η παραμικρή 
εμπιστοσύνη στις αστικές δυνάμεις, που ανά 
πάσα στιγμή μπορεί να έρθουν σε συναλλαγή 
με τη Μαδρίτη, αλλά και γιατί χωρίς μια τέ¬ 
τοια πολιτική η βιωσιμότητα του ανεξάρτητου 
καταλανικού κράτους είναι αδύνατη. Ακόμα 
και η νίκη στο ίδιο το δημοψήφισμα, για να 
μη μιλήσουμε για την απόκρουση της λυσσα¬ 
σμένης επίθεσης που θα εξαπολυθεί από την 
ισπανική κυβέρνηση και την ΕΕ, δεν θα έρθει 
χωρίς να κερδηθούν οι μη καταλανοί εργαζό¬ 
μενοι (που μετακινήθηκαν στην Καταλονία 
λόγω της οικονομικής της ανάπτυξης) αλλά 
και η αλληλεγγύη των εργαζόμενων όλης της 
Ευρώπης. 

Στην υπόθεση της Καταλονίας παίζονται 
πάρα πολλά. Αυτό το γνωρίζουν καλύτερα 
από όλους τα επιτελεία του ευρωπαϊκού ιμπε¬ 
ριαλισμού, καθώς η πλαστή εικόνα «ξεπερά¬ 
σματος» της διαλυτικής κρίσης της ΕΕ, που 
προσπαθούν να πλασάρουν μετά την εκλογή 
Μακρόν, την επαναφορά του Ραχόι και τη δι- 
αφαινόμενη επανεκλογή της Μέρκελ, μπορεί 
να τιναχτεί στον αέρα από τον αγώνα των 
καταλανικών μαζών. Γι’ αυτό η ανυποχώρητη 
διεθνιστική αλληλεγγύη σε αυτόν είναι ένα 
κρίσιμο καθήκον που βρίσκεται μπροστά μας. 

■ Γιάννης Χαλάς 

12 Εργατική Πάλη 


ΔΙΕΘΝΗ 


ΗΠΑ και Αντιδραστικοί, 
Κάτω τα χέρια από τη Βενεζουέλα! 


■Για τη συντριβή της ντόπιας και 
ιμπεριαλιστικής Αντεπανάστασης 

■Για την υπεράσπιση του προλεταριάτου 
και του λαού της Βενεζουέλας 

■Για το προχώρημα της «Μπολιβαριανής 
Επανάστασης» 

Η κατάσταση στη Βενεζουέλα βαίνει διαρκώς και 
πιο επικίνδυνη για τους εργαζόμενους, τα φτωχά λαϊκά 
στρώματα και τις κατακτήσεις της Μπολιβαριανής Επα¬ 
νάστασης. Η βίαιη επίθεση της δεξιάς και ακροδεξιάς 
αντίδρασης έχει κλιμακωθεί με πολύ γρήγορους ρυθμούς. 
Σήμερα, όλα τα προηγούμενα στάδια της αντιπαράθεσης 
έχουν ξεπεραστεί, οδεύοντας σε έναν ουσιαστικά εμφύ¬ 
λιο πόλεμο, με εκατοντάδες θύματα ήδη και την απειλή 
της ιμπεριαλιστικής εισβολής των ΗΠΑ να επικρέμεται. 

Μετά τον θάνατο του Ούγκο Τσάβες το 2013 και τη 
χειροτέρευση της οικονομικής κατάστασης που την ακο¬ 
λούθησε (πτώση τιμών πετρελαίου, καλπάζων πληθωρι¬ 
σμός, διόγκωση «μαύρης αγοράς» χρήματος, εσωτερικός 
οικονομικός πόλεμος, τεχνητές ελλείψεις, οργανωμένα 
από τους καπιταλιστές κ.λπ.), η λεγάμενη «Αντιπολίτευ¬ 
ση» θεώρησε πως μπορούσε να τελειώνει με την Μπο- 
λιβαριανή Επανάσταση και υιοθέτησε την γραμμή της 
βίαιης αποσταθεροποίησης, την οποία συνεχίζει έως και 
σήμερα. Μέσα σε 4 χρόνια, η «Αντιπολίτευση» κατάφερε 
να εκμεταλλευτεί τις αδυναμίες, τις υποχωρήσεις και συμ¬ 
βιβασμούς της κυβέρνησης Μαδούρο που ακολούθησε 
τον Τσάβες (προτάσεις για «διάλογο», καθυστέρηση στη 
λήψη ριζοσπαστικών μέτρων στην οικονομία, ενίσχυση 
μιας νέας γραφειοκρατίας κ.ά.) μετατρέποντας την αυξα¬ 
νόμενη δυσαρέσκεια των μικροαστικών στρωμάτων για 
την οικονομική κρίση ως ένα βαθμό σε ανοχή και βάση 
για την ανάπτυξη της δικής της στρατηγικής της αποστα¬ 
θεροποίησης. 

Η λύσσα της «Αντιπολίτευσης» δεν αρκείται όμως πια 
στο οικονομικό σαμποτάζ, την ανοιχτή αποσταθεροποί- 
ηση/σαμποτάρισμα θεσμών, τη δημιουργία χάους από 
συμμορίες, με δολοφονίες αθώων πολιτών, πυρπολισμούς 
δημοσίων κτηρίων κ.ά. αλλά κινείται σταθερά προς την 
ολομέτωπη σύγκρουση για την ανατροπή της κυβέρνη¬ 
σης Μαδούρο χρησιμοποιώντας όλα τα μέσα. Φαίνεται 
πως όλες οι συνθήκες «ωριμάζουν» για ένα πραξικόπημα 
στην Βενεζουέλα (στρατιωτικό, παραστρατιωτικό ή σε 
κάποια παραλλαγή τους), με την ανοιχτή υποστήριξη/ 
συμμετοχή των ΗΠΑ στα πρότυπα άλλων χωρών της Λα¬ 
τινικής Αμερικής (Παραγουάη, Ισημερινός, Βραζιλία κ.ά.). 

Οι αναδιπλώσεις και οι συμβιβασμοί του Μαδούρο 
έδωσαν χώρο στη Δεξιά αντίδραση να ανασυγκροτηθεί 
και στη συνέχεια να έχει θετικά εκλογικά αποτελέσματα, 
«οχυρώνοντας» τις θέσεις της γύρω από την Εθνοσυνέ¬ 
λευση, που θα γίνει και το νέο όργανο της Αντεπανά¬ 
στασης. Η Εθνοσυνέλευση εφάρμοσε πιστά τη συνέχιση 
του σχεδίου της, μποϊκοτάροντας όλες τις επιλογές της 
κυβέρνησης, αμφισβητώντας όλα τα εκλογικά αποτελέ¬ 
σματα και καταγγέλλοντας για νοθεία. 

Σε σημείο ιστορικής καμπής 

Στην προσπάθεια να ξεπεράσουν το πολιτικό αδιέξο¬ 
δο από την πραξικοπηματική πολιτική της Δεξιάς, το δη- 
μιουργημένο απ’ τον Τσάβες Ρδυν (Ενοποιημένο Σοσι¬ 
αλιστικό Κόμμα) προκήρυξε εκλογές για νέα Συντακτική 
Συνέλευση, οι οποίες πραγματοποιήθηκαν στα τέλη Ιου¬ 
λίου και συκοφαντήθηκαν σαν «αντιδημοκρατικές» και 
«εκλογές νοθείας» όσο καμιά άλλη εκλογική διαδικασία 
στο παρελθόν στη Βενεζουέλα. Ακολουθώντας το Σύ¬ 
νταγμα της χώρας, οι εκλογές πραγματοποιήθηκαν (από 
13.000 υποψήφιους εκλέχθηκαν 545,364 από περιφέρειες, 
173 από κλάδους/κοινωνικές ομάδες, εργαζόμενοι, φοιτη¬ 
τές, συνταξιούχοι, ΑμΕΑ κ.ά.), με σκοπό την Συνταγματι¬ 
κή Αναθεώρηση, η οποία θα εγκριθεί ή θα απορριφθεί με 
Δημοψήφισμα. 

Παρόλες τις τρομακτικές δυσκολίες από τη χειροτέ¬ 
ρευση του βιοτικού επιπέδου και την ακραία φασιστική 
βία της «Αντιπολίτευσης», το κίνημα αντιστάθηκε στις 
επιθέσεις με αυταπάρνηση και αυτοθυσία, υπερασπίζο¬ 
ντας τις κατακτήσεις της τελευταίας εικοσαετίας, τις μο¬ 
ναδικές που γνώρισαν οι φτωχές μάζες της Βενεζουέλας 
σε ολόκληρη την ιστορία τους. Η απώλεια συμμάχων 
στην ευρύτερη περιοχή της Λ. Αμερικής («λευκό» πρα¬ 



ξικόπημα στην Βραζιλία, άνοδος Μάκρι στην Αργεντι¬ 
νή), στα πλαίσια και της ανανεωμένης επιθετικότητας 
του αμερικάνικου ιμπεριαλισμού για να ελέγξει ξανά την 
λατινοαμερικάνικη «αυλή» του, δημιούργησε πρόσθετα 
προβλήματα στην κυβέρνηση Μαδούρο, η οποία είδε να 
αυξάνει η επιθετικότητα των γειτονικών χωρών. Με όχη¬ 
μα τον Οργανισμό Αμερικανικών Κρατών (όργανο των 
ΗΠΑ στη Λ. Αμερική) οργανώνεται η διεθνής απομό¬ 
νωση της Βενεζουέλας, ωθώντας την παράλληλα σε μια 
συνεχής στρατιωτική επιφυλακή, αφαιρώντας μεγάλους 
πόρους από την οικονομίας της (συνεχής ένταση στα σύ¬ 
νορα με την Κολομβία). 

Η διεθνής προπαγανδιστική καμπάνια που έχει ενορ¬ 
χηστρωθεί για να τσακίσει την Μπολιβαριανή Επανάστα¬ 
ση είναι πραγματικά άξια ενός Γκέμπελς. Πάσης φύσης 
αντιδραστικοί ανά τον πλανήτη, διεφθαρμένα και χρε¬ 
οκοπημένα αστικά κόμματα, λαομίσητοι πολιτικοί και 
αργυρώνητοι δημοσιογράφοι «ξερνούν» στα ελεγχόμενα 
ΜΜΕξαπάτησης τόνους δηλητηρίου και τερατωδών ψε¬ 
μάτων για την πραγματική κατάσταση στην Βενεζουέ¬ 
λα. Οι πλάτες και η ενίσχυση της δεξιάς, «κεντρώας» και 
αστικής/ιμπεριαλιστικής αντίδρασης (όχι μόνο οικονομι¬ 
κά αλλά και ηθικά) έχει δυναμώσει την «Αντιπολίτευση» 
και την οδηγεί ολοένα και πιο κοντά στην οργάνωση 
ενός αιματηρού πραξικοπήματος. Συμμέτοχοι σε αυτή 
την άθλια προπαγάνδα και τα ελληνικά ΜΜΕξαπάτησης, 
που ουρλιάζουν και επαναλαμβάνουν σαν παπαγάλοι τα 
χυδαία ψέματα των ιμπεριαλιστών περί «δικτατορίας», 
«παραβίαση ανθρωπίνων δικαιωμάτων», «πολιτικές διώ¬ 
ξεις» κ.λπ. Οι ιμπεριαλιστές της ΕΕ παίζουν μεγάλο ρόλο 
σ’ αυτή την εκστρατεία - και βέβαια οι παλιοί μνημονια- 
κοί στην Ελλάδα (ΝΔ, ΠΑΣΟΚ, Ποτάμι κ.λπ.), που έχουν 
βρει στη Βενεζουέλα ένα σταθερό μοτίβο της ιδεολογι¬ 
κής αντεπίθεσης που επιχειρούν (με τη βοήθεια που τους 
έχουν δώσει απλόχερα οι άθλιοι Συριζαίοι). 

Δεν χωράει καμιά αμφιβολία πως η αντοχή της κυ¬ 
βέρνησης Μαδούρο οφείλεται στις εργατικές και λαϊκές 
μάζες, που υπερασπίζονται τις κατακτήσεις τους θυσιά¬ 
ζοντας ακόμα και την ζωή τους. Που παρά το βάλτωμα 
της μπολιβαριανής διαδικασίας ειδικά μετά τον θάνατο 
του Τσάβες, δεν θέλουν με τίποτα να πισωγυρίσουν στην 
πρότερη άθλια κατάστασή τους. Την περίοδο 1990-2015, 
ο Δείκτης Ανθρώπινης Ανάπτυξης αυξήθηκε στην Βενε¬ 
ζουέλα 21%. Την ίδια περίοδο το προσδόκιμο κατά την 
γέννηση αυξήθηκε 4,6 χρόνια, ενώ το μέσο επίπεδο εκ¬ 
παίδευσης αυξήθηκε κατά 4,8 χρόνια. Οι μάζες βλέπουν 
να απειλείται θανάσιμα από τις ακροδεξιές και φασιστικές 
ορδές της «Αντιπολίτευσης» και των δυτικών ιμπεριαλι¬ 
στών το δικαίωμα στην εργασία, στην παιδεία, την υγεία, 
η ελευθερία του λόγου και της οργάνωσης. Η πίστη στην 
οικοδόμηση μιας σοσιαλιστικής εναλλακτικής μπροστά 
στην καπιταλιστική βαρβαρότητα δεν είναι γι’ αυτές μια 
θεωρητική αφαίρεση, αλλά μια ζωντανή προοπτική τρε¬ 
φόμενη από την ιστορία των αγώνων και κατακτήσεών 
τους, που τους έβγαλαν από την αθλιότητα και την «ζωή 
εν τάφω». Όπως άλλωστε και για το παγκόσμιο εργατικό 
και επαναστατικό κίνημα, η Βενεζουέλα είναι ένα κρίσιμο 
πεδίο μάχης, μιας και οι επαναστατικές διαδικασίες των 
τελών της δεκαετίας του 1990, υπό την χαρισματική μορ¬ 
φή του Τσάβες, έδωσαν μια νέα πνοή στο σοσιαλιστικό 
όραμα, με τη συζήτηση για τον «σοσιαλισμό του 21 ου αιώ¬ 
να» και τα ριζοσπαστικά μέτρα του καθεστώτος Τσάβες. 

Είναι χρέος του παγκόσμιου εργατικού κινήματος 
και των οργανώσεων του, κοινωνικών και πολιτικών, να 
υπερασπιστούν με μια διεθνιστική καμπάνια τις μάζες της 
Βενεζουέλας, με μια ισχύ μεγάλη όση και η λύσσα της πα¬ 
γκόσμιας αντίδρασης να κατασπαράξει τη Βενεζουέλα. 

Ο.Κ.Δ.Ε, 30/8/2017 


Σεπτέμβριος 2017 



στον κόσμο... 


ΙΝΔΙΑ 

Τεράστιες διαστάσεις λαμβάνει το αγροτικό πρόβλημα με εκα¬ 
τοντάδες εκατομμύρια αγρότες στο χείλος της καταστροφής, αρκε¬ 
τές χιλιάδες αυτοκτονίες αλλά και κολοσσιαίες κινητοποιήσεις. Η 
κλιματική αλλαγή που έχει προκαλέσει ξηρασία σε πολλές πολιτεί¬ 
ες, η πτώση των τιμών των αγροτικών προϊόντων και τα αβάστα¬ 
χτα χρέη έχουν οδηγήσει στην απότομη χειροτέρευση του βιοτικού 
επιπέδου τα 2/3 του πληθυσμού της αχανούς χώρας που απασχο¬ 
λούνται στον αγροτικό τομέα. Στην πολιτεία Μαντία Πραντές τον 
Ιούνιο οι αγρότες προχώρησαν σε αιματηρές κινητοποιήσεις με 5 
νεκρούς διαδηλωτές. Στην πολιτεία Μαχαράστρα πραγματοποι¬ 
ήθηκαν 57 «σιωπηλές», αλλά άγριες διαδηλώσεις και απέσπασαν 
από την κυβέρνηση την υπόσχεση να σβήσει 5 δις από τα χρέη 
τους. Στην πρωτεύουσα της ίδιας πολιτείας, στο Μομπάι (Βομβάη), 
στις 9 Αυγούστου, 2 εκατομμύρια διαδηλωτές πραγματοποίησαν 
την 58 η διαδήλωσή τους, απαιτώντας, διαμέσου της οργάνωσής 
τους (Επαναστατικό Μέτωπο των Μαράθα), την πλήρη διαγραφή 
των υπέρογκων χρεών, όπως και την μεγαλύτερη ποσόστωση σε 
θέσεις εργασίας στο δημόσιο και στην εκπαίδευση. 


ΛΑΤΙΝΙΚΗ ΑΜΕΡΙΚΗ 

Κύμα κινητοποιήσεων και απεργιών έχει ξεσπάσει στην Λατινι¬ 
κή Αμερική από εκπαιδευτικούς, μαθητές και εργαζόμενους. 

Στην Αργεντινή το συνδικάτο των καθηγητών κάλεσε 24ωρη 
απεργία στο Μπουένος Άιρες, αρνούμενο την αύξηση κατά 21,5% 
στους μισθούς, που πρότεινε η κυβέρνηση. Ο πληθωρισμός τον 
Ιούλιο άγγιξε το 21,6% και οι καθηγητές ζητούν αύξηση κατά 35%, 
όπως και την επιστροφή του αγωνιστή Μαλδονάδο, ο οποίος αγνο¬ 
είται από την 1 η Αυγούστου μετά από επιδρομή της αστυνομίας. 

Στην Χιλή οι εκπαιδευτικοί προχώρησαν σε απεργία στις 17/8 
ζητώντας την καταβολή των δεδουλευμένων τους. Πάνω από 
120 δήμοι που ευθύνονται για την μισθοδοσία χρωστούν μισθούς 
στους εκπαιδευτικούς. Στις κινητοποιήσεις μπήκαν και οι μαθητές 
με απόφαση του Εθνικού Συντονισμού Μαθητών συμμεριζόμενοι 
τα αιτήματα των καθηγητών τους και πραγματοποίησαν μαχητική 
διαδήλωση στις 24/8 στην πρωτεύουσα Σαντιάγο. Η πορεία συ- 
γκρούστηκε με την αστυνομία και έγιναν 45 συλλήψεις. 

Στην Κολομβία φοιτητές και καθηγητές διαδήλωσαν ενάντια 
στην μείωση της χρηματοδότησης για το πανεπιστήμιο. Η κυβέρ¬ 
νηση προωθεί μειώσεις 41,5% για το 2018. 

Στο Περού συνεχίζεται ο ηρωικός αγώνας των καθηγητών πρω¬ 
τοβάθμιας και δευτεροβάθμιας εκπαίδευσης για πάνω από 70 μέρες. 
Απαιτούν αυξήσεις, καλύτερες εργασιακές συνθήκες και κατάργη¬ 
ση της διαρκούς αξιολόγησης. Σύμφωνα και με το υπουργείο, το 
70% των σχολικών μονάδων παραμένει κλειστό, με την κυβέρνηση 
να χτυπάει άγρια την απεργία με μονάδες καταστολής, να επιβάλ¬ 
λει πρόστιμα στους απεργούς, ενώ σκοπεύει να προσλάβει εκπαι- 
δευτικούς-απεργοσπάστες. Ωστόσο και η απάντηση των εργαζο¬ 
μένων είναι ανάλογη, με την Γενική Συνομοσπονδία Εργατών να 
διοργανώνει πορεία συμπαράστασης προς το Κογκρέσο —κάτι που 
απαγορεύεται— και να προειδοποιεί για γενική απεργία διάρκειας 
εάν δεν ικανοποιηθούν τα δίκαια αιτήματα των εκπαιδευτικών. 

Στην Παραγουάη οι εκπαιδευτικοί προχώρησαν σε 48ωρη 
απεργία στις 24-25 Αυγούστου απαιτώντας αυξήσεις μισθών και 
χρηματοδότηση για αναλώσιμα και βιβλία. Και τις δύο μέρες πραγ¬ 
ματοποιήθηκαν πορείες προς το υπουργείο Παιδείας, ενώ την δεύ¬ 
τερη μέρα συμμετείχαν και μαθητές από 120 σχολεία μετά από από¬ 
φαση του εθνικού τους οργάνου. 


ΑΡΓΕΝΤΙΝΗ 

Στις 20 Ιούνη, 691 εργαζόμενοι στο εργοστάσιο ΡερδΐΌο στο 
Μπουένος Άιρες ενημερώθηκαν ότι το εργοστάσιο μεταφέρεται 
και ότι γι’ αυτό απολύονται όλοι. Η εταιρία το 2016 είχε αύξηση 
26,3% στα κέρδη της στην Αργεντινή, και γι’ αυτό οι εργαζόμενοι 
υποστηρίζουν ότι ο βασικός λόγος της μεταφοράς είναι το ισχυρό 
σωματείο και η οργάνωσή τους. Μετά από συνέλευση αποφασί- 
στηκε η κατάληψη του εργοστασίου με βασικό αίτημα να πάρουν 
οι εργάτες πίσω τις δουλειές τους. Πολύ γρήγορα απλώθηκε ένα 
κύμα αλληλεγγύης από συνδικάτα άλλων εργοστασίων και διανο¬ 
ούμενους, ενώ στις 18/7 πραγματοποιήθηκε πορεία με πάνω από 
30.000 διαδηλωτές. Την ίδια μέρα δικαστήριο έκρινε παράνομο το 
κλείσιμο του εργοστασίου, καθώς δεν συντρέχουν οικονομικοί λό¬ 
γοι, και διέταξε την επαναπρόσληψη των εργαζομένων, οι οποίοι 
καλούν σε συνέχιση του αγώνα καθώς αναμένουν από την εταιρία 
να προχωρήσει σε έφεση. 

Η δολοφονία του 



Σ τις 21 Αυγούστου συμπληρώθη¬ 
καν 77 χρόνια από τη στυγνή δο¬ 
λοφονία του μεγάλου επαναστάτη 
Λέον Τρότσκι στο Κογιοάκαν του 
Μεξικό, από τον σταλινικό πράκτορα Ραμόν 
Μερκάντερ. Ο δολοφόνος, αφού κατάφερε 
να κερδίσει την εμπιστοσύνη των φρουρών 
του σπιτιού, αλλά και του ίδιου του Τρότσκι, 
έγραψε τον επίλογο στη ζωή ενός από τους 
πιο σπουδαίους επαναστάτες και θεωρητι¬ 
κούς του μαρξισμού, χτυπώντας τον με μια 
ορειβατική αξίνα στο κεφάλι. Δεν κατόρθω¬ 
σε όμως να σκοτώσει και στην πολιτική του 
κληρονομιά. Αυτή, παρά τα σφοδρά χτυ¬ 
πήματα που έχει δεχτεί επί δεκαετίες από 
τη σταλινική σχολή της πλαστογραφίας, 
παραμένει ακλόνητη και ένας φωτεινός φά¬ 
ρος για την απελευθέρωση του παγκόσμιου 
προλεταριάτου. 

Ο Τρότσκι, το πραγματικό όνομα του 
οποίου ήταν Λεβ Νταβίντοβιτς Μπρονστά- 
ιν, γεννήθηκε το 1879 στο χωριό Γιανόφκα 
της Ουκρανίας. Σε νεαρή ηλικία εντάχθηκε 
στο επαναστατικό κίνημα και το 1897 ίδρυ- 


Τρότσκι 

σε στο χωριό Νικολάγιεφ 
την επαναστατική οργάνω¬ 
ση Εργατική Ένωση Νότιας 
Ρωσίας. Ένα χρόνο μετά 
συνελήφθη και ύστερα από 
δύο σχεδόν χρόνια κράτη¬ 
σης εξορίστηκε στη Σιβη¬ 
ρία. Το 1902 δραπέτευσε 
και κατέφυγε στο Λονδίνο, 
όπου και συνάντησε για 
πρώτη φορά τον Λένιν. Το 
1905 επέστρεψε στη Ρωσία και συμμετείχε 
στην επανάσταση, στην οποία αναδείχθη- 
κε ως ένας από τους κυριότερους ηγέτες 
και πρόεδρος του Σοβιέτ της Πετρούπολης. 
Έπειτα από τη σύλληψή του (1906), έγραψε 
στη φυλακή το Αποτελέσματα και Προοπτι¬ 
κές, πρώτη διατύπωση της θεωρίας της Δι¬ 
αρκούς Επανάστασης. Το 1907 εξορίστηκε 
στη Σιβηρία, απ’ όπου δραπέτευσε για το 
Λονδίνο και έπειτα τη Βιέννη, όπου παρέ- 
μεινε ως το 1914. Το 1912-13 εργάστηκε ως 
ανταποκριτής εφημερίδας στους Βαλκανι¬ 
κούς Πολέμους, γράφοντας περίφημα άρ¬ 
θρα. Με το ξέσπασμα του Α' Παγκόσμιου 
Πολέμου πηγαίνει στη Ζυρίχη και μετά στο 
Παρίσι. Το 1915-16 συμμετέχει στις αντιπο¬ 
λεμικές Συνδιασκέψεις του Τσίμερβαλντ και 
του Κίνταλ. Για την αντιπολεμική και διεθνι- 
στική του δραστηριότητα απελάθηκε απ’ τη 
Γαλλία στην Ισπανία κι από εκεί στις ΗΠΑ. 

Η θεωρία της Διαρκούς Επανάστασης 
αποτέλεσε το βάθρο στο οποίο στηρίχτηκε 
η νίκη της Οκτωβριανής Επανάστασης. Ο 
Λένιν, επιστρέφοντας από την εξορία τον 


Απρίλιο του 1917, ουσιαστικά υιοθέτησε 
τη θεωρία της Διαρκούς Επανάστασης, 
με τις περίφημες Θέσεις του Απρίλη και το 
σύνθημα «όλη η εξουσία στα Σοβιέτ». Ο 
Τρότσκι επέστρεψε και αυτός στη Ρωσία 
τον Μάη του 1917, εντάχθηκε στο κόμμα 
των μπολσεβίκων και, χάρη στις πολιτικές 
και οργανωτικές του ικανότητες, συνέβαλε 
αποφασιστικά στη νίκη του Οκτώβρη από 
τη θέση του προέδρου της Στρατιωτικής 
Επαναστατικής Επιτροπής του Σοβιέτ της 
Πετρούπολης. Στα 1918-20, ως πρόεδρος 
του Στρατιωτικού Επαναστατικού Συμβου¬ 
λίου, συγκρότησε από το μηδέν τον Κόκκι¬ 
νο Στρατό και ηγήθηκε της υπεράσπισης της 
επανάστασης. Διεξήγαγε τις διαπραγματεύ¬ 
σεις στο Μπρέστ - Λιτόφσκ για τη σύναψη 
ειρήνης με τη Γερμανία, μετατρέποντας μια 
άνιση μάχη του νεαρού εργατικού κράτους 
και τις οδυνηρές παραχωρήσεις που του 
επιβλήθηκαν σε αντιπολεμική, διεθνιστική, 
επαναστατική προπαγάνδα. 

Παράλληλα, μαζί με τον Λένιν, θεμελί¬ 
ωσε την Κομμουνιστική (Τρίτη) Διεθνή, της 
οποίας επεξεργάστηκαν τα πιο σημαντικά 
ντοκουμέντα. Το 1924, μετά τον θάνατο του 
Λένιν και την υποχώρηση της παγκόσμιας 
επανάστασης, η γραφειοκρατία και ο Στάλιν 
ξεκίνησαν να εδραιώνονται. Τον επόμενο 
χρόνο, ο Τρότσκι καθαιρέθηκε από το Επα¬ 
ναστατικό Πολεμικό Συμβούλιο και το 1926 
απ’ το Πολιτικό Γραφείο. Θα ακολουθήσει η 
καθαίρεσή του απ’ την Εκτελεστική Επιτρο¬ 
πή της Κομμουνιστικής Διεθνούς, από την 
Κεντρική Επιτροπή και τελικά η διαγραφή 
του από το Κόμμα. Το 1928 ο Τρότσκι εξο¬ 
ρίστηκε στο Καζακστάν. Κυνηγημένος από 
τις αστικές κυβερνήσεις και τους πράκτο¬ 


ρες του Στάλιν, κατέφυγε κατά σειρά στην 
Τουρκία, τη Γαλλία, τη Νορβηγία και τελικά 
στο Μεξικό, το 1936. Συνειδητοποιώντας 
την οριστική πολιτική χρεοκοπία της Κομ¬ 
μουνιστικής Διεθνούς και τον εκφυλισμό 
της από το σταλινισμό, ο Τρότσκι διακήρυξε 
την ανάγκη για νέα επαναστατικά κόμματα 
και νέα Διεθνή. Το 1936, με το μνημειώδες 
έργο του Προδομένη Επανάσταση , ανέλυσε 
με υποδειγματικό τρόπο το γραφειοκρα¬ 
τικό φαινόμενο, αλλά και τη γενικότερη 
οικονομική και κοινωνική κατάσταση στη 
Σοβιετική Ένωση. Ο Τρότσκι ξεσκέπασε 
συστηματικά τα σταλινικά εγκλήματα και 
με αδιάσειστα στοιχεία αποκάλυψε την 
πλεκτάνη των δικών - παρωδία της Μό¬ 
σχας. Απέναντι στα εγκλήματα ενάντια στα 
στελέχη και τους οπαδούς της Αριστερής 
Αντιπολίτευσης σ’ όλο τον κόσμο, το 1938 
συνήλθε στο Παρίσι το ιδρυτικό Συνέδριο 
της 4ης Διεθνούς, την οποία ο Τρότσκι θεω¬ 
ρούσε ζωτική για τη διατήρηση της συνέχει¬ 
ας του επαναστατικού μαρξισμού. Το 1939, 
με σειρά άρθρων, κάλεσε σε πάλη ενάντια 
στον δεύτερο ιμπεριαλιστικό πόλεμο. Τον 
Μάη του 1940 στις ΗΠΑ, η Συνδιάσκεψη 
Έκτακτης Ανάγκης της 4ης Διεθνούς υιο¬ 
θέτησε το Μανιφέστο του Τρότσκι ενάντια 
στο επερχόμενο σφαγείο, με τίτλο Η Προλε¬ 
ταριακή Επανάσταση και ο Δεύτερος Παγκό¬ 
σμιος Πόλεμος. 

Η ζωή και το έργο του Τρότσκι είναι ένα 
ορόσημο του περασμένου αιώνα, ακλόνητο 
θεμέλιο για την επαναστατική δράση της 
εργατικής τάξης και των κομμουνιστών, για 
τη νίκη της επανάστασης και του σοσιαλι¬ 
σμού. 

■ Γρηγόρης Καρβούνης 


Τριάντα χρόνια από το θάνατο του Χρήστου Αναστασιάδη 


Ο Χρήστος Αναστασιάδης (1910- 
1987) γεννήθηκε στη Σμύρνη το 
1910 όπου έζησε μέχρι και την 
καταστροφή της πόλης, ήταν 
τότε 12 χρονών. Στη συνέχεια βρέθηκε στην 
Ελλάδα (Αθήνα) μαζί το περίπου 1,5 εκατ. 
πρόσφυγες από τη Μ. Ασία, την Α. Θράκη 
και τον Πόντο. 

Στην Αθήνα σπούδασε νομικά και αρ¬ 
κετά νέος επηρεάστηκε από τις κοινωνικές 
θεωρίες του μαρξισμού, παίρνοντας ενεργό 
μέρος στο φοιτητικό και εργατικό κίνημα. 
Συμμετείχε ενεργά στη μεγάλη φοιτητική 
απεργία του 1929, στη διάρκεια της οποίας 
συνδέθηκε με την Αριστερή Αντιπολίτευ¬ 
ση και τον τροτσκισμό. Στο πρόγραμμα του 
τροτσκισμού και της 4ης Διεθνούς αφιέρω¬ 
σε ολόκληρη τη ζωή του, και εξελίχθηκε σε 
ηγετική του φυσιογνωμία -η πιο σημαντική 
μετά τον Παντελή Πουλιόπουλο- και έπαιξε 
κορυφαίο ρόλο στην επεξεργασία, διατήρη¬ 
ση και διάδοση του επαναστατικού μαρξι¬ 
σμού στη χώρα μας. 

Από το «Αρχείο του Μαρξισμού» βρέ¬ 
θηκε, μετά τη διάσπαση του 1934, στις ομά¬ 
δες «Μπολσεβίκος» και «Νέος Δρόμος» και 
κατόπιν στην ΕΟΚΔΕ (Ενιαία Οργάνωση 
Κομμουνιστών Διεθνιστών Ελλάδας), που 
δημιουργήθηκε από την ενοποίηση όσων 
αποχώρησαν από το Αρχείο με την ΟΚΔΕ 
(Οργάνωση Κομμουνιστών Διεθνιστών Ελ¬ 
λάδας), την οποία είχε ιδρύσει ο Π. Πουλι- 
όπουλος έπειτα από την ένωση της ομάδας 
«Σπάρτακος» με άλλες ομάδες. Ο Χρήστος 
Αναστασιάδης, μέχρι την εκτέλεση του 
Πουλιόπουλου το 1943 στο Νεζερό από τις 
κατοχικές δυνάμεις, υπήρξε ο στενότερος 
συνεργάτης του και αυτός που διέσωσε τα 
κείμενά του, τις συζητήσεις μεταξύ των τρο- 
τσκιστών στη Ακροναυπλία (τα «Τετράδια 
της Φυλακής») και τα αρχεία της οργάνω¬ 
σης (ΚΔΚΕ και κατόπιν ΟΚΔΕ), όπως και 


άλλων οργανώσεων μέχρι το θάνατό του. Ο 
X. Αναστασιάδης, όπως λέει ο σ. Β. Σγουρός, 
«ήταν ο δημοσιογράφος της οργάνωσης, η 
εφημερίδα, το περιοδικό, οι εκδόσεις». Υπήρ¬ 
ξε ο ζωντανός συνδετικός κρίκος της νέας 
γενιάς με το προπολεμικό εργατικό κίνημα, 
τις ιδέες της Αριστερής Αντιπολίτευσης και 
του επαναστατικού μαρξισμού-τροτσκισμού, 
επανεκδίδοντας μεταξύ άλλων σχεδόν όλα 
τα σημαντικά κείμενα του Π. Πουλιόπουλου, 
τους τόμους του Σπάρτακου, του Προλετάρι¬ 
ου και του Διεθνιστή της Κατοχής στη σειρά 
των εκδόσεων της Πρωτοποριακής Βιβλιο¬ 
θήκης. 

Στο ενοποιητικό συνέδριο των τροτσκι- 
στικών οργανώσεων τον Ιούλιο του 1946, ο 
X. Αναστασιάδης μαζί με τον Λουκά Καρλιά- 
φτη έπαιξαν τον πιο σημαντικό ρόλο. Από 
αυτή την ενοποίηση γεννήθηκε το ΚΔΚΕ 
(Κομμουνιστικό Διεθνιστικό Κόμμα Ελλά¬ 
δας - Ελληνικό τμήμα της 4ης Διεθνούς), 
του οποίου ο Χρήστος Αναστασιάδης εκλέ¬ 
χτηκε πρώτος Γενικός Γραμματέας. Στις συ¬ 
ζητήσεις με το ΚΚΕ το 1946, ο Χρήστος Ανα¬ 
στασιάδης (μαζί με τους Λ. Καρλιάφτη και 
Αγι Στίνα) εκπροσώπησε το ΚΔΚΕ (τα πρα¬ 
κτικά των συζητήσεων έχουν εκδοθεί από τις 
εκδόσεις Πρωτοποριακή βιβλιοθήκη με τον 
τίτλο Διαλέξεις - Συζητήσεις ΚΚΕ - ΚΔΚΕ) 

Στη διάρκεια της δικτατορίας του 1967, 
το ΚΔΚΕ με τη τεράστια συμβολή του Χρή¬ 
στου Αναστασιάδη έβγαζε τρία παράνομα 
πολυγραφημένα έντυπα: την Εργατική Πάλη 
ως πολιτικό όργανο, την 4η Διεθνή, ως θεω¬ 
ρητικό, και τον Αγωνιστή. Μετά την πτώση 
της Χούντας το ΚΔΚΕ, που τον Γενάρη του 
1975 μετονομάστηκε σε ΟΚΔΕ (Οργάνω¬ 
ση Κομμουνιστών Διεθνιστών Ελλάδας), 
έβγαζε την εβδομαδιαία εφημερίδα Εργατική 
Πάλη (την οποία κρατά ο αναγνώστης στα 
χέρια του) και το θεωρητικό περιοδικό Μαρ¬ 
ξιστικό Δελτίο (σταμάτησε να εκδίδεται τον 


Μάρτη του 1986), στα οποία ο X. Αναστασι¬ 
άδης αρθρογραφούσε τακτικά. 

Η πολιτική αρθρογραφία του και το με¬ 
ταφραστικό έργο του (χρησιμοποιούσε τα 
ψευδώνυμα X. Αθανασιάδης, Ο. Θαλασσι¬ 
νός και τα αρχικά Ο. Ο., X. Α. και Ο) ήταν 
πολύ πλούσια και σημαντικά. Ήταν η ψυχή 
των εκδόσεων Πρωτοποριακή Βιβλιοθήκη, 
οι οποίες έκαναν γνωστές τις απόψεις των 
Λέον Τρότσκι, Ρόζα Λούξεμπουργκ κ.ά., των 
ηγετών της 4ης Διεθνούς (Ερνέστ Μαντέλ, 
Λίβιο Μαϊτάν, Πιερ Φρανκ, κ.ά.) στους αγω¬ 
νιστές του εργατικού και επαναστατικού κι¬ 
νήματος. Τέλος, το αρχείο του είναι τεράστιο 
(το μέρος που αφορά την Ελλάδα βρίσκεται 
στο Ελληνικό Λογοτεχνικό Ιστορικό Αρχείο) 
και αποτελεί ανεκτίμητη κληρονομιά για 
όσους θέλουν να μελετήσουν το εργατικό κί¬ 
νημα και την πορεία της μαρξιστικής σκέψης 
στην χώρα μας και όχι μόνο. Πολλές από τις 
μεταφράσεις του δημοσιεύτηκαν και από άλ¬ 
λες εκδόσεις (Νέα Σύνορα, ΟιιίεηΒει^ κ.λπ.). 
Ο X. Αναστασιάδης εργάστηκε για πολλά 
χρόνια ως δημοσιογράφος (διορθωτής) 
στο Βήμα. Στη συλλογή Ο Τροτσκισμός και 
η Εποχή μας, που επιμελήθηκε ο Βαγγέλης 
Σακκάτος, βρίσκονται πολλά άρθρα και κεί¬ 
μενά του. Επίσης το βιβλίο Βασικά Ζητήματα 
του Εργατικού Κινήματος, είναι ουσιαστικά 
δικό του έργο. 

Αν και ο X. Αναστασιάδης (μαζί με τους 
σ. Στέργιο Κατσαρό και Σπύρο Πολύζο, τότε 
και οι τρεις μέλη τις Εξελεγκτικής Επιτροπής) 
έπαιξε σημαντικό ρόλο στη «διάσπαση» της 
ΟΚΔΕ το 1986 (ο οποίος πάντοτε θα αποτε¬ 
λεί ένα ερωτηματικό για όσους τον γνώρι¬ 
ζαν, όπως ισχύει και για τους δυο άλλους συ¬ 
ντρόφους) και ακολούθησε την ομάδα που 
αποσχίστηκε από την οργάνωση, αυτό σε 
καμιά περίπτωση δεν μειώνει την τεράστια 
συμβολή του στην ιστορία του επαναστατι¬ 
κού μαρξισμού-τροτσκισμού στη χώρα μας. 



Αλλωστε γνωρίζουμε, αν και πέθανε λίγα 
χρόνια μετά την ουσιαστικά απολιτική «διά¬ 
σπαση», ότι δεν έπαψε να ενδιαφέρεται για 
τους συντρόφους του της ΟΚΔΕ. Η ΟΚΔΕ 
θα τιμά πάντοτε αυτόν το μεγάλο μαρξιστή 
επαναστάτη, τον σεμνό με τον πληβειακό 
χαρακτήρα, στον οποίο το εργατικό και ιδι¬ 
αίτερα το επαναστατικό κίνημα οφείλει τόσα 
πολλά. 

Ο X. Αναστασιάδης πέθανε στην Αθή¬ 
να στις 12 Σεπτεμβρίου 1987 από καρδιακό 
επεισόδιο. Η απώλειά του άφησε ένα πολύ 
μεγάλο κενό. Για τον θάνατό του η Ενιαία 
Γραμματεία της 4ης Διεθνούς απέστειλε μή¬ 
νυμα δύο μέρες αργότερα, σημειώνοντας 
μεταξύ άλλων τα παρακάτω: «Ο σύντροφος 
Χρήστος, ένας από τους τελευταίους που εί¬ 
χαν συμμετάσχει στο μακρύ αγώνα της Αρι¬ 
στερής Αντιπολίτευσης για την υπεράσπιση 
του επαναστατικού μαρξισμού και την οικο¬ 
δόμηση της 4ης Διεθνούς, έφυγε». 

Σ.Π. 


& 

Ποίηση και Επανάσταση, 
μια αναφορά στον ΟκιώΒρη και τα αστερνά 

■ Κίμων Ρηγόπουλος 

Η Εργατική Πάλη ευχαριστεί τον σύντροφο Κίμωνα Ρηγόπονλο για το άρθρο, 
«Ποίηση και Επανάσταση, μια αναφορά στον Οκτώβρη και τα υστερνά» 

που μας έδωσε για δημοσίευση. 


Φ 


εκινω μ ενα περιστατικό, 
μιαν Ασύμπτωτη σύμπτωση 5 
για κάποιον ανυποψίαστο, 
που κορυφώνει δραματικά τη 
ρήξη μιας πυρετικής σχέσης. Μιλώ για τη 
σχέση της ποίησης και των ποιητών με την 
Οκτωβριανή Επανάσταση ως τον άδοξο 
εκφυλισμό της. 

Στις 21 Απριλίου του 1930 και στο 
κρατικό τσίρκο της Μόσχας, ανεβαίνει 
το έργο του Βλαντίμιρ Μαγιακόφσκι_ «Η 
Μόσχα στις φλόγες» Το έργο αυτό, ολο¬ 
κληρωτικά στρατευμένο στην υπόθεση 
της επανάστασης, γράφτηκε από τον 
ποιητή ως φόρος τιμής στην επανάσταση 
του 1905, το προανάκρουσμα δηλαδή του 
κατακόκκινου Οκτώβρη. Στο ανέβασμα 
του έργου του απούσιαζε ο συγγραφέας 


διότι μόλις πριν μια εβδομάδα 
είχε αυτοκτονήσει. Τι σημαίνει 
αυτό; Πώς ένας δημιουργός, 
που καταφάσκει με όλο του 
το είναι την επανάσταση, τις 
απεριόριστες δυνατότητες της 
ζωής, αρνείται να ζήσει; Πώς 
ένας πυρακτωμένος από τις 
ιδέες της επανάστασης ποιη¬ 
τής σφραγίζει με το απονενο¬ 
ημένο το νόημά της; Μεσολάβησε φυσικά 
ο πνιγηρός σταλινισμός. Σε αυτό κανείς 
νοήμων άνθρωπος δεν μπορεί πια να δι¬ 
αφωνήσει. Όμως δεν πρόκειται μόνο γι’ 
αυτό. Δεν συμφέρει την επανάσταση και 
τους επαναστάτες η συρρίκνωση του προ¬ 
βλήματος και η συσταλτική ερμηνεία του. 
Πρόκειται για το μεγάλο πρόβλημα που 
θέτει η μακρά συνοδοιπορία των ποιητών 
καί της ποίησης με ό, τι ρευστοποιείται από 
ιδέες σε πράξη , κατά την εμπράγματη με¬ 
τάβαση προς τον κομμουνισμό. Και είναι 
κάτι που το έθεσε ως πρόβλημα ο Τρότσκι 
διερευνώντας ενορατικά τη διαδρομή 
από το αυστηρά αναγκαίο και το αυστη¬ 
ρά χρήσιμο ως την χωρίς εξαναγκασμούς 
ομορφιά. Τιμώντας τη μνήμη του αυτό- 
χειρα ποιητή Σεργκέι Γεσένιν, το 1925, ο 


Τρότσκι έλεγε; Ο Γεσένιν υπήρξε ένας άν¬ 
θρωπος τρυφερός, εσωτερικός και λυρικός. 
Η Επανάσταση είναι όμως πάντοτε επική 
και δημόσια. Ακριβώς πάνω σε αυτό το τε¬ 
ντωμένο σχοινί αυτής της αδήριτης αντί¬ 
φασης περπάτησαν και ο λυρικός Γεσένιν 
και ο Επικός 5 Μαγιακόφσκι. Γιατί και τα 
κρουστά όργανα του έπους μπορούν να 
ηχήσουν παράτονα, σχεδόν βάρβαρα, 
χωρίς τη γλυκιά συνοδεία της εξημερωτι¬ 
κής λύρας. Γράφει πάνω σ’ αυτό ο Γεσένιν: 
«Για τον Οκτώβρη θα δινα και τη ζωή 
μου. Μόνο τη λύρα μου τη λατρευτή δεν 
θα τη χάριζα » 

Το δίλημμα, φίλος ή εχθρός της επα¬ 
νάστασης, θα μπαίνει ως ερώτημα πάντο¬ 
τε κάθετα. Και κανείς δεν μπορεί στρε- 
ψόδικα να το αποφύγει. Η ποίηση όμως 
αδυνατεί από τη φύση της να περιοριστεί 
σε διαζεύξεις. Και αυτό δεν συμβαίνει από 
κάποιον δήθεν καιροσκοπισμό του ποιη¬ 
τή, αλλά από την ανάγκη του να απαντή¬ 
σει στο επείγον με όρους αιωνιότητας. Το 
υλικό του ποιητή είναι η έντεχνη αμφιβο¬ 
λία του που την κάνει προωθητική σκέψη 
της επανάστασης η ίδια η επανάσταση. 
Ο ποιητής εξορύσσει το ανθρώπινο των 
ανθρώπων και η επανάσταση το επεξερ¬ 


γάζεται. Ό, τι δεν αποσιωπάται επειδή 
το 'έσκιαζε η φοβέρα είναι η ευλογημένη 
συμβολή της ποίησης στον προς την κομ¬ 
μουνιστική κοινωνία πορευόμενο κόσμο. 

Η επανάσταση οφείλει να αντλήσει 
την άυλη ύλη από αυτούς τους «εκ γενε¬ 
τής απροστάτευτους» Αν αυτό δεν συμβεί 
καμιά επανάσταση δεν μακροημερεύει, 
καμιά επανάσταση δεν είναι και τόσο επα¬ 
νάσταση. Κανείς από τους ιδιωματικούς 
άρχοντες και κουρελήδες, τους ποιητές, 
δεν περισσεύει στην πατρίδα των ευγενών 
ψυχών. Αυτοί οι χαρισματικοί πολυτραυ- 
ματίες της χαμοζωής που την εξωθούν στα 
έσχατα όρια του εξανθρωπισμού μας, είναι 
οι δίηε ηοπ συνοδοιπόροι στην έφοδό 
μας στον ουρανό. Ο πολιτισμός άλλωστε 
δεν είναι κάποια μερεμέτια που αναπαλαι- 
ώνουν τη βαρβαρότητα, κάποιες κομψές 
παρεμβάσεις στο απάνθρωπο στερέωμα 
του καπιταλισμού. Είναι ο καθολικός τρό¬ 
πος οικοδόμησης του κομμουνισμού και, 
κυρίως, οι σχέσεις μεταξύ αυτών που ανα¬ 
λαμβάνουν εθελοντικά τούτο το έργο. 

«Προλεταριακή τέχνη δεν θα υπάρξει 
πραγματικά ποτέ γιατί το προλεταρι¬ 
ακό καθεστώς είναι πρόσκαιρο και με¬ 
ταβατικό » Αυτή είναι η παρακαταθήκη 


Το πραξικόπημα 
ίου Κορνίλοφ 



Τ ο τέλος των Ιουλιανών βρήκε 
την επανάσταση να έχει δε¬ 
χτεί το πιο σοβαρό χτύπημα 
από τον Φλεβάρη και μετά. 
Οι Μπολσεβίκοι βρίσκονταν στη μισοπα- 
ρανομία, με τα σημαντικότερά τους στε¬ 
λέχη φυλακισμένα ή να κρύβονται. 

Ο σοσιαλεπαναστάτης Κερένσκι ανα¬ 
λαμβάνει την πρωθυπουργία, όμως οι 
πραγματικοί κύριοι της κυβέρνησης φαί¬ 
νεται να είναι οι Καντέτοι, το αστικό κόμ¬ 
μα που οι υπουργοί του είχαν παραιτηθεί 
πριν τα Ιουλιανά και που τώρα επανέρ¬ 
χεται στον κυβερνητικό συνασπισμό. Η 
αστική τάξη και η αντίδραση σήκωναν κε¬ 
φάλι απαιτώντας τώρα όλο και πιο άμεσες 
λύσεις, και σχεδιάζοντας πλέον να στρα¬ 
φούν ενάντια στους χθεσινούς συμμά¬ 
χους τους: τα συμφιλιωτικά κόμματα των 
Μενσεβίκων και των Σοσιαλεπαναστα- 
τών, αλλά και κυρίως ενάντια στα ίδια τα 
σοβιέτ των εργατών και στρατιωτών που 
τα ρεφορμιστικά κόμματα ακόμη έλεγχαν 
ως ένα βαθμό. Έχοντας πετύχει μια σημα¬ 
ντική νίκη, πίστευαν ότι είχε έρθει η ώρα 
να προετοιμαστούν για ένα αποφασιστικό 
χτύπημα στο καθεστώς που βγήκε από τη 
Φεβρουαριανή Επανάσταση, βάζοντας 
τέλος στις όποιες κατακτήσεις είχαν κα¬ 
τοχυρώσει οι εργάτες και οι αγρότες, και 


κυρίως φράζοντας τον δρόμο για τις υπό¬ 
λοιπες στις οποίες αποσκοπούσαν. 

Ο δρόμος αυτός θα περνούσε μέσα 
από ένα πραξικόπημα που θα επέβαλ¬ 
λε ένα βοναπαρτιστικό καθεστώς και θα 
μετέφερε τις πλήρεις εξουσίες στα χέρια 
της αστικής τάξης. Σαν υποψήφιος δικτά¬ 
τορας επιλέχθηκε ο παλιός μοναρχικός 
κοζάκος στρατηγός Κορνίλοφ, ο οποίος 
διορίστηκε Αρχιστράτηγος των Ενόπλων 
Δυνάμεων. 

Ο Κερένσκι, ο οποίος ονειρευόταν για 
τον εαυτό του τη θέση του βοναπάρτη- 
σωτήρα της Ρωσίας και της επανάστασης, 
συγκαλεί μια Εθνοσυνέλευση στη Μόσχα. 
Αντί όμως για τον θρίαμβο που ετοίμαζε, 
η Συνδιάσκεψη αυτή καταλήγει σε πολι¬ 
τικό φιάσκο. Ο Κορνίλοφ, παρουσιάζεται 
για πρώτη φορά επίσημα και απαιτεί να 
εφαρμόσει ένα πρόγραμμα για την επανα¬ 
φορά της πειθαρχίας στο στράτευμα και 
τη συνέχιση του πολέμου, συμπεριλαμβα- 
νόμενης και της θανατικής ποινής στα με¬ 
τόπισθεν. Οι μπολσεβίκοι καταγγέλλουν 
τη Συνδιάσκεψη και δεν συμμετέχουν. 
Η απουσία τους όμως είναι πολύ ηχηρή: 
ολόκληρη η Μόσχα είναι παραλυμένη από 
μια σχεδόν καθολική γενική απεργία, ορ¬ 
γανωμένη σε μεγάλο βαθμό από τα κάτω 
κι έχοντας τη στήριξη μόνο των Μπολσε¬ 


βίκων. Είναι η πρώτη προειδοποίηση ότι 
το χτύπημα του Ιούλη στις μάζες και στο 
κόμμα δεν ήταν ολοκληρωτικό, όσο δηλα¬ 
δή οι αντίπαλοί τους ήθελαν ή ήλπιζαν να 
είναι. 

Στις 21 Αυγούστου, οι Γερμανοί κατα¬ 
λαμβάνουν τη Ρίγα. Από κει και πέρα το 
σχέδιο του Κορνίλοφ μπαίνει στην τελική 
ευθεία με στόχο να εξαπολύσει το πραξι¬ 
κόπημα στα τέλη Αυγούστου. Το σχέδιο 
είχε ως εξής: Μια δέσμη βαριών αντερ- 
γατικών μέτρων θα ψηφίζονταν από την 
Προσωρινή Κυβέρνηση εκείνες τις μέρες 
(αύξηση στην τιμή του ψωμιού, απαγό¬ 
ρευση κομμάτων στο μέτωπο, επαναφορά 
θανατικής ποινής κ.λπ.). Αν οι εργάτες και 
οι φαντάροι της Πετρούπολης δεν ξεση¬ 
κώνονταν με αυτό, μια προβοκάτσια είχε 
προετοιμαστεί ώστε να δώσει την ευκαι¬ 
ρία στον στρατηγό να μπει στην Πετρού¬ 


πολη και να πατάξει «τον κίνδυνο της 
αναρχίας και του μπολσεβικισμού». 

Παρόμοια σχέδια όμως κατάστρωνε 
τις ίδιες μέρες και ο Κερένσκι, για την 
μεταφορά απεριόριστων εξουσιών στο 
πρόσωπό του, χωρίς τον έλεγχο των Σο¬ 
βιέτ. Ο ίδιος ζήτησε από τον Κορνίλοφ τη 
μεταφορά ενός σώματος ιππικού έξω από 
την Πετρούπολη, για να χρησιμοποιηθεί 
γι’ αυτόν το σκοπό. 

Οι δύο επίδοξοι πραξικοπηματίες, έχο¬ 
ντας στην πραγματικότητα το ίδιο πρό¬ 
γραμμα, έρχονταν αντιμέτωποι. Στις 27 
Αυγούστου ο Κερένσκι διατάζει τον Κορ¬ 
νίλοφ να μεταβεί άμεσα στην Πετρούπο¬ 
λη. Ο αρχιστράτηγος αρνείται και ανακοι¬ 
νώνει το πραξικόπημά του. Σχεδόν όλοι 
οι στρατηγοί περνάν με το μέρος του. Οι 
καντέτοι παραιτούνται για άλλη μια φορά 
από την κυβέρνηση, ενώ οι πρεσβευτές 

του Τρότσκι σχετικά με την τέχνη. 
Όταν όμως η σταλινική γραφειο¬ 
κρατία, καταργώντας την εξουσία 
των σοβιέτ και «ξεχνώντας» το κα¬ 
θήκον της μετάβασης, αποφάσισε 
το προσωρινό να το εκτρέφει σε 
αιώνιο, θα έπρεπε να ανακαλύψει 
και τους πρόθυμους να υμνήσουν 
τα έργα και τις ημέρες της ποιητές. 
Και όπως κάθε σφετεριστής πράττει 
για να διαιωνίσει τα προνόμιά του, 
«αγκάλιασε» τους απολογητές του 
καθεστώτος και έστειλε στο πυρ 
το εξώτερον εκείνους τους ποιητές 
που δεν ήταν διατεθειμένοι να πα¬ 
ζαρέψουν με την εύνοια του σταλι¬ 
νισμού την φωτιά που τους έκαιγε 
τα σωθικά. Ο Ζντανοφισμός υπήρ¬ 


ξε η καρικατούρα των κατ’ «επιθυ¬ 
μίαν» τους και κατά παραγγελίαν 
ποιητών. Μια εργολαβία αγιογρα¬ 
φίας για την οποία αρκούσε το δι¬ 
αβατήριο της οσφυοκαμψίας και 
απούσιαζε εντελώς το ζητούμενο 
μιας οικουμενικής αρμονίας, που 
δεν μπορεί να κωδικοποιηθεί σε 
μια συγκυριακή και με το αζημίωτο 
στράτευση. Η περίφημη 'σύγκλι- 
ση του ποιητή και του εργάτη δεν 
επιτυγχάνεται με αναγκαστικά δι¬ 
ατάγματα ούτε το έργο του ποιητή 
μπορεί να μετρηθεί με την ιδιοτελή 
μεζούρα της κομματικής γραφει¬ 
οκρατίας. Και είναι τουλάχιστον 
προσβολή για το ταμείο της συ- 
μπαντικής ομορφιάς, που γι’ αυτό 
φροντίζει ο ποιητής, 
οι κομματικοί Μέδι- 
κοι να προστατεύουν 
και να εξορίζουν καλ¬ 
λιτέχνες σύμφωνα με 
τα συμφέροντα της 
θλιβερής αυτοσυντή¬ 
ρησής τους. Άλλο 
πράγμα το: είμαι με 
την επανάσταση και 
άλλο το: κατασκευάζω 
αισθητικό ρεύμα και 
καλλιτέχνες που το 
υπηρετούν. 


Α Βλαντίμιρ Μαγιακόφσκι 


«...Και επειδή 
ποτέ δεν είπαμε τίπο¬ 
τα 

δεν μπορούμε 
πια να πούμε τίποτα» 
Βλαντίμιρ 
Μαγιακόφσκι 


Για τον εθισμό στη σιωπή μας 
μιλάει ο Μαγιακόφσκι. Στην καθε¬ 
στωτικά επιβεβλημένη σιωπή. Αν 
την αποδεχτείς θα απολαμβάνεις 
πιθανόν ως ανδράποδο κάποια 
μπόνους από το στρωμένο τραπέ¬ 
ζι της εξουσίας. Θα φθέγγεσαι και 
θα γρυλίζεις όταν σου το ζητούν 
κάποια ΖΗΤΩ, ΖΗΤΩ, ΖΗΤΩ. Τι 
σχέση μπορεί να έχει όλο αυτό με 
την ποίηση; Τι σχέση μπορεί να έχει 
όλο αυτό με την επανάσταση; 

Ο ποιητής δεν είναι κάποιος με 
το ταλέντο να σκαρώνει στίχους. 
Είναι η κατάσταση των πραγμάτων, 
η συμπυκνωμένη εμπειρία της αν¬ 
θρώπινης περιπέτειας. 

«Η ζωή προχωράει γοργά μα 
κανείς δεν μου γνέψει 

σε βλέμμα κανένα δεν συνα¬ 
ντώ παρηγοριά» Σεργκέι Γεσένιν 

«Η βάρκα τον έρωτα συντρί¬ 
φτηκε πάνω στην καθημερινότη¬ 
τα», Βλαντίμιρ Μαγιακόφσκι 

Για να μη συντριφτεί η βάρκα 
του έρωτα μαζί με την επιβαίνουσα 
επανάσταση στα βράχια της καθη¬ 
μερινότητας, για να συναντά την 
παρηγοριά το βλέμμα του ποιητή, 
για να μην μετεωρίζεται αδέξια το 
επόμενο βήμα μας προς τον κομ¬ 
μουνισμό, χρειάζεται η δική μας 
επάρκεια. Δεν υπάρχει γνώση χωρίς 
επίγνωση, όραμα χωρίς το προοικο- 
νομημένο δείγμα γραφής του στις 
σχέσεις μας. Και η ποίηση σε αυτή 
την ευλογημένη περιπέτεια είναι ο 
ασφαλής οδηγός και ιχνηλάτης του 
αποφασισμένου οδοιπορικού μας._ 


της Αντάντ πιέζουν τον Κερένσκι 
να συμβιβαστεί. Ο πραξικοπηματί¬ 
ας στρατηγός φαίνεται ότι θα κάνει 
περίπατο, ενώ οι διαταγές του είναι 
ρητές: ολοκληρωτικό ξήλωμα του 
σοβιετικού καθεστώτος. 

Το μόνο που «ξέχασαν» να υπο¬ 
λογίσουν αστοί, ιμπεριαλιστές και 
πραξικοπηματίες, ήταν η κατάστα¬ 
ση του κινήματος των εργατών και 
των στρατιωτών. Ενώ τα απομεινά- 
ρια της Προσωρινής Κυβέρνησης 
περιμένουν παραλυμένα την επέ¬ 
λαση του στρατού, οι Μπολσεβίκοι 
και οι εργάτες αναλαμβάνουν δρά¬ 
ση. 

Το Σοβιέτ δημιουργεί ένα νέο 
όργανο, την Επιτροπή Άμυνας ή 
Στρατιωτική Επαναστατική Επιτρο¬ 
πή, επιφορτισμένη με το καθήκον 
της πάταξης της αντεπανάστασης. 
Η επιτροπή αυτή αποτέλεσε μια 
υποδειγματική εφαρμογή της τα¬ 
κτικής του Ενιαίου Μετώπου, αλλά 
τον σημαντικότερο ρόλο σε αυτήν 
έπαιξαν οι Μπολσεβίκοι, στους 
οποίους αναγκάστηκαν να προ- 
στρέξουν τα συμφιλιωτικά κόμμα¬ 
τα, αφού χωρίς αυτούς κάθε προ¬ 
σπάθεια απεύθυνσης στους εργάτες 
ή στους φαντάρους θα ήταν μάταιη. 
Η Επιτροπή δίνει εντολές για τον 
εξοπλισμό των εργατών και την 
ταχεία εκπαίδευσή τους στα όπλα 
από έμπειρους φαντάρους. Πολιτο¬ 
φυλακές συλλαμβάνουν ύποπτους 
αντιδραστικούς. Τα σοβιέτ των 
συνοικιών αναλαμβάνουν πλούσια 
δράση, με τους εργάτες να δουλεύ¬ 


ουν εθελοντικά έως και 16 ώρες τη 
μέρα για την κατασκευή οχυρωμα¬ 
τικών έργων. Παράλληλα, τα συν¬ 
δικάτα των σιδηροδρομικών σε όλη 
τη χώρα σαμποτάρουν τις γραμμές 
ενώ οι ταχυδρομικοί φροντίζουν να 
μην φτάνουν στον προορισμό τους 
οι εντολές των στρατηγών. Ταυτό¬ 
χρονα με την προετοιμασία για τη 
μάχη, οι μάζες με επικεφαλής τους 
Μπολσεβίκους διεξάγουν και μια 
τεράστια εκστρατεία προπαγάνδας 
μέσα στις γραμμές του εχθρού. Φα¬ 
ντάροι κι εργάτες αγκιτάτορες απο¬ 
καλύπτουν συνεχώς στους στρατι¬ 
ώτες του Κορνίλοφ τον πραγματικό 
λόγο για τον οποίον εκστρατεύουν 
και τις συνέπειες που θα έχει η κί¬ 
νηση αυτή. Τα αποτελέσματα είναι 
θεαματικά. Σε 4 ημέρες στο στρα¬ 
τόπεδο των στασιαστών επικρατεί 
πλήρες χάος. Ο στρατός που θα 
ισοπέδωνε την επαναστατική Πε¬ 
τρούπολη καταρρέει πριν προλάβει 
να ρίξει ούτε μια τουφεκιά. 

Το πραξικόπημα όχι μόνο δεν 
πέτυχε τους στόχους του, δηλαδή 
τη συντριβή των Σοβιέτ και των ερ¬ 
γατικών οργανώσεων, αλλά αντί¬ 
θετα «κέντρισε» τα αντανακλαστι¬ 
κά των εργατών, ωθώντας τους να 
ξεπεράσουν ταχύτατα το χτύπημα 
που είχαν δεχτεί τον Ιούλη και να 
μπουν με νέα ορμή και αποφασιστι¬ 
κότητα στον πολιτικό στίβο, βλέπο¬ 
ντας τα εντυπωσιακά αποτελέσμα¬ 
τα της δράσης τους. Με το τέλος 
του πραξικοπήματος, μπορεί οι ση¬ 
μαντικότεροι μπολσεβίκοι ηγέτες 


να βρίσκονται ακόμα στη φυλακή 
ή στην παρανομία, αλλά το κόμμα 
δέθηκε πια οριστικά και αμετάκλη- 
τα με τις μάζες. Αποδείχτηκε όχι 
μόνο το κόμμα που επαληθεύτηκε 
πλήρως στις προβλέψεις του, αλλά 
και το κόμμα της άμεσης, αποτελε¬ 
σματικής και νικηφόρας δράσης. 

Αυτό που υπερασπίστηκαν οι 
εργάτες δεν ήταν ούτε το ερμαφρό¬ 
διτο καθεστώς της διαρχίας, ούτε 
πολύ περισσότερο την Προσωρινή 
Κυβέρνηση και τον Κερένσκι, αλλά 
τις κατακτήσεις που είχαν κερδίσει 
με την πρώτη επανάσταση. Στην δι¬ 
καιολογημένη ανυπομονησία τους 
να ξεμπερδεύουν και με την κυβέρ¬ 
νηση, ο φυλακισμένος Τρότσκι είχε 
απαντήσει: «Όχι ακόμα. Στηρίξτε 
το όπλο στον ώμο του Κερένσκι 
και ρίξτε στον Κορνίλοφ. Μετά θα 
ξεκαθαρίσουμε τους λογαριασμούς 
μας με τον Κερένσκι». 

Το καθεστώς που είχε προκύψει 
από τη Φεβρουαριανή Επανάσταση 
είχε εξαντλήσει τη δυναμική του και 
αδυνατούσε να λύσει τα προβλή¬ 
ματα προς όφελος κάποιας από τις 
δύο βασικές τάξεις. Η περίοδος της 
ισορροπίας είχε τελειώσει. Το πρα¬ 
ξικόπημα των αστών το έδειξε αυτό 
ξεκάθαρα. Η αποτυχία του έριχνε 
τώρα την ευθύνη στο προλεταριά¬ 
το να δοκιμάσει τη δίκιά του λύση, 
τη μετατροπή της επανάστασης σε 
σοσιαλιστική. 

■ Γιάννης Σμ. 


ΔΙΗΜΕΡΟ ΕΚΔΗΛΟΣΕΟΝ 
ΤΗΣ ΟΚΔΕ 

4-5/11, Αθήνα 

Η καμπάνια που εγκαινίασε από τις αρχές του έτους 
η ΟΚΔΕ για να τιμήσει τη συμπλήρωση 100 χρό¬ 
νων από το ξέσπασμα και τη νικηφόρα κατάληξη 
της σπουδαίας Επανάστασης του 1917 στη Ρωσία, καμπάνια 
μνήμης και αγώνα, κορυφώνεται στις 4 και 5 Νοεμβρίου με 
μια διαδήλωση πολιτικού - επετειακού χαρακτήρα και πλού¬ 
σιο πρόγραμμα συζητήσεων. 

Οι συζητήσεις θα καταπιαστούν με ορισμένα από τα πιο 
σημαντικά και επίκαιρα ζητήματα, όπως η δράση των Σοβιέτ 
και των μπολσεβίκων μεταξύ του Φλεβάρη και του Οκτώβρη 
του 1917, η οικοδόμηση της 3ης Διεθνούς, η οικοδόμηση 
του σοσιαλισμού, η επικράτηση του σταλινισμού, η αναγκαι¬ 
ότητα και ιστορική εξέλιξη της πολιτικής επανάστασης. Στα 
πάνελ των ομιλητών θα βρίσκονται, πέρα από εκπροσώπους 
της ΟΚΔΕ, αγωνιστές του εργατικού κινήματος από την Ελ¬ 
λάδα και το εξωτερικό, καθώς και ακαδημαϊκοί και μελετη¬ 
τές. 

Όλο το προηγούμενο διάστημα, η ΟΚΔΕ διεξήγαγε μια 
πλατιά καμπάνια ενημέρωσης και δράσης για την επέτειο 
της συμπλήρωσης των 100 χρόνων από την Οκτωβριανή 
Επανάσταση. Στα πλαίσια της καμπάνιας: 

- Πραγματοποιήθηκαν επεμβάσεις σε λαϊκές γειτονιές 
και δήμους με ενημερωτικό υλικό για την ιστορία και σημα¬ 
σία της Οκτωβριανής Επανάστασης. 

- Πραγματοποιήθηκε ο πρώτος γύρος των εκδηλώσεων- 
συζητήσεων τον Φλεβάρη, σε Αθήνα, Θεσσαλονίκη, Ιωάννι¬ 
να, Θήβα, Ιεράπετρα και Αλεξανδρούπολη. 

- Η Εργατική Πάλη δημοσίευσε πολλά άρθρα που αφο¬ 
ρούσαν διάφορες πλευρές των γεγονότων και της επίδρασης 
της Οκτωβριανής Επανάστασης. 

- Οι εκδόσεις Εργατική Πάλη προχώρησαν στην έκδο¬ 
ση ή επανέκδοση σημαντικών βιβλίων και μπροσουρών, 
συμπεριλαμβανομένων των έργων του Τρότσκι Ιστορία της 
Ρώσικης Επανάστασης, Προς τον Σοσιαλισμό ή Προς τον Κα¬ 
πιταλισμό;, Λογοτεχνία και Επανάσταση, Η Πλατφόρμα της 
Ενωμένης Αντιπολίτευσης (1927), καθώς και του Δέκα Μέρες 
που Συγκλόνισαν τον Κόσμο (Τζ. Ριντ), μιας μπροσούρας της 
ΟΚΔΕ κ.ά. 

- Πραγματοποιήθηκαν προβολές ιστορικών ντοκιμαντέρ 
και φιλμ. 


Σήμερα, που βρισκόμαστε αντιμέτωποι με το σάπισμα 
του χρεοκοπημένου καπιταλιστικού συστήματος, που γεννά 
μνημόνια, ανεργία, φτώχεια, πολέμους και Κράτη Έκτακτης 
Ανάγκης, είναι απαραίτητη η μελέτη της νικηφόρας Ρωσικής 
Επανάστασης, καθώς και η συζήτηση για τον τρόπο με τον 
οποίο μπορούν να εφαρμοστούν τα διδάγματά της στις νέες 
συνθήκες. 

Απευθυνόμαστε σε κάθε αγωνιστή του εργατικού κινή¬ 
ματος που επιθυμεί να συζητήσει για το πώς μπορούμε να 
εφαρμόσουμε τα διδάγματα της Ρωσικής Επανάστασης ενά¬ 
ντια στο καπιταλιστικό σύστημα που, μέσα στην οικονομική 
του κρίση, δεν μπορεί να δώσει στην ανθρωπότητα τίποτε 
άλλο από αντεργατικά μνημόνια, ανεργία, φτώχεια και πο¬ 
λέμους. 

Επιθυμούμε να ανοίξουμε τη συζήτηση για τον ρόλο των 
μαζών και ειδικά της εργατικής τάξης στην ιστορία, τη ση¬ 
μασία των πολιτικών θέσεων των κομμάτων, τον ρόλο του 
ατόμου και της ηγεσίας στην ιστορία, την επαναστατική 
στρατηγική και τακτική τον 21ο αιώνα. Θέλουμε να συζητή¬ 
σουμε για τον επαναστατικό Διεθνισμό, τα καθήκοντα των 
αγωνιστών σε περιόδους πολέμου και επανάστασης, την οι¬ 
κοδόμηση της 3ης και 4ης Διεθνούς και την ανάγκη αναγέν¬ 
νησης της 4ης Διεθνούς σήμερα. 

Πάνω απ’ όλα, επιθυμούμε να προχωρήσουμε σε αγωνι¬ 
στική δράση προκειμένου να συμβάλλουμε στην αντικατά¬ 
σταση της σημερινής μνημονιακής καπιταλιστικής κοινωνίας 
με τον Σοσιαλισμό. Η συμμετοχή των σημερινών αγωνιστών 
στο επερχόμενο διήμερο της ΟΚΔΕ είναι ένας σημαντικός 
σταθμός σε αυτήν την κατεύθυνση. 


$ 

Συνέδριο ευρωπαιων αντιδραστικών στο Ταλίν τηο Ευρώπη ο 

Χυδαία αντικομμουνιστικη προπαγάνδα 


Τ ο αντικομμουνιστικό ψευτοσυ- 
νέδριο στο Ταλίν, με τίτλο «Η 
κληρονομιά του 21ου αιώνα των 
εγκλημάτων που διαπράχθηκαν 
από τα κομμουνιστικά καθεστώτα», υπεν¬ 
θυμίζει για μια ακόμα φορά την περίοδο 
αντίδρασης που διανύει η Ευρώπη, τους τε¬ 
ράστιους κινδύνους μιας ακόμα πιο βαθιάς 
αντιδημοκρατικής αναδίπλωσης ενάντια 
στην εργατική τάξη και τους λαούς. 

Από τις αρχές της δεκαετίας του 1990 
(εκμεταλλευόμενοι τον ιστορικό αποπροσα¬ 
νατολισμό του εργατικού κινήματος από την 
κατάρρευση των σταλινικών καθεστώτων), 
τα επιτελεία του ιμπεριαλισμού και του με¬ 
γάλου κεφαλαίου στην Ευρώπη έχουν επι- 
δοθεί σε μια τεράστια ιδεολογική και προ¬ 
παγανδιστική εκστρατεία για να ταυτίσουν 
τον Κομμουνισμό με το Ναζισμό. Αυτό το 
αντιδραστικό ξαναγράψιμο της ιστορίας εί¬ 
ναι ο πυρήνας και της γνωστής στην ελληνι¬ 
κή πολιτική «θεωρίας των δύο άκρων», που 
ταυτίζει τους αγωνιστές με τους χρυσαυγί- 
τες. Ειδικότερα οι ιμπεριαλιστές της ΕΕ επα¬ 
νειλημμένα προχωρούν σε συγκεκριμένες 
αποφάσεις και ενέργειες για να παραχαρά¬ 
ξουν την ιστορική συνείδηση και συλλογική 
μνήμη της εργατικής τάξης και των λαών της 
Ευρώπης, για να εγγράψουν πάνω της βίαια 
την ταύτιση Κομμουνισμού - Ναζισμού. 

Ο στόχος τους είναι διπλός: Πρώτον, να 
πάρουν μια ιστορική ρεβάνς από το επανα¬ 
στατικό και κομμουνιστικό κίνημα. Δεύτε¬ 
ρον, καθώς έχουν συνείδηση της παρακμής 
και σήψης του καπιταλιστικού συστήματος, 
της μεγάλης κρίσης της ΕΕ και γενικά του 
ευρωπαϊκού καπιταλισμού/ιμπεριαλισμού 
(αλλά και των τεράστιων ταξικών αναμε¬ 


τρήσεων που βρίσκονται μπροστά μας), να 
αποκόψουν την πορεία επανασύνδεσης της 
εργατικής τάξης και της νεολαίας με την πα¬ 
ράδοση του Επαναστατικού Μαρξισμού, του 
σοσιαλισμού και κομμουνισμού. Έτσι π.χ. 
πρόσφατα στην Ουγγαρία (όπου κυβερνά η 
μισοφασιστική κυβέρνηση Όρμπαν) έκλεισε 
το πανεπιστημιακό αρχείο του μαρξιστή Γκέ- 
οργκ Λούκατς, ενός από τους κορυφαίους 
διανοουμένους του 20ού αιώνα. 

Ιδιαίτερα στις χώρες της Βαλτικής και 
της Ανατολικής Ευρώπης, όπου έχουν κυρι¬ 
αρχήσει ακραίες αντιδραστικές, ακροδεξιές 
ή και ανοιχτά φασιστικές πολιτικές δυνάμεις, 
οι ντόπιοι γερμανοτσολιάδες συνεργάτες 
των Ναζί τιμούνται ως απελευθερωτές από 
τον κομμουνιστικό ζυγό (μνημεία, επέτειοι 
κ.λπ.), υπάρχουν απαγορεύσεις και κατα¬ 
σταλτικά μέτρα για κόμματα/οργανώσεις 
που αναφέρονται στον κομμουνισμό κ.λπ. 

Το ψευτοσυνέδριο της Εσθονίας έδειξε 
όμως και τη σαπίλα και αντιδραστικότητα 
των ντόπιων μνημονιακών όλων των απο¬ 
χρώσεων. Οι άθλιοι του ΣΥΡΙΖΑ νόμισαν 
ότι βρήκαν ευκαιρία να διαφοροποιηθούν 
από τους υπόλοιπους μνημονιακούς - και 
κυρίως να εξαπατήσουν ξανά τον ελληνικό 
λαό. Όπως και με όλη την προδοσία/μετάλ¬ 
λαξη και τα μνημονιακά εγκλήματά τους, 
έτσι και τώρα, λερώνοντας κάθε λέξη και 
αξία που πιάνουν στο στόμα τους (Αριστε¬ 
ρά κ.λπ.), γίνονται ο καλύτερος αρωγός, ο 
μπροστάρης της ιδεολογικής αντεπίθεσης 
του Μνημονιακού Καθεστώτος, των δυνά¬ 
μεων τύπου ΝΔ, ΠΑΣΟΚ, Ποτάμι κ.λπ., της 
προσπάθειάς τους να καθυποτάξουν τους 
εργαζόμενους και τη νεολαία στην αποδοχή 
του μονόδρομου των Μνημονίων. Συμπλη¬ 


ρώνοντας ο ένας τον άλλο, σάπιοι δοσίλο- 
γοι των Μνημονίων, διάφοροι δημοσιογρά¬ 
φοι και ακαδημαϊκοί προπαγανδιστές, τα 
ΜΜΕ κ.λπ., είτε ελεεινοί ψευτοαριστεροί 
είτε ανοιχτά δεξιοί και ακροδεξιοί (Αδωνις, 
Γιαννάκου -η πρώην υπουργός ανακάλυψε 
στην ιστορία την... αριστερή ρίζα του ναζι¬ 
σμού!-, Χρυσαυγίτες κ.λπ.), φέρνουν πάνω 
στην εργατική τάξη και τη νεολαία μια ακό¬ 
μα πιο μεγάλη αντιδημοκρατική αναδίπλω¬ 
ση, απειλούν να μας ρίξουν σε μια σκοτεινή 
εποχή. Ο κίνδυνος είναι μεγάλος. Οι δυνά¬ 
μεις του εργατικού κινήματος έχουν μεγάλη 
ευθύνη για την απόκρουσή του. 

Η πάλη για την απόκρουση αυτής της 
αντιδραστικής, μαύρης προπαγάνδας είναι 
αναπόσπαστο μέρος της πάλης για την ανά¬ 
πτυξη των αντιστάσεων και αγώνων, για την 
ανασυγκρότηση - ανασύνθεση του εργατι¬ 
κού κινήματος, στο ύψος των καθηκόντων 
που επιτάσσει η ιστορική, δομική κρίση του 
καπιταλιστικού συστήματος. 

Οι αγωνιστές του εργατικού κινήματος, 
εργαζόμενοι και νέοι, οι δυνάμεις που ανα- 
φέρονται στο Μαρξισμό, στην Επανάσταση 
και τον Κομμουνισμό, πρέπει να προσέ¬ 
ξουν κάτι ακόμα. Η καθαρή, ανυποχώρητη 
στάση ενάντια στον αντικομμουνισμό των 
ευρωπαιων ιμπεριαλιστών (που στο κάτω- 
κάτω κάνουν αυτό που υπαγορεύει το τα¬ 
ξικό συμφέρον τους) δεν σημαίνει σιγή για 
τον Σταλινισμό. Τα εγκλήματα του Σταλινι¬ 
σμού εντός και εκτός ΕΣΣΔ είναι τεράστια 
και μια ιστορική πραγματικότητα, που δεν 
μπορεί να αποκρύπτεται με γενικόλογες ή 
συναισθηματικές αναφορές στους ηρωικούς 
λαϊκούς αγώνες του παρελθόντος και στα 
μαρτυρικά θύματά τους. Ο Σταλινισμός είναι 


ένα νεκρό βάρος, από το οποίο αν δεν απαλ¬ 
λαγεί το εργατικό και επαναστατικό κίνημα, 
δεν μπορεί να προσανατολιστεί και να ανορ¬ 
θωθεί. Πόσο μάλλον αν υπάρχει μια αναδρο¬ 
μική αποσιώπηση και εξωραϊσμός του (στην 
οποία πρωτοστατεί το ΚΚΕ). Πέρα από την 
ίδια την ΕΣΣΔ και τη δικτατορία της σταλι¬ 
νικής γραφειοκρατίας, στις ίδιες τις χώρες 
της Βαλτικής και της Ανατολικής Ευρώπης 
(και αλλού) υπήρξε βάναυση καταπάτηση 
όχι μόνο των δημοκρατικών ελευθεριών 
αλλά και των εθνικών δικαιωμάτων/αισθη- 
μάτων - με αποτέλεσμα τις αποκρουστικές 
αλλά και τραγικές εξελίξεις μετά το 1990. 

Χωρίς μια τέτοια εξήγηση του ρόλου του 
Σταλινισμού, φτάνει κανείς σε ψευτοαριστε- 
ρές, αφηρημένες και επίσης αντιδραστικές 
«αναλύσεις» του τύπου π.χ. «οι Εσθονοί 
ήταν συνεργάτες των Ναζί» (βλ. σχετικό άρ¬ 
θρο στην φιλοκυβερνητική Εφ.Σνν. και άλλα 
παρόμοια στον Ριζοσπάστη και αλλού). 

Τα σταλινικά εγκλήματα ήταν η με¬ 
γαλύτερη αντικομμουνιστική υπηρεσία 
που προσέφερε η γραφειοκρατία στην 
παγκόσμια αστική τάξη. Κάθε υπεκφυ¬ 
γή ή αδυναμία σαφούς διαχωρισμού του 
Σοσιαλισμού/Κομμουνισμού από τον 
Σταλινισμό και τα εκτρώματά του, το 
μόνο που κάνει είναι να διευκολύνει (και 
όχι να αντιπαλεύει) την αντικομμουνι- 
στική προπαγάνδα των ευρωπαιων ιμπε¬ 
ριαλιστών. Για να τσακίσουμε τη μαύρη 
αντίδραση της ΕΕ, των ευρωπαιων ιμπε¬ 
ριαλιστών και καπιταλιστών, υπερασπι¬ 
ζόμαστε την αυθεντική παράδοση του 
σοσιαλισμού και κομμουνισμού των 
Μαρξ, Ένγκελς, Λένιν, Λούξεμπουργκ, 
Τρότσκι. 


Ο Κουρδικός λαός τόσο κοντά και τόσο μακριά από την αυτοδιάθεσή του 



Μ ε την υπογραφή της Συνθή¬ 
κης της Λοζάνης (1923) οι 
Κούρδοι διαγράφτηκαν από 
το χάρτη και το Κουρδιστάν 
χωρίστηκε στα τέσσερα. Το 1979 ιδρύεται το 
Εργατικό Κόμμα του Κουρδιστάν (ΡΚΚ) που 
σηματοδότησε το ζενίθ του αριστερού κουρ¬ 
δικού εθνικισμού, κυρίως ενάντια στην Τουρ¬ 
κία. Στο Ιρακινό Κουρδιστάν υπήρχαν δυο 
κόμματα: ένα «φιλοιρανικό» (του Ταλαμπα- 
νί) και ένα «φιλοτουρκικό», εχθρικό προς το 
ΡΚΚ (του Μπαρζανί). Το 1991, μετά την ήττα 
του Ιράκ στον πρώτο πόλεμο του Κόλπου, 
δημιουργήθηκε από τους ιμπεριαλιστές ζώνη 
ασφαλείας στο βόρειο Ιράκ, πράγμα που αξιο- 
ποίησαν οι Κούρδοι για να φτιάξουν κουρδική 
κυβέρνηση. Μετά την πτώση του Σαντάμ με 
τον Δεύτερο πόλεμο του Κόλπου (2003) και 
την επέμβαση των ΗΠΑ, το κομμάτι του Ιρα- 
κινού Κουρδιστάν αυτονομήθηκε από τη Βα¬ 
γδάτη και το 2005, με το Ιρακινό Σύνταγμα, 
αναγνωρίστηκε η «Ομόσπονδη Κουρδική Κυ¬ 
βέρνηση». Ο Ταλαμπανί έγινε πρόεδρος του 
Ιράκ, αφού ήταν αποδεκτός από τους σιίτες 
φιλοιρανούς του Νοτίου Ιράκ, και ο Μπαρζα¬ 
νί έγινε πρόεδρος του Ιρακινού Κουρδιστάν 
με τις ευλογίες των ΗΠΑ, που βλέπουν στους 
Κούρδους του Ιράκ τον μοναδικό αξιόπιστο 
σύμμαχο στην περιοχή, τον οποίο χρησιμο¬ 
ποιούν για να καταστείλουν το αντάρτικο 
τόσο των σιιτών όσο και των σουνιτών. Η σύ¬ 
γκρουση των Κούρδων με την Βαγδάτη αφο¬ 
ρά την ελλιπή χρηματοδότηση του κουρδικού 
Ιράκ από την κεντρική κυβέρνηση (13% από 
τα κέρδη του πετρελαίου, που όμως εσκεμμέ- 
να δεν αποδίδονται) πράγμα που οδήγησε σε 
ξεχωριστές συμφωνίες του Μπαρζανί με την 
Τουρκία για την άμεση διοχέτευση του πετρε¬ 
λαίου παρακάμπτοντας την Βαγδάτη και βέ¬ 


βαια στις αποσχιστικές τάσεις των Κούρδων, 
που θέλουν την πλήρη ανεξαρτησία τους. 

Η Αραβική Άνοιξη και οι εξεγέρσεις της 
άλλαξαν τους συσχετισμούς δύναμης στην 
περιοχή και άνοιξαν μια μεγάλη διαμάχη με¬ 
ταξύ των διαφόρων περιφερειακών παικτών 
για το κέρδισμα επιρροής (Τουρκία, Ιράν, 
Σαουδική Αραβία), έφεραν σε σύγκρουση 
τους ιμπεριαλιστές μεταξύ τους (ΗΠΑ, Ρω¬ 
σία, Κίνα, ΕΕ) και άνοιξαν δυνατότητες για 
τη δημιουργία νέων μορφωμάτων λόγω της 
χαλάρωσης του ιμπεριαλιστικού ελέγχου και 
της χαοτικής κατάστασης που δημιουργήθη- 
κε. Το Ισλαμικό Κράτος και η εμφάνισή του σε 
Συρία και Ιράκ, παρά την αρχική υποστήριξη 
των ΗΠΑ, γρήγορα εξελίχτηκε σε αποστα¬ 
θεροποιητικό παράγοντα για τους ιμπερια¬ 
λιστές. Η επέμβαση των Ρώσων έσωσε τον 
Άσαντ και το Συριακό κράτος της Δαμασκού, 
το Ιράν αύξησε την επιρροή του στη Βαγδάτη 
και έφτιαξε ένα διάδρομο ως τη Μεσόγειο, η 
Κίνα αξιοποιεί τις εξελίξεις για να φτιάξει το 
Δρόμο του Μεταξιού και η Τουρκία αρνείται 
να ευθυγραμμιστεί πλήρως, αφού δεν της επι¬ 
τρέπουν οι ιμπεριαλιστές να κυριαρχήσει στην 
περιοχή. Έτσι οι ΗΠΑ βρίσκουν στους Κούρ¬ 
δους τόσο του Ιράκ όσο και της Συρίας τους 
μόνους ικανούς να περισώσουν την πολιτική 
τους σε Συρία και Ιράκ, ενώ δημιουργούν ένα 
αραβικό ΝΑΤΟ γύρω από τη Σαουδική Αρα¬ 
βία και αξιοποιούν το Ισραήλ για να χτυπή¬ 
σουν το Ιράν. 

Η υποστήριξη στους Κούρδους αυξάνει 
την δυσπιστία της Τουρκίας και τις ανησυχίες 
της. Η ηρωική αντίσταση των κούρδων (ΥΡΟ, 
που έχουν σχέσεις με το ΡΚΚ) στο Κομπανί 
της Συρίας ενάντια στο ΙΚ δημιούργησε τε¬ 
ράστια κινητοποίηση συμπαράστασης και 
εθνικής έξαρσης στο εσωτερικό της Τουρκίας, 


πράγμα που οδήγησε το καθεστώς 
Ερντογάν σε άμεση καταστο¬ 
λή στις περιοχές του Τουρκικού 
Κουρδιστάν και σε συλλήψεις των 
ηγετών του Κουρδικού κόμματος 
ΗΌΡ, με πρόσχημα το αποτυχη¬ 
μένο πραξικόπημα. Ωστόσο, με 
την ενίσχυση των ΗΠΑ, οι ΥΡΟ 
σύντομα θα καταλάβουν και την 
Ράκα ενώ μάλλον Συρία και Ρώσοι 
συζητούν το ενδεχόμενο αυτονο¬ 
μίας (αλλά όχι ανεξαρτησίας) της 
Ροζάβα. Στο Ιράκ οι Κούρδοι Πεσμεργκά με 
ηρωισμό (και την ενίσχυση των ιμπεριαλι¬ 
στών) αντιμετώπισαν το ΙΚ και έχουν ήδη κα¬ 
ταλάβει το Κιρκούκ και τα πετρέλαια του, ενώ 
συμμετείχαν στην κατάληψη της Μοσούλης 
διεκδικώντας μερίδιο από τα πετρέλαια της 
περιοχής. Ο Μπαρζανί έχει ήδη προκηρύξει 
δημοψήφισμα για την ανεξαρτησία του Ιρα- 
κινού Κουρδιστάν για τις 25 Σεπτέμβρη, στο 
οποίο θα συμμετάσχουν και όσες περιοχές 
θέλουν να ενταχτούν στο νέο μόρφωμα χωρίς 
οι πληθυσμοί τους να είναι Κούρδοι! Με τα 
πετρέλαια του Κιρκούκ και της Μοσούλης, το 
κράτος αυτό θα είναι βιώσιμο. 

Όλα αυτά έχουν θέσει σε κατάσταση συ¬ 
ναγερμού τόσο την κεντρική κυβέρνηση του 
Ιράκ, όσο και την Τουρκία, το Ιράν και την 
Συρία. Ο πρωθυπουργός του Ιράκ Αμπαντί, 
μαζί με τις σιίτικες πολιτοφυλακές, απειλούν 
με πόλεμο σε περίπτωση απόσχισης. Η Τουρ¬ 
κία ετοιμάζει στρατεύματα για εισβολή στον 
κουρδικό θύλακα του Αφρίν στη βορειοδυτι¬ 
κή Συρία, συζητάει με Ρώσους και Ιρανούς την 
αντιμετώπιση των Κούρδων, δεν έχει πάψει να 
αμφισβητεί τη συνθήκη της Λοζάνης σε σχέση 
με τη Μοσούλη, συνεχίζει τη συμμαχία με την 
Ρωσία και το Ιράν στη Συρία και αγοράζει ρω¬ 


σικούς πυραύλους 5-400 (που απειλούν όλη 
την νοτιοανατολική Μεσόγειο), σε μια προ¬ 
σπάθεια να στείλει μηνύματα στους Δυτικούς 
ιμπεριαλιστές σε σχέση με τους Κούρδους και 
τα ανταλλάγματα που ζητάει στην περιοχή 
για να τους στηρίξει. 

Το δημοψήφισμα σίγουρα θα φέρει πολύ 
κοντά στην ικανοποίηση το δίκαιο αίτημα των 
Κούρδων για κρατική ανεξαρτησία. Ωστόσο 
αφορά μόνο το ιρακινό κομμάτι, ενώ η πορεία 
των υπόλοιπων Κούρδων διαγράφεται δύσκο¬ 
λη. Παράλληλα όμως, η απόλυτη στήριξη των 
Κούρδων στους Δυτικούς ιμπεριαλιστές τούς 
αποξενώνει από τους υπόλοιπους λαούς της 
περιοχής και με αυτό τον τρόπο αυξάνει τους 
κινδύνους σε περίπτωση αλλαγής της ιμπερι¬ 
αλιστικής στήριξης (πράγμα όχι σπάνιο) ενώ 
αναγκάζει τις δυνάμεις τους να παίξουν το 
παιχνίδι των ΗΠΑ (ενάντια σε Ιράν, Ρωσία, 
Κίνα και εν μέρει Τουρκία) χωρίς να υπάρ¬ 
χει κανένα εχέγγυο για την επιτυχία αυτής 
της πολιτικής. Επομένως, το εγχείρημα των 
Κούρδων, όσο κοντά βρίσκεται στην επιτυχία, 
άλλο τόσο κοντά μπορεί να φέρει τον κουρ¬ 
δικό λαό στην καταστροφή και επομένως μα¬ 
κριά και πάλι από την αυτοδιάθεσή του. 

■ Κώστας Λικαίος 

